Kuru Vaahaka: Abadhahves aharen hihi heve. | ThePress\nކުރު ވާހަކަ: އަބަދަށްވެސް އަހަރެން ހިތްހެވެ.\nމޫސުން ރީތި ހިތްގައިމު ދުވަހެކެވެ. ވައި މަޑުވެފައި ކަނޑުވެސް އެހާ މަޑެވެ. އެތައް ދުވަހަކަށް ފަހު ރަށަށް ދެވޭތީ އަހަރެން ހުރީ ވަރަށް އުފަލުންނެވެ. ދަތުރު ކުރަމުން އައި ލޯންޗު ރަށުގެ ނެރުން ވަދެގެން ދިޔަ އިރު އާދަޔާ ޚިލާފު އުފާވެރިކަމެއް އަހަރެންނަށް އިހުސާސް ކުރެވެމުން ދިޔައެވެ. ލޯންޗު ރަށުގެ ބަނދަރާއި ކައިރި ކުރި އިރު އަހަރެން ހުރީ އާއިލާ މީހުން ކައިރިއަށް ދާހިތުން ކެތްމަދުވެފައެވެ .އަހަރެންނަށް މަރުހަބާ ކިޔުމަށްޓަކައި އަހަރެންގެ ކުޑަ އާއިލާވެސް ބަނދަރަށް އައިސް ތިއްބެވެ. ލޯންޗުން އަހަރެން ފޭބުމާ އެކު އަހަރެންގެ ބޭބެ އަހަރެންގެ ފޮއްޓާއި ދަބަހުގައި ހިފައިދިނެވެ. އަހަރެން ދުވެފައި ކަހަލަ ގޮތަކަށް ދިޔައީ މަންމަމެން ކައިރިއަށެވެ. އެންމެން އެއްކޮށް ގެއަށް ދާން ހިނގައިގަތީމެވެ.\nދުވަސްވަރަކީ އަހަރުގެ ބޮޑު ޗުއްޓީގެ ދުވަސްވަރު ކަމުން ބީރައްޓެހިން ތަކުން ރަށް ވަނީ ފުރިފައެވެ. ގެއަށް ދިޔަ މަގުމަތީގައިވެސް ނުދަންނަ އެތައް މޫނެއް ފެނުނެވެ. ގޭގެ ހުސްކޮށް ހުންނަ ކޮޓަރިއެއްގައި ބަޔަކު ކުއްޔަށް އުޅޭ ކަމަށް މަންމަ ބުންޏެވެ. އަދި އެ ކޮޓަރީގައި ކުއްޔަށް ތިބީ ހުސް ފިރިހެނުން ކަމަށް ވެސް މަންމަ ބުންޔެވެ. މި ވާހަކައިގައި އަހަރެމެން ގޮސް ގެއާ ހަމަވި އިރަށް ގެއިން ނިކުމެގެން އައި ޒުވާނަކު ގޭގެ ބޭރުގައި ހުރި ސައިކަލަކަށް އެރި އެވެ. އަހަރެންގެ ގައިން ދިޔައީ ހީބިހި ނަގައިގެންނެވެ. އެމީހާ އަހަރެން ދަންނަ މީހަކާ ހާދަ ވައްތަރެވެ. އެހެނަސް އޭނަ މިތަނުން ފެންނަން ވީ ކީއްވެހެއްޔެވެ؟ އެއީ އަހަރެމެން ގޭގައި ކުއްޔަށް ހުންނަ މީހެކޭ މަންމަ ބުނުމުން އަހަރެން އެކަމާ މާ ބޮޑަކަށް އަޅަ އެއް ނުލަމެވެ.\nގެއަށް ދިޔަ އިރު މަންމަ ހުރީ ވަރަށް ފުރިހަމައަށް ކާން ހަދާފަ އެވެ. އަހަރެން ވެފައި ހުރި ވަރުބަލިކަމުން ކާން އާދެވޭނީ ފެން ވަރާއިލައިގެންނޭ ބުނުމަށް ފަހު އަހަރެން ވަނީ ކޮޓަރި އަށެވެ. އެހާ ގިނަ ދުވަހަށްފަހު އަމިއްލަ ކޮޓަރިއަށް ވަދެވުމުން އުފަލުން އަހަރެންގެ ހިތް ފުރިގެން ދިޔަ އެވެ. ޖެހުނު ހިތްހަމައާއެކު އެނދު މައްޗަށް ވެއްޓި ގަނެވުނެވެ. އެހެން އޮއްވައި އަހަރެންނަށް ނިދުނީ ކޮން އިރަކު ކަމެއްވެސް ނޭނގެއެވެ.\nކުއްލިއަކަށް އިވުނީ ކޮޓަރީގެ ދޮރުގައި މީހަކު ޓަކިދިން އަޑެވެ. އަހަރެން ލަސްވެގެން މަންމަ އަހަރެންނަށް ގޮވަނީބާވައޭ ހިތަށް އެރިއެވެ. ދެން ބަލާލެވުނީ ކޮޓަރީގެ ދޮރު ހުރީ ތަޅު ލައިފައިތޯ އެވެ. ނޫނެކެވެ. ވެފައި ހުރި ވަރުބަލިކަމާއި ލިބުނު އުފަލެއްގެ ބޮޑުކަމުން ކޮޓަރި ދޮރު ތަޅުލާން ވެސް އަހަރެން ހަނދާނެއް ނެތެވެ. ދެން އެހެން ވީއިރު ދޮރުގައި ޓަކި ދިނުމުގެ ބޭނުމަކީ ކޮބާ ހެއްޔެވެ؟ ދެވަނަ ފަހަރަށްވެސް ޓަކިދިން އަޑު އިވުނެވެ. މިފަހަރު އަހަރެން ދޮރު ހުޅުވީމެވެ. ކުރިމަތީގައި ހުރީ އިސްކޮޅުން ދިގު ރީތި ޒުވާނެކެވެ. އޭނާ ފެނުމާއެކު ކޮޅަކަށް ހިރިލާން ވެސް ނޭނގިފައި އަހަރެންނަށް ހުރެވުނެއެވެ. ޤަބޫލުކުރަން ދަތިވިޔަސް މިއީ ޙަޤީޤަތެވެ. އާނކެވެ. އެއީ ހަމަ އާޒިމެވެ. އަހަރެންނަށް އޭނަ އޮޅޭނީ ކިހިނަކުން ހެއްޔެވެ؟ އެއީ އެ މީހަކަށް އަހަރެންގެ ހިތް ދެވުނު ހަމަ އެކަނި މީހާ އެވެ.\nވަގުތުން އަހަރެންނަށް މާޒީގެ ތެރެއަށް ފީނާގަނެވުނެވެ. އަހަރެންގެ ހަނދާނަށް އައީ އަހަރެން އާޒިމަށް ލޯބި ހުށަހަޅަން ދިޔަ ދުވަހެވެ. ދެ މީހުންނަށް ވެސް އެކަކު އަނެކަކު އެނގެއެވެ. އެއް ކޮލެޖެއްގައި ކިޔަވާތީ އޭނައަށް އަހަރެން އެނގުނު ނަމަވެސް އަހަރެންގެ މާ ގިނަ މަޢުލޫމާތެއް އޭނަ އަކަށް ނޭނގޭނެއެވެ. އާޒިމްގެ ހުންނަ ފިރިހެންވަންތަކަމާއި އެ ހެދިހުރި ހަށިގަނޑަށް އަހަރެންގެ ހިތް ދޫވިއެވެ. އާޒިމްގެ އުޅުން ހުންނަ ގޮތުން އޭނައަށް ވެސް އަހަރެން ކަމުދާކަން އަހަރެންނަށް އެނގުނެވެ. އާޒިމުގެ ރައްޓެހިންވެސް އަހަރެން ކައިރީ އާޒިމްގެ ވާހަކަ ދެއްކިއެވެ. އާޒިމް އަހަރެންނާމެދު އެހެން ކުދިންނާ ތަފާތު ގޮތެއް ގެންގުޅޭކަން އެމީހުންނަށްވެސް ފާހަގަ ކުރެވިގެންނެވެ. އެންމެ ފަހުން ވީ އަހަރެމެންގެ ދެމެދު އޮތް ގުޅުމަކީ ލޯބިކަން ނޭނގެނީ އާޒިމަށް އެކަނިކަމަށެވެ. އެހެންވެ އާޒިމަށް ރޭކާލައިގެން ލޯބި ހުށައަޅައިތޯ ބަލަން އަހަރެން ދުވަސްކޮޅަކު މަޑުކުރީމެވެ.\nއާޒިމަކީ ފޮޓޯނަގާ ހިތްވާ މީހެކެވެ. ދަތުރުކުރުމަށް މަރުދޭ މީހެކެވެ. ނަމަވެސް އަހަރެން މިޒާޖުގެ ގޮތުން އޭނައާ ދިމާ އިދިކޮޅެވެ. އަހަރެން ބޭނުންވަނީ ކިޔަވައި ނިމިގެން އައިސް ރަށަށް ޚިދުމަތް ކުރަން ރަށުގައި މަޑުކުރާށެވެ. މިޒާޖުގެ ތަފާތުތަކެއް ހުއްޓަސް އަހަރެމެންނަށް އެކީ އުޅެވިދާނެކަމަށް އަހަރެންނަށް ހީކުރެވުނެވެ. އޭނައާއި އިނދެވިއްޖެނަމަ ވާންޖެހުނު ޤުރުބާނީއެއް ވާން އަހަރެން ތައްޔާރެވެ. އޭނަ ދަތުރުކުރަން ދަންދެން ދަރިން ބަލަން އަހަރެން ރަށުގައި މަޑުކޮށްފާނަމެވެ. ވީޑިއޯ ކޯލުން ވިޔަސް ވަރިހަމައެވެ. ކޮންމެ ދުވަހަކުވެސް ކޮންމެވެސް ވަގުތުކޮޅެއް އަހަރެންނާ ވާހަކަދަށްކަން އޭނައަށް ހުސްކުރެވިދާނެއެވެ. ދަތުރުކުރަން ދިޔަނަމަވެސް އަބަދަކު ރަށުން ބޭރުގައެއް އޭނަވެސް ނޫޅޭނެތާއެވެ. ޗުއްޓީއަށް ނަމަވެސް އަހަރެންގެ ގާތަށް އަންނާނެތާއޭ ހިތަށް އެރިއެވެ. އެވަރުވެސް އަހަރެންނަށް ފުދޭނެއެވެ. އެހާވެސް އަހަރެން އާޒިމް ބޭނުމެވެ. އެހެންވެ ކޮންމެ ގޮތެއް ވިޔަސް ވަރިހަމަކަމަށް އިސްވެ ލޯބި ހުށައަޅަން އަހަރެން ނިންމީމެވެ.\nއަހަރެން އެދުވަހު އާޒިމްގެ ގެއަށް ދިޔައީވެސް އެ މަޤުސަދުގައެވެ. އަހަރެން ސަލާމް ގޮވީމެވެ. ދޮރުމައްޗަށް އަރަމުން އާޒިމް ސަލާމް ބަލައިގަތެވެ. އަހަރެންގެ ލޮލުގައި އަޅައިގަތީ އާޒިމްގެ ކޮނޑުގައި އޮތް ދަބަހެވެ.\n"އާޒިމް ފުރަނީތަ؟" ހައިރާންކަމާއެކު އަހަރެންނަށް އަހައިލެވުނެވެ.\n"އާނ. ރިސޯޓުން ފޮޓޯގްރަފާއެއްގެ ޖޮބް ލިބިގެން މިދަނީ. އަހަރެން ބުނިން ޝިނާންމެން ކައިރިވެސް. ނާޝްއަކަށް ނޭނގޭތަ؟"\n"ނޫން. އެނގޭ" ރަކިނުވާންވެގެން އަހަރެން ބުނީމެވެ.\n"އެހެންވެ އާޒިމް ފުރުމުގެ ކުރިން ދިމާވޭތޯ މިއައީވެސް" ދެލޮލަށް ޖަމާވި ކަރުނަތަށް ފޮރުވަމުން އަހަރެން އިސްޖަހާލީމެވެ.\n"އެހެންތަ؟ ހާދަ ރަނގަޅޭ." ސަލާމަށް އަތް ދިއްކޮށްލަމުން އާޒިމް ހިނިތުންވެލިއެވެ.\nއަހަރެންވެސް ގަދަކަމުންނަމަވެސް ހިނިތުން ވެލަމުން ސަލާމްކޮށްލީމެވެ. އެއަތުން ދޫކޮށްލަން ދުވަހަކުވެސް އަހަރެން ނޭދެމެވެ. އެހެނަސް އާޒިމް ހުރީ ދާން ލަސްވެފައެވެ.\n"އަދި މަޑުކޮށްބަލަ" އަހަރެންގެ އަޑަށް އާޒިމް ފަހަތް ބަލައިލިއެވެ.\n"ބާއްޖަވެރި ދަތުރަކަށް އެދެން" އާނއެކެވެ. ލޯބިވާ ވަހަކަ ބުނާކަށް އަހަރެންނަކަށް ނުކެރުނެވެ. ހުރިހާ އެއްޗަކަށް ވުރެ އާޒިމަށް މުހިންމީ އޭނާގެ ހުވަފެންތައްކަން އަހަރެންނަށް ވުރެ ރަނގަޅަށް އެނގޭނީ ފަހެ ކާކަށް ހެއްޔެވެ؟ އެދެމެދަށް ހުރަހަކަށް ވާން އަހަރެން ބޭނުމެއް ނޫނެވެ.\n"ހިތްހެޔޮ ކުރާތި" އާޒިމްގެ އެންމެ ފަހު ޖުމްލައަކީ އެއީއެވެ.\nއަހަރެން ބޯޖަހައިލީމެވެ. ކޮށްފައިހުރި އަސަރެއްގެ ބޮޑުކަމުން އަޑު ނުނުކުންނާނޭކަން އެނގޭތީއެވެ.\nޚިޔާލަށް ގެއްލިފައި ހުރި އަހަރެންނަށް ހޭވެރިކަންވީ މަންމަގެ އަޑަށެވެ. އާޒިމްގެ އަތުގައި އޮތް ދަބަސް އަހަރެންނަށް ފެނުނީ ދެނެވެ. މަންމަ ފެނުމާއެކު އާޒިމް އެ ދިމާއަށް ހިނގާގަތެވެ. އާޒިމް ފެނުމުން މަންމަ ހިނިތުންވެލި އެވެ. އާޒިމް ގޮސް ހުއްޓުނީ މަންމަގެ ގާތުގައެވެ. އަދި ސަލާމް ކޮއްލަން އަތް ދިއްކޮއްލަމުން "ދައްތާ، އަހަރެން ފުރަން މިދަނީ. ދައްތަ ކޮއްދިން ކަންތައްތަކަށް ވަރަށް ބޮޑަށް ޝުކުރިޔާ. ހިތްހެޔޮ ކުރާތި" މިހެން ބުނެލުމަށްފަހު އާޒިމް ނުކުމެގެން ދިޔައީ އެވެ. ފަސް އެނބުރި އަހަރެންނާ ދިމާލަށް އޭނަ ބަލާވެސް ނުލައެވެ.\nއަނެއްކާވެސް އަހަރެންނަށް އާޒިމް ގެއްލުނީ އެވެ. ލޯބި ވާ ވާހަކަ ބުނަން ލިބުނު ދެވަނަ ފުރުސަތުވެސް ގެއްލުނީއެވެ. ނަމަވެސް އަހަރެން އާޒިމް ކުށްވެރިއެއް ނުކުރަމެވެ. އަހަރެންނަށް އަހަރެންގެ ފުރަތަމަ ލޯބި ޙާސިލް ނުވީ އަހަރެންގެ ފިނޑިކަމުންނޭ ބުނެވިދާނެވެ. ނަމަވެސް ޤުރުބާނީއަކީވެސް ލޯބިކަން އެނގެނީ ކިތައް މީހުންނަށް ހެއްޔެވެ؟ އަހަރެން މީހަކާ ނީނދެ މި ހުންނަނީ އާޒިމްގެ އިންތިޒާރުގައެވެ. އެކަމަކު މިހާރު ހިތަށް އަރައެވެ. އާޒިމް އުޅެނީ މީހަކާ އިނދެގެން ނޫންބާވައެވެ. ދަރިޔަކުވެސް ލިބޭހާ ދުވަސް ވެއްޖެވެ. ދެން އަނެއްކާވެސް އަހަރެންނާ އާޒިމާ ދިމާވާނީ ކޮންތާކުން ކޮން ގޮތަކަށް ކަމެއްވެސް ނޭނގެއެވެ. އަހަރެން ދެން އާޒިމަށް އިންތިޒާރެއް ނުކުރާނަމެވެ. ލޯބި ނުވާތީއެއް ނޫނެވެ. އަހަރެން އާޒިމްދެކެ ވީ ލޯތްބަށް ވުރެ އާޒިމް އޭނާގެ ހުވަފެންތަކަށް ކުރާ ލޯބި މިއަދުވެސް ހާސް ގުނަ އިތުރުކަން ޔަޤީން ވީމައެވެ. އަދިވެސް އަހަރެން އާޒިމް ބޭނުމެވެ. އެ ލޯބި ނުލިބުނަސް އަބަދަށްވެސް އަހަރެން އާޒިމަށް ހިތްހެވެ.\nމިއީ "ދަ ޕްރެސް" އިން މި ރޯދަމަހަށް ހާއްސަކޮށް ހުޅުވާލި #ThePressRoadhaVaahaka މުބާރާތަށް އައިޝަތު ނިހާނާ، އާކާޝް، ތ. ހިރިލަންދޫ ލިޔެފައިވާ ވާހަކަ އެކެވެ.\nLast updated on 02 Jun 2020, 14:56. Article was published on 24 Apr 2020, 11:06\nއަޅެ އާޒިމް ނާޝް އާއި ވާހަކަ ދެއްކި ނަމަ ދޯ!????????????\nމަގެ ދިޔަވެސް ހަމަ މޮޅު ދޯ ވާހަކަ ލިޔަން\nޒުހުރައްތަ ބުނި ލާރިކޮޅު ނުދީއޭ އާޒިމް ދިޔައީ\nއެޑުވާންސްކޮށް ދައްކާފަކަމަށް ވެދާނެންނު


7 aharu kurin maruvefaivaa meehaku Googlel Earth in fenijje!\nހަތް އަހަރު ކުރިން މަރުވި ޖަޕާން މީހެއްގެ ބައްޕަ ގޫގުލް އާތުން ފެނިއްޖެ\nގޫގުލް އާތުން ޖަޕާނު މީހާ ހޯދި ފޮޓޯ\n"ގޫގުލް އާތު" އެޕް ވުޖޫދަށް އައުމަށް ފަހު ފާއިތުވީ އަހަރުތަކުގައި ގިނަ ބަޔަކު އެކި ބޭނުން ތަކުގައި މި އެޕް ބޭނުން ކުރެ އެވެ. އެކި ތަންތަނުގައި ހުންނަ ތަފާތު އެއްޗެތި ހޯދާއިރު އަނެއް ބަޔަކު އެމީހުންގެ އަމިއްލަ ގެ އާއި ގޭގައި އުޅޭ މީހުން އުޅޭ ނޫޅޭ ވެސް ބަލަ އެވެ.\nދާދި ފަހުން ޖަޕާނު މީހަކު މިގޮތަށް ގޫގުލް އާތު ބަލަނިކޮށް މީގެ ހަތް އަހަރު ކުރިން މަރުވެފައިވާ އޭނާގެ ބައްޕަ ފެނުނު ކަމަށް އެމީހާ ވަނީ ސޯޝަލް މީޑިއާގައި ޝެއާ ކުރި ޕޯސްޓެއްގައި ބުނެފަ އެވެ. އޭނާ ކުރި ޓުވީޓް މިހާރު ވައިރަލްވެ ވަރަށް ގިނަ ބަޔަކު މިކަމާ ހައިރާންވެ އަނެއް ބަޔަކު މިއީ މާ މަޖާ ކަމަކަށް ވެގެން އެބަ އުޅެ އެވެ.\nޔޫފޯޓީޗާގެ ނަމުގައި ޓުވީޓުކުރި ޖަޕާން މީހާ ބުނީ ޕެންޑެމިކްގެ ތެރޭގައި ގޭގައި ހުރެ ހުރެ ފޫހި ވެގެން އެއް ދުވަހު އޭނާ އޭނާގެ މައިންބަފައިން ދިރިއުޅުނު ގެ ގޫގުލް އާތުން ބަލާލަން ގަސްތުކުރި އެވެ.\nނަމަވެސް ގޫގުލް ކެމެރާއިން ފެނުނު އެއްޗަކުން އޭނާއަށް ލިބުނީ ބޮޑު ޝޮކެއް ކަމަށް އެމީހާ ބުނެފައި ވެއެވެ. އެއީ އޭނާގެ މައިންބަފައިން ދިރިއުޅުނު ގޭގެ ބޭރު މަގުމަތީގައި މަގުގެ އެއް ފަރާތުގައި އޭނާގެ ބައްޕަ ހުއްޓާ ފެނުނީމަ އެވެ.\nގޫގުލް އާތުއިން ފެނުނު މަންޒަރު މި މަންޒަރުގެ ދެ ފޮޓޯގަނޑެއް އެމީހާ ކުރި ޓުވީޓާއެކު ޝެއާ ކޮށްފައި ވެއެވެ. އެ ދެ ފޮޓޯގައި ފެންނަނީ ޖަޕާނުގެ މަގެއްގެ މައްޗެވެ.\n"އަހަރެންގެ ބައްޕަ އެހެރީ މަންމަ ގެއަށް އަންނަ އިރެއްގެ އިންތިޒާރުގައި ހެން ހީވަނީ. މަގޭ ބައްޕަ އަކީ ވަރަށް މަޑުމައިތިރި ނަމަވެސް ވަރަށް ހެޔޮ މީހެއް،" ޖަޕާނު މީހާގެ ޓުވީޓުގައި ވެއެވެ.\nއެ މަގުގެ އެ ހިސާބު ސްޓްރީޓް ވިއު ފޮޓޯ ރިފްރެޝް ނުކުރުމަށް ވެސް އެމީހާ ވަނީ ގޫގުލް އަށް އިލްތިމާސް ކޮށްފަ އެވެ.\nމި މީހާގެ ޓުވީޓަށް އެތައް ލައްކަ މީހުން ލައިކް ކޮށްފައިވާއިރު އެހާ ގިނަ މީހުން ރިޓުވީޓް ވެސް ކޮށްފައި ވެއެވެ. މިއީ ގޫގުލް އާތުގެ "ހޯދުމެއް" ވައިރަލްވީ ފުރަތަމަ ފަހަރެއް ނޫނެވެ. މިދިޔަ އަހަރު ސޯޝަލް މީޑިއާގައި ވައިރަލްވީ އެއް ފޮޓޮއަކީ ގޫގުލް އާތުން މީހަކަށް ފެނުނު "400 ފޫޓުގެ އައިސް ޝިޕް" އެކެވެ. މި ބޯޓު ހުރީ އެންޓާޓިކާގެ ގޮނޑުދޮށާ 160 ކިލޯމީޓަރު ދުރުގަ އެވެ. ނަމަވެސް އެމީހާ ގޫގުލް އާތުން ރައްކާތެރި ފޮޓޯތަކާއި ވީޑިއޯތައް ދިރާސާ ކުރިއިރު މިއީ ކުރޫޒްލައިނާއަކާ އެއްވަރު ގޮތަކަށް އިން ބޮޑު އައިސްބާގެކެވެ.\nމަރުވެފައިވާ މަންމަގެ ހަށިގަނޑު ފޮރުވައިގެން 10 އަހަރު


SunOnline: Sih'ee dhaairaa ah oiy Faruvaa akee Laamarukazaa kurun: Minister\ndate_range ހޮނިހިރު 06 މާޗް 2021\nސިއްހީ ދާއިރާއަށް އޮތް ފަރުވާއަކީ ލާމަރުކަޒީ ކުރުން: މިނިސްޓަރު\nއަހުމަދު ޖައިޝަން 21 Nov 2020, 13:31\nހެލްތް މިނިސްޓަރު ނަސީމް -- ފޮޓޯ/ ޕީއެސްއެމް\nރާއްޖޭ ދާންވީ މިސްރާބަށް ދެވޭނީ ސިއްހީ ދާއިރާ ލާމަރުކަޒީކޮށްގެން ކަމަށާއި އެނޫން ގޮތަކަށް އެކަންތައް ކޮށްގެން ނުދެވޭނެ ކަމަށް ހެލްތު މިނިސްޓަރު އަހުމަދު ނަސީމް ވިދާޅުވެއްޖެ އެވެ.\nޕީއެސްއެމްއަށް ދެއްވި ހާއްސަ އިންޓަވިއުއެއްގައި ވާހަކަދައްކަވަމުން މިނިސްޓަރު ނަސީމް ވިދާޅުވީ ރާއްޖެ އުފެދިފައިވާ ގޮތުގެ ސަބަބުން އެންމެ އެކަށީގެންވަނީ ސިއްހީ ނިޒާމު ލާމަރުކަޒީ ނިޒާމެއްގެ ގޮތުގައި ފޯރުކޮށްދިނުން ކަމަށެވެ.\nއެގޮތުން ސިއްހީ ނިޒާމު ލާމަރުކަޒީކުރުމަށްޓަކައި ގެންގުޅޭ ވިސްނުންތަކުގެ ތެރޭގައި ހުރީ ތަފާތު ސްޕެޝަލައިޒްޑް ހިދުމަތްތައް ރާއްޖޭގެ އެކި ސަރަހައްދުން ލިބޭފަދަ ގޮތަކަށް އެ ހިދުމަތްތައް އެކި ސަރަހައްދުތަކަށް ބަހާލުން ކަމަށް އޭނާ ވިދާޅުވި އެވެ. އެގޮތުން އެ ނިޒާމު ތަރައްގީކުރުމުގައި ދަތުރުފަތުރުގެ ނިޒާމު ތަރައްގީ ކުރުމުގެ މުހިއްމު ކަމަށް މިނިސްޓަރު އަލިއަޅުއްވާލެއްވި އެވެ.\n"އެއް ރަށުން އަނެއް ރަށަށް ފަސޭހައިން ދަތުރު ކުރެވޭނެ ނިޒާމެއް ގާއިމުކުރުމަށްޓަކައި ހައުސިން މިނިސްޓްރީ އާއި އެމްޓީސީސީއާ ގުޅިގެން އެކަމަށް ބޭނުންވާ ޕްލޭންތައް ހެދުމުގެ މަސައްކަތް ކުރިއަށް އެބަ ދޭ މިހާރުވެސް،" ނަސީމް ވިދާޅުވި އެވެ.\nމިނިސްޓަރު ވިދާޅުވީ މިހާރު މީހުން ސިއްހީ ހިދުމަތް ހޯދުމަށް ލޯންޗުތައް ހިފައިގެން ރަށްރަށަށް ދާ އުސޫލަށް އޭރުން ދާކަށް ނުޖެހޭނެ ކަމަށެވެ. ދަތުރުފަތުރުގެ ނިޒާމް އިތުރަށް ތަރައްގީ ވެގެން ދިޔުމުން ސިއްހީ ނިޒާމަށް ބޮޑު ފައިދާއެއް ލިބޭނެ ކަމަށް އޭނާ ފާހަގަކުރެއްވި އެވެ.\n"ހުރިހާ ބޯޓުތައްވެސް ހަމައެކަމަށް ތައްޔާރުވެގެން ރާއްޖޭގެ ކަނޑުތަކަށް ހާއްސަކޮށްގެން އަންނަކަހަލަ ގޮތަކަށް ރޭވިފައިހުރިކަމަށް އަޅުގަނޑަށް މައުލޫމާތު ލިބިފައިވަނީ،" މިނިސްޓަރު ނަސީމް ވިދާޅުވި އެވެ.\nއޭނާ ވިދާޅުވީ ސަރުކާރުން ވެރިކަމަށް އައީ ރައްޔިތުންގެ ކަންބޮޑުވުންތައް ދެނެގަނެ، އެކަންކަން ހައްލުކުރުމަށް ޕްލޭންތަކަކާއި މެނިފެސްޓޯތަކާއެކު ކަމަށެވެ. އެހެންކަމުން ސިއްހީ ދާއިރާގައި ހުރި އުނިކަންކަމާއި ހާލަތު ވަރަށް ރަނގަޅަށް ދެނެގަނެވި ސަރުކާރުން ތައްޔާރުވެފައިވާ ކަމަށް މިނިސްޓަރު ނަސީމް ވިދާޅުވި އެވެ.


ވިޔާނުދާ ކަމެއްގެ ނިމުން\nފިރިމީހާ ވިޔާނުދާ ކަމެއް ކުރަން ފެށިއެވެ. އެއީ ނޭދެވޭ ކަމެއްކަން ބުނެދިނުމަށްޓަކައި އަނބިމީހާ އެތައް މަސައްކަތެއް ކުރިއެވެ. ނަމަވެސް ފިރިމީހާ ގަބޫލެއް ނުކުރިއެވެ. ފިރިމީހާ ގަބޫލުކުރާ ގޮތުގައި އޭނާ ކުރަނީ ވިޔާނުދާ ކަމެއް ނޫނެވެ. ނަމަވެސް އޭނާ އެ ވިޔާނުދާކަމުގެ ތެރެއަށް ދޫކޮށްލާކަށް އަނބިމީހާ ބޭނުމެއް ނުވިއެވެ.\nކަމުގެ ކުރީކޮޅުގައި، އެއީ ވިޔާނުދާ ކަމެއްކަން އަނބިމީހާ ބުނެދޭން މަސައްކަތްކުރީ ނުސީދާކޮށްނެވެ. އެގޮތް ކާމިޔާބުނުވުމުން، ދެން ބުނެދޭން މަސައްކަތްކުރީ ޞަރީޙަ ބަހުންނެވެ.\nއަނބިމީހާ: "ތިބާ ތިކުރަނީ އެއްގޮތަކަށް ވެސް ރަނގަޅު ކަމެއް ނޫނެވެ. ތިޔައީ، ވަރަށް ވިޔާނުދާ ކަމެކެވެ."\nފިރިމީހާ: (ހީނލާފައި) "މިއީ، އެހެން މީހުން ވެސް ކުރާ ކަމެކެވެ. މިއީ އެހާ ވިޔާނުދާ ކަމެއް ނޫނެއް ނޫން ހެއްޔެވެ؟"\nއަނބިމީހާ: "ނޫނެކެވެ. ތިޔައީ، ވަރަށް ވިޔާނުދާ ކަމެކެވެ. ތިޔަ ކަމުގެ ސަބަބުން ފައިސާއާއި ގެދޮރާއި ޞިއްޙަތު އެބަ ވީރާނާވެއެވެ. އަދި އަނެކުންނަށް ވެސް އެތައް ދުއްތުރާލެއް އެބަވެއެވެ."\nމި މޭރުމުން އަނބިމީހާ ދެއްކި އެއްވެސް ވާހަކައެއް ފިރިމީހާ ގަބޫލެއް ނުކުރިއެވެ.\nއަނބިމީހާ، ދެން އެހެން ގޮތަކަށް މަސައްކަތްކުރަންފެށިއެވެ.\nއަނބިމީހާ: "ވިޔާނުދާކަން ކުރުމަށްޓަކައި ތިބާ ޚަރަދުކުރާ ފައިސާއަކީ، ތިބާގެ އެކަނި އެއްޗެއް ނޫނެވެ. އެއީ މި އާއިލާގައިވާ ތިން މީހުންގެ އެއްޗެކެވެ. ތިބާ ހިތުހުރި ގޮތަކަށް އެކަމަކަށް ޚަރަދުކޮށްގެނެއް ނުވާނެއެވެ."\nފިރިމީހާ: (ހީނލާފައި) "ތިޔަ ކަމަކާ ދެކޮޅެއް ނަހަދަމެވެ."\nއަނބިމީހާ: "އެންމެ ރަނގަޅެވެ. މިއަދުން ފެށިގެން، ތިބާ އެކަމަށް ޚަރަދުކުރާ ފައިސާއާ އެއްވަރަށް، ތިބާގެ އަނބިމީހާ އަށާއި ދަރިފުޅަށް ފައިސާ ދޭން ވާނެއެވެ."\nފިރިމީހާ: (ބާރަށް ހީނގެންފައި) "އެކަމަށް ޚަރަދުކުރާ ފައިސާގެ ދެގުނަ ވެސް ދީފާނަމެވެ."\nފިރިމީހާ އެކަމަށް ޚަރަދުކުރަނީ، ދުވާލަކު ސަތޭކަ ރުފިޔާއެވެ. އެދުވަހަށްފަހު، ކޮންމެ ދުވަހަކު ވެސް އެކަމަށް ޚަރަދުކުރާ ފައިސާގެ ދެގުނަ. އަނބިމީހާގެ އަތަށް ދޭންފެށިއެވެ. މަސްދުވަސްވީއިރު، -/6000 ރ. (ހަ ހާސް ރުފިޔާ) އަނބިމީހާ ރައްކާކުރިއެވެ.... އެއް އަހަރު ފާއިތުވިއިރު، -/72000 ރ. (ހަތްދިހަ ދެހާސް ރުފިޔާ) ރައްކާކުރިއެވެ.... ދެ އަހަރު މާޒީވިއިރު، -/144000 ރ. (އެއްލައްކަ ސާޅީސް ހަތަރު ހާސް ރުފިޔާ) ރައްކާކުރިއެވެ.\nދުވަސްތައް ފާއިތުވަމުންދާ ވަރަކަށް ރައްކާކުރެވޭ ފައިސާގެ ޢަދަދު ދިޔައީ އިތުރުވަމުންނެވެ. ދެލައްކައަށްވުރެ ގިނަ ފައިސާ ރައްކާކުރެވުމުން، އެއްދުވަހަކު އަނބިމީހާ ފައިސާތަކެއް ހިފައިގެން އައިސް ފިރިމީހާގެ ކުރިމަތީގައި އިށީނެވެ. ދެން ސަތޭކަ ރުފިޔާގެ ނޫޓަކުން ގޮއްޓެއް ހެދުމަށްފަހު، އޭގައި އަލިފާން ރޯކޮށްލިއެވެ. މި މަންޒަރު ފެނުމުން ފިރިމީހާ އިންތިހާ ދަރަޖައަށް ރުޅިގަދަވިއެވެ. ވަގުތުން އެކަމާ ދެކޮޅަށް ނުރުހުން ފާޅުކޮށް އަޑުލާންފެށިއެވެ.\nނުހަނު ހަމަހިމޭންކަމާއެކު އަނބިމީހާ ބުންޏެވެ. "ރުޅި ފަސްކޮށް، ބުއްދި އިސްކުރާށެވެ! ފިރިހެނުންނަކީ ބުއްދިވެރި ބާރުގަދަ ބަޔެއްކަން ހަނދާންކުރާށެވެ! އަނބިމީހާއާ ދިމާއަށް އަޑުލައިހެދުމަކީ، ބުއްދިވެރި ފިރިއަކު ކުރާނޭ ކަމެއް ނޫނެއް ނޫން ހެއްޔެވެ؟"\nމިމޭރުމުން އޭނާ ވާހަކަދައްކަން ފެށުމުން، ފިރިމީހާ ހިސާބަކަށް މައިތިރިވެއްޖެއެވެ. އޭނާ އަޑުލައިގަތް އަޑަށް ކޮޓަރި ތެރޭގައި ނިދާފައި އޮތް ތުއްތު ދަރިފުޅަށް ހޭލެވުނެވެ. އެއީ ވާހަކަދައްކަން ދަސްވެގެން އެންމެ މަޖާކޮށް އަނގަތަޅާ އުމުރުގެ ވަރަށް މަޖާ ކުއްޖެކެވެ. ދެ ލޯ އުނގުޅަމުން ނިދިފިލުވަމުން، އޭނާ ފެންޑާތެރެއަށް ނިކުތްއިރު، ކަމަކުދާކަށް ނެތެވެ! ބައްޕައާ މަންމައާ ދެމީހުން ހަމަހަމަވެ ނިމިއްޖެއެވެ. އެ ދެ މީހުންގެ ކިބައިން އޭނާއަށް ފާހަގަކުރެވިފައިވާ ފަރަގަކީ އެންމެ ކަމެކެވެ. މަންމަވެސް އެކަން ކުރާތަން މިއަދު ލޮލަށްފެނި އަތުން ހިފުނީއެވެ!\nތުއްތު ދަރިފުޅު އެއްފަހަރު ބައްޕަގެ މޫނަށް ބަލާލިއެވެ. އަނެއް ފަހަރު މަންމަގެ މޫނަށް ބަލާލި އެވެ. ދެތިން ފަހަރަކު އެކަން ތަކުރާރުކުރުމުން، އޭނާއަށް ފެންނަނީ ހުވަފެނެއް ނޫންކަން ކަށަވަރުވިއެވެ. ދެން ނުހަނު މަޢުޞޫމުކަމާއެކު އޭނާގެ މަންމައާ މުޚާޠަބުކުރަމުން ބުންޏެވެ.\n"ބައްޕަ ބޯގޮތަށް މަންމަވެސް ބޮނީ ދޯ!\nމަންމަ ބުނީމެއްނު މަންމައެއް ނުބޮމޭ!\nކޮއްކޮ ވެސް ބޯން ފަށަންވީ ދޯ!!!"\nދަރިފުޅުގެ މިހެން ބުނިއަޑު އިވުމުން، ފިރިމީހާއަށް އާދަޔާ ޚިލާފު ސިހުމެއް ލިބުނެވެ. ބޭޤަރާރުވެފައި ހުރުމަށްފަހު، އޭނާ މުޅިން އާ ދުނިޔެއަކަށް އޭނާ ހޭލެވުނު ކަހަލައެވެ. އެހިނދު ބޭއިޚުތިޔާރުގައި އޭނާގެ ދުލުން ބުނެލެވުނެވެ.\n"ނޫނެކެވެ. މިހާރަކު ބައްޕައެއް ނުބޮމެވެ. ބައްޕަ މިހާރު އެކަންތައް ހުއްޓާލައިފީމެވެ. ދެން ދުވަހަކު ވެސް ނުބޯނަމެވެ!"\nއެހިނދު ދަރިފުޅުގެ ގައިގައި އޮޅުލައިގެންފައި މަންމަ ބުންޏެވެ.\n"ދަރިފުޅާއެވެ. މަންމަ ބޮނީއެއް ނޫނެވެ. ކަތުރުފަނި ކައިފައި އޮތް ރުފިޔާއެއް މަންމަ އަންދާލީއެވެ. މަންމަ ނުބޯކަން ދަރިފުޅަށް ވެސް އެނގެއެއް ނޫންހެއްޔެވެ؟ އެކަހަލަ ގޯސް ކަމެއް މަންމަ ނުކުރާނަމެވެ."\nމަންމައާމެދު ދަރިފުޅުގެ އިތުބާރު އާކޮށްދީ، މަންމަ އެއްޗެއް ނުބޯކަން ކަށަވަރުކޮށްދިނެވެ. ދަރިފުޅު އެކަން ގަބޫލުކުރިއެވެ. ބައްޕަގެ އަނގައިން ދުވާކަހަލަ ވަހެއް، މަންމަގެ އަނގައިން ނުދުވާތީ ވެސް މެއެވެ.\nދަރިފުޅު ނިންދެވުމަށްފަހު، އެ ދެމަފިރިން ދަރިފުޅު ކަންކުރި ގޮތް މަޖާކަމުން ހީނހީނފައި އެ ވާހަކަ ދެއްކިއެވެ. އަދި އެ ދެމަފިރިންގެ ދެމެދުގައި އުފެދުނު މައްސަލަ ހައްލުކުރުމަށްޓަކައި މަޝްވަރާކުރިއެވެ.\nއަނބިމީހާ: "އަހަރެން އުޅުނީ، ދެ މީހުންނަށް ވެސް މިކުރެވެނީ އެއްކަމެއްކަން ބުނެދިނުމަށެވެ."\nފިރިމީހާ: "އަހަރެން އުޅުނީ، ރުފިޔާ އެންދުމަކީ ކޮށްގެންވާނެ ކަމެއް ނޫންކަން ބުނެދިނުމަށެވެ."\nއަނބިމީހާ: އަހަރެން ވެސް ބުނެދޭން އުޅުނީ އަސްލުގައި ހަމަ ތިޔަ ކަމެވެ. ދެމީހުން ވެސް ކުރަން މިއުޅުނީ ހަމަ އެއްކަމެކެވެ."\nފިރިމީހާ: "ގައިމުވެސް އަހަރެންނަކު ރުފިޔާއެއް ނާންދަމެވެ."\nއަނބިމީހާ: "ތިބާ ރުފިޔާ އަންދަނީ އެހެން ގޮތަކަށެވެ. ތިބާ އަންދާލަނީ ރުފިޔާ ދީފައި ގަންނަ އެއްޗެކެވެ. އަހަރެން އަންދާލަން މިއުޅުނީ ސީދާ ރުފިޔާއެވެ. މި ދެ ކަމުން ވެސް މި އާއިލާއަށް ޙާޞިލުވާނީ ހަމަ އެއް ނަތީޖާއެކެވެ."\nއަނބިމީހާ މިހެން ބުނުމުން ފިރިމީހާ، އިރުކޮޅަކު ވިސްނާލަން އިނެވެ.... އަނބިމީހާ ޖަމާކުރި ދެލައްކަ ރުފިޔާ ފަދަ އެތައް ލައްކަ ރުފިޔާއެއް އޭނާގެ އަތުން ބީވެގެން ހިނގައްޖެކަން އޭނާއަށް ވިސްނުނެވެ.... އިރުގަނޑެއްވަންދެން އެ ދެމަފިރިން ވާހަކަދެއްކިއެވެ.... އަނބިމީހާ ދެއްކި ވާހަކަތައް އެދުވަހު ފިރިމީހާ ގަބޫލުކުރިއެވެ. އެތައް ދުވަހެއް ވަންދެން އޭނާއަށް ވިޔާނުދާ ކަމެއް ކުރެވުނީ ވިޔާނުދާ އެކުވެރިންތަކެއްގެ ސަބަބުންނެވެ. އެކަމަށްޓަކައި އޭނާ އެދުވަހު އިންތިހާ ދަރަޖައަށް ހިތާމަކުރިއެވެ.... ދެން ދުވަހަކުވެސް ސިނގިރޭޓް ނުބޯން އެދުވަހު އޭނާ ގަދަ ޢަޒުމުން ޢަޒުމުކަނޑައެޅިއެވެ. އަދި އެގޮތުގައި ދެމިހުރުމަށް ވަޢުދުވިއެވެ.\nޖިންނީންގެ ރަސްރަސްކަލުންނާއި ބާގަތައް\nމުސައިލަމަތުލް ކައްޛާބުގެ ޤުރުއާން\nއަމިއްލަޒާތުގައި މީހުން އަނދައިހުލިވުން\nދުންފަތުގެ އިސްތިޢުމާލުކުރާ މީހުންގެ މަޒުހަބުތައް\nހުވަފެނުގައި މޮޔައިން ފެނުމުގެ ތަޢުބީރު\nހުވަފެނުގައި އިބްލީސް ފެނުމުގެ ތަޢުބީރު\nއަހަރެން ބުރުގާ އަޅަނީ ކީއްވެ؟\nއެއްކައުވަންތަކަން ސާބިތުވާ ބައެއް ދަލީލުތައް\nމީހަކު ބުނާހައި ކަމެއް ނުކުރާށެވެ!\nދެ ކޮތަރާއި ގޮދަން ހާލި\n"ގެއްލުނު ސުވަރުގެ" އިން\n"ޙަޔާތުގެ އިރާދަ" އިން\nއިމްތިޙާނެއްގައި ކުއްޖަކު ދީފައިވާ ޖަވާބުތަކެއް\nނަމުގެ ފުރަތަމަ އަކުރުން ދޭހަވާ މާނަ\nޝައިޚަކަށް ވާންއުޅުނު ޖާހިލެއް\nދަހި މީހަކާއި އޭނާގެ ދަރިފުޅުގެ ވާހަކަ\nމަޖީދީމަގުން ފެނުނު ބިޔަ ކިނބޫ


ތާރީހް: 25 ނޮވެމްބަރ 2020\nމިސްކޫލަށް 18އެމް.އެމް.ގެ 45 ކަބަޑުޖަހާ ފިލާ ހޯދުމަށް ކުރި ނަންބަރ: IUL)GS-01/GS-01/2020/23) އިއުލާން ބާތިލްކޮށް އަލުން އިއުލާން ކުރީމެވެ.\nވީމާ، މިކަމަށް ޝައުގުވެރިވާ ފަރާތްތަކުން 30 ނޮވެމްބަރ 2020 ވާ ހޯމަ ދުވަހު 10:00 އަށް މިސްކޫލަށް ވަޑައިގެން މައުލޫމާތު ސާފުކުރެއްވުމަށްފަހު 03 ޑިސެމްބަރ 2020 ވާ ބުރާސްފަތި ދުވަހު 10:00 އަށް އަންދާސީ ހިސާބު ހުށަހެޅުއްވުން އެދެމެވެ.\nމައުލޫމާތު ދިނުމަށް ބާއްވާ ސެޝަންގައި ބައިވެރިވެވަޑައިނުގަންނަވާ ފަރާތްތަކުން ހުށައަޅުއްވާ އަންދާސީ ހިސާބު ބަލައެއް ނުގަނެވޭނެއެވެ. މައުލޫމާތު ސާފުކުރެއްވުމާއި އަންދާސީ ހިސާބު ހުށަހެޅުއްވުމަށް ބަދަލުގައި އެހެން ބޭފުޅަކު ފޮނުވާނަމަ ކާކުކަން އަންގައިދޭ ރަސްމީލިޔުމަކާއެކު އެކަން ބަޔާންކޮށް މައުލޫމާތު ސާފުކުރަންއެދޭފަރާތުގެ ސިޓީއާއެކު އަޑީކާޑުކޮޕީ/ ވިޔަފާރި ރެޖިސްޓްރީގެ ކޮޕީ ހުށަހެޅުއްވުމަށް ދެންނެވީމެވެ.\nމިބީލަމުގައި ބައިވެރިވެވޭނީ ވިޔަފާރި ރަޖިސްޓްރީ ކުރުމުގެ ޤާނޫނުގެ ދަށުން ވިޔަފާރި ރަޖިސްޓްރީ ކުރެވިފައިވާ ފަރާތްތަކާއި އަދި އަމިއްލަ ފަރުދުންގެ ވިޔަފާރީގެ ޤާނޫނުގެ ދަށުން ރަޖިސްޓްރީ ކުރެވިފައިވާ ފަރާތްތަކަށެވެ.\nފޯން ނަންބަރ: 6608508\nއީމެއިލް އެޑްރެސް:[email protected]\nސުންގަޑި: 30 ނޮވެންބަރު 2020 1000


Hiyaanaathu faisaa nuheykey atheh hama nethee!\nހިޔާނާތު ފައިސާ ނުހޭކޭ އަތެއް ހަމަ ނެތީ!\nމދިޔަ ރިޔާސީ އިންތިހާބުގެ ކެމްޕެއިންގެ ތެރެއިން ސިޔާސީ ޕާޓީތަކުގެ ދިދަފަތި ދަމާފައި -- ފޮޓޯ: އަވަސް އާކައިވް\nރާއްޖޭގެ ތާރީހުގައި ހިންގި އެންމެ ބޮޑު ހިޔާނާތުގައި ނިއުޅެމުން އައި އިހުމާލާއި ބައިވެރިވުމުގެ ދިގު ލިސްޓުގެ ތެރެއިން ރައްޔިތުންނަށް އަބަދުވެސް އެއް ކަމެއް ސާފެވެ. އެވަރުގެ ބޮޑު ޖަރީމާއެއް ކަމާ ގުޅޭ މުއައްސަސާތައް ނޫނީ އެތަނުގައި އިސްކޮށްތިބި ބަޔަކަށް ނޭނގި ނުހިންގޭނެ ކަމެވެ. ރައްޔިތުންގެ ހަޒާނާއިން ތިން ބިލިއަނަށް ވުރެ ގިނަ ރުފިޔާ ދަވާލައި އެއިން މަންފާ ލިބުނު ބައެއް މީހުންގެ ވާހަކަ ދެކެވޭތާ ދުވަސްގަނޑެއް ވެއްޖެ އެވެ.\nއޮޑިޓް ރިޕޯޓުތަކާއި އޭގެ ފަހުން އޭސީސީން ނެރުނު ރިޕޯޓުތަކުގައި ވެސް ހިޔާނާތުގެ ފައިސާއިން ފަސް ބައި މުޑުދާރުވެފައި ތިބި އެތައް ބައެއްގެ ވާހަކަ އެވެ. ދައުލަތުގެ އިސް ބޭފުޅުންނެވެ. ރައްޔިތުންގެ މަޖިލީހުގެ އިއްޒަތްތެރި މެންބަރުންނެވެ. އިންސާފުގެ މުގުރު ޖައްސަވަން ތިއްބެވި ފަނޑިޔާރުންނެވެ. ފުލުހުންނާ ސިފައިންނެވެ. ނަން ހިނގާ ވިޔަފާރިވެރިންނާއި ދައުލަތުގެ ކުންފުނިތައްވެސްމެ އެވެ. ޖުމްލަކޮށް ބުނަންޏާ އެކަމުގައި މުޅި ދައުލަތް އެކީގައި ބައިވެރިވެ އެވެ.\nމީގެ އަހަރެއްހާ ދުވަސް ކުރިން އާ ސަރުކާރަކަށް އައުމާއެކު ރައްޔިތުންގެ އުއްމީދުތައް އާވި އެވެ. އިންސާފު ލިބޭނެ ކަމުގެ އެވެ. އަދި އެއްކޮށް ނޫންވިޔަސް، ގެއްލުނު ފައިސާތަކުގެ ބައެއް އަނބުރާ ދައުލަތަށް ވެއްދޭނެ ކަމުގެ ކޮންމެވެސް އުއްމީދެވެ. ބޮޑު އަޣުލަބިއްޔަތަކާއެކު ކޯލިޝަން ސަރުކާރުގެ މައި ޕާޓީ އެމްޑީޕީގެ ރަސްކަން ރައްޔިތުންގެ މަޖިލީހުގައި ފެށި، މަޖިލީހުގެ ކޮމިޓީތަކުން ވެސް އެ ހިޔާނާތުގެ ގޮށްތައް މޮހަން އަތުކުރި އޮޅާލި އެވެ.\nއެ މަސައްކަތުން ކުރިން ނޭނގޭ އެތައް މައުލޫމާތުތަކެއް ހާމަވެގެން ހިނގައްޖެ އެވެ. އޭރުގެ ސަރުކާރުގެ ދުވަސް ވަރު އެކަން ހިނގަމުން ދިޔަ އިރު، ޖީބު ފުރި މީހުންނާއި، ބާރަށް އަތް ޖަހަން ތިބި ބަޔަކާއި ފެންނަ ކަމަށް ނެހެދި އެތައް މީހުނެއްގެ މައުލޫމާތެވެ. އެކަމަކު ނިމުމެއް ނެތް މި ސިލްސިލާގައި، މިދިޔަ ބުރާސްފަތި ދުވަހު އަނެއްކާވެސް މިވަނީ ކަންބޮޑުވާންޖެހޭ އެތަކެއް އާ ވާހަކަތަކެއް ހާމަވެފަ އެވެ.\nފުލުހުންނާއި އެންޓި ކޮރަޕްޝަން ކޮމިޝަން (އޭސީސީ) އަދި ހިޔާނާތް ބަލަން ރައީސް އިބްރާހިމް މުހައްމަދު ސޯލިހް އުފެއްދި ރިޔާސީ ކޮމިޝަނުން ބޭއްވި ނޫސްވެރިންގެ ބައްދަލުވުމުގައި އެ އިދާރާތަކުން ބުނީ އެމްއެމްޕީއާރުސީގެ ހިޔާނާތުގެ މަންފާ ލިބުނު ކަމަށް ތުހުމަތު ކުރެވޭ މީހުންގެ އަދަދު 267 އަށް އަރާ ކަމަށެވެ.\nބޮޑު ހިޔާނާތުގެ މަންފާ ލިބުނު އަދަދުތައް\nރައްޔިތުންގެ މަޖިލީހުގެ ކުރީގެ 44 މެމްބަރުން\nރައްޔިތުންގެ މަޖިލީހުގެ މިހާރުގެ 16 މެމްބަރުން\nމިނިވަން މުއައްސަސާތަކުގައި ކުރިން އުޅުއްވި ފަސް މެމްބަރުން\nކުރީގެ ސަރުކާރުގެ އިސް މަގާމްތަކުގައި ތިއްބެވި 30 ބޭފުޅުން\nމިހާރުގެ ސަރުކާރުގައި ހިމެނޭ ހަތް ބޭފުޅުން\nފަސް ފަނޑިޔާރުން (ކުރީގެ ފަނޑިޔާރުންނާއި މިހާރުގެ ފަނޑިޔާރުން ހިމެނޭ)\nފުލުހުންނާއި ސިފައިންގެ ހަތް އޮފިސަރުން\nއެ ދުވަހު އެނގިގެން ދިޔަ މައުލޫމާތުތަކަށް ބަލާއިރު، ހިޔާނާތުގެ ތަހުގީގަށް މިހާރު ވަނީ ހިޔާނާތުގެ ފައިސާ މައިގަނޑު ގޮތެއްގައި ދައުރުކުރި އަމިއްލަ ކުންފުންޏެއް ކަމަށްވާ އެސްއޯއެފްގެ އިސް ފަރާތްތަކުގެ އިތުރުން، ފައިސާތައް އެކި ފަރާތްތަކަށް ހަވާލު ކުރުމުގައި އަމަލީ ގޮތުން ހަރަކާތްތެރިވި މީހުންގެ ފޯނުތަކާއި ލެޕްޓޮޕްތައް ވަނީ ލިބިފަ އެވެ.\nއޭސީސީން ކުރިން ނެރުނު ރިޕޯޓުގައި ހަމައެކަނި އެސްއޯއެފްގެ އެކައުންޓުން ޑޮލަރު ޖަމާވި މީހުންގެ މައުލޫމާތު ހާމަކޮށްފައިއޮތް އިރު، މިހާރު ތިން އިދާރާ ގުޅިގެން ހިންގާ ތަހުގީގުގައި އެ ޑޮލަރުތައް މާރު ކޮށްގެން ނަގުދު ފައިސާގެ މޫތައް ދެމިގެން ދިޔަ ގޮތް ވަނީ ނިއުޅެން ފަށާފަ އެވެ.\nއެސެޓް ރިކަވަރީ ކޮމިޝަނުގެ ރައީސް އަހުމަދު އައްސަދު ވިދާޅުވި ފަދައިން، ހިޔާނާތުގެ ފައިސާ ބޭނުންކުރީ އެވަގުތު ދައުލަތް ހިންގުމުގެ ހުންގާނުގައި ތިބި އަތްތަކަށް ނުފޫޒު ފޯރުވާށެވެ. ވަކި ބަޔަކު މަޖިލީހަށް ގެންނާށެވެ. މަޖިލީހަށް ގެންނަން ބޭނުންނުވި ބަޔަކު ގަނެލާށެވެ. ހިތުހުރި ގޮތަކަށް ގާނޫނު އަސާސީއާއި ގާނޫނުތަކަށް ބަދަލު ގެންނާށެވެ. ސިޔާސީ ވާދަވެރިން ޖަލަށްލާށެވެ. ނުސީދާ ގޮތަކަށް ބުނަނީމަ ރައްޔިތުންގެ ފައިސާތައް ވަގަށް ނަގައިގެން މުޅި ދައުލަތެއް ގަނެލާށެވެ.\nއިންސާފު ލިބުމުގެ އުއްމީދު ކުޑަ\nކުރިން ނޭނގޭ ނަމަ، މިހާރު ގައިމުވެސް ހިޔާނާތުގެ ފަހަތުގައި ފޮރުވިފައިހުރި ހަގީގަތްތައް އެވަނީ ތިލަވެފަ އެވެ. މުޅި މަންޒަރު ސާފުވެއްޖެ ކަމަށް އެ ދުވަހު ބުންޏެވެ. އެވަރުން ނުވެގެން ކަމާބެހޭ އިދާރާތަކަށް އެހެރީ އެކަމުގެ ހެކި ލިބިފަ އެވެ. ދެން އުފެދޭ ސުވާލަކީ ފިޔަވަޅު އެޅޭނެ ހެއްޔެވެ؟ ނޫނީ އަޅަން ކެރޭނެ ހެއްޔެވެ؟ މިހާރު ތިލަވެފައިވާ މައުލޫމާތުތަކަށްބަލާއިރު، އެ ސުވާލުގެ ޖަވާބު ހުދާއި ކަޅާހާ ސާފެއް ނޫނެވެ. ނޫނީ ނުވާނެ އެވެ.\nފުލުހުންނާއި އޭސީސީ އަދި ހިޔާނާތް ބަލާ ރިޔާސީ ކޮމިޝަނުން މިދިޔަ ބުރާސްފަތި ދުވަހު ބޭއްވި ނޫސްވެރިންގެ ބައްދަލުވުން. -- ފޮޓޯ: ފުލުހުން\nކިތަންމެ ގަބޫލުކުރަން ދަތި ނަމަވެސް، ފުލުހުން އެ ދުވަހު ބުނި ވާހަކައެއް ހަޖަމުކޮށްލަން ޖެހެ އެވެ. ޕޮލިސް ކޮމިޝަނަރު މުހައްމަދު ހަމީދު ވިދާޅުވި ފަދައިން މިހާރު ލިބިފައި ހުރި މައުލޫމާތުތަކުން ވެސް ތަހުގީގު އަދި އިތުރަށް ފުޅާކުރަން ޖެހޭ ކަމަށެވެ. އެހެންކަމުން މިވަގުތު ނަންތައް އާއްމެއް ނުކުރެވޭނެ ކަމެވެ.\nއެކަމަކު އުފެދޭ ސުވާލަކީ އެ ނަންތައް ފަހުން ވިޔަސް ހާމަކުރާނެ ބާ އެވެ. ސަބަބަކީ ހިޔާނާތް ހޭކުނު އަތްތަކުގެ ދިގު ލިސްޓުގައި، ހިޔާނަތް ބަލާނެ ކަމަށް ރައްޔިތުންނަށް ވައުދުވި ސަރުކާރުގެ އިސް ބޭފުޅުންގެ އިތުރުން މިހާރު ރައްޔިތުންގެ މަޖިލީހުގައި ތިއްބެވި ބައެއް މެންބަރުން ވެސް ހިމެނޭ ކަމަށް އެ އިދާރާތަކުން ބުނާތީ އެވެ.\nއެ ވިދާޅުވާ ބޭފުޅުން މި ތަހުގީގު ކުރިއަށް ގެންދަން ބޭނުން ނުވާނެކަން ކަށަވަރެވެ. އެ މަގާމުތަކުގައި ތިއްބަވައިގެން ނުފޫޒު ފޯރުވޭނެ އެވެ. ތަހުގީގަށް ހުރަސްވެސް އެޅޭނެ އެވެ. މިހާރުވެސް އެކަހަލަ މަންޒަރުތަކެއް ފެންނަމުން ދާކަމަށް ދާދި ފަހުން އޭސީސީން ވެސް ވަނީ ބުނެފަ އެވެ.\nއެ ބީދައިން ވިސްނާއިރު، އެ ނޫސްވެރިންގެ ބައްދަލުވުމުގެ ތެރެއިން އައްސަދު ވިދާޅުވި އެއް ވާހަކައަށް މާބޮޑު ސަމާލުކަމެއް ނުލިބުނު ނަމަވެސް، ވަރަށް ހައްސާސީ ނުކުތާއެއް އޭނާ ފާހަގަ ކުރެއްވި އެވެ.\nއައްސަދު ވިދާޅުވީ ބޭންކުތަކުގެ އިހުމާލެއްނެތެވެ. އިހުމާލުއޮތީ ބޭންކުތަކުގެ ބައެއް މުވައްޒަފުންގެ އެވެ. ނަމަވެސް، އެ މުވައްޒަފުންނާމެދު މަރުކަޒީ ބޭންކު މެދުވެރިކޮށް ފިޔަވަޅު އަޅައިފިނަމަ، ބޭރުގެ މާލީ އިދާރާތަކުން ރާއްޖޭގައި ހިންގާ ބޭންކުތަކާ ގުޅުން ކަނޑާލަފާނެކަމުގެ ބިރު އޮތް ކަމަށް އައްސަދު އެ ދުވަހު އިޝާރާތްކުރެއްވި އެވެ. އެކަމުގެ އަސަރު މުޅި އިގުތިސޯދަށް ކުރާނެތީ ފިޔަވަޅު އެޅުމުގައި "ދަތި" ތަކެއް ހުރި ކަމަށް ވިދާޅުވަމުންނެވެ. އެ ނުކުތާގައި ކޮންމެވެސް ބުރަދަނެއް ހުރި ނަމަވެސް، ކުރިއަށް އަޅަން ނޫނީ އެޅެން އޮތް ފިޔަވަޅުތަކާމެދު ސުވާލު އުފެދެ އެވެ.\nރައްޔިތުންގެ އިތުރުން ގައުމީ މަސްލަހަތުގެ ނަމުގައި ފިޔަވަޅުން ނޫނީ އިންސާފުން ސަލާމަތްވާނީ ހަމައެކަނި ބޭންކުތަކުގެ މުވައްޒަފުންތޯ އެވެ؟ ސަބަބަކީ ގައުމީ މަސްލަހަތަކީ ވަރަށް ވެސް ފުޅާ މައުލޫއެކެވެ. އެ މަސްލަހަތުގެ ހިމާޔަތް ކުރުމުގެ ޒިންމާ ދައުލަތުގެ ހުރިހާ މުއައްސަސާތަކެއްގެ ކޮނޑުގައި އޮތީ އެޅިފަ އެވެ. ސަރުކާރާއި، އަދުލު އިންސާފުގެ ނިޒާމާއި ގާނޫނު ހަދާ މަޖިލީސްވެސް ހިމެނެ އެވެ. ކަން އެހެން އޮތް އިރު އެ މުއައްސަސާތަކުގެ އިސް ސަފުގައި މިހާރު ތިއްބެވި ބޭފުޅުންތަކަކަށް ފިޔަވަޅު އަޅައިގެން ގައުމަށް ގެއްލުންވާނެކަމަށް ބުނެ ފިޔަވަޅު ނާޅާ ދޫކޮށްލާފަނެތޯ އެއީ ހަމަ ސައްހަ ކަންބޮޑުވުމެކެވެ. ކުރީ ސަރުކާރުން ހިޔާނާތް ބޭނުންކުރީ ފައިސާ ދީގެން ސިޔާސީ ގޮތުން ނުފޫޒު ފޯރުވާށެވެ. މިފަހަރު ފިޔަވަޅު އަޅާނެކަމުގެ ބިރު ދައްކައިގެން އެހެން ގޮތަކަށް އެ މާޒީ ތަކުރާރުނުކޮށްފިނަމަ ކިތަންމެހާވެސް ރަނގަޅެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު + އޭސީސީ ކޮމިޝަން އޮން ސްޓޭޓް އެސެޓް ރިކަވަރީ ހިޔާނާތް ރައީސް ޔާމީންގެ ޝަރީއަތް\nހެކި ނެތުމަކީ ހައްގު މިންވަރެއް ނޫން!


Recovery package in BML ge loan resort thakaai bodethi viyafaari thakah\nރިކަވަރީ ޕެކޭޖުން، ބީއެމްއެލްގެ ލޯނު ރިސޯޓުތަކާއި ބޮޑެތި ވިޔަފާރިތަކަށް\nރާއްޖޭގެ ރިސޯޓެއް: ރިސޯޓުތަކުގެ ވޯކިން ކެޕިޓަލްއަށް ބީއެމްއެލްއިން ފައިސާ ދޫކުރަން ވަނީ ނިންމާފަ--\nކޮވިޑް-19 އާ ގުޅިގެން އިގްތިސާދަށް ލިބޭ ގެއްލުންތަކުން އަރައި ގަންނަން ދޭ، "ރިކަވަރީ ޕެކޭޖު" ނުވަތަ އިގްތިސާދީ އެހީގެ ޕެކޭޖުގައި ބީއެމްއެލް އިން ލޯނު ދޫކުރާނީ ބޮޑެތި ވިޔަފާރިތަކާއި ރިސޯޓު ތަކަށް ކަމަށް ބުނެފި އެވެ.\nބީއެމްއެލް އިން ބުނި ގޮތުގައި ސަރުކާރުން ގާއިމްކޮށްފައިވާ އިގްތިސާދީ އެހީ ގެ ސްކީމް އަށް އެދި ހުށަހެޅުމުގެ ފުރުސަތު ކޮވިޑް-19 އާ ގުޅިގެން މާލީ ގޮތުން ދަތިތައް ކުރިމަތިވެފައިވާ ފަރުދުންނާއި ކޯޕަރޭޓްތަކުގެ އިތުރުން ވިޔަފާރި ތަކަށް ވެސް ލިބިގެން ދާނެ ކަމަށެވެ. މިގޮތުން މި ފަރާތް ތަކަށް ވިޔަފާރި ތަކަށް ބޭނުންވާ ހިންގުމުގެ ހަރަދު ހަމަޖެއްސުމަށް ދޭ "ވާކިން ކެޕިޓަލް" ގެ ގޮތުގައި ފައިނޭންސިން އަށް އެދި ހުށަހެޅޭނެ ކަމަށް ބޭންކުން ބުނެފައިވެ އެވެ.\nމި ސްކީމުގެ ދަށުން، ބީއެމްއެލް އިން ފައިނޭންސްކޮށްދިނުމަށް ހަމަޖެހިފައިވަނީ ރިސޯޓް ތަކުން އަހަރެއްގެ މައްޗަށް ޓާންއޯވާގެ ގޮތުގައި 10 މިލިއަނަށް ވުރެ މަތީ އަދަދެއް ހޯދައިފައިވާ ވިޔަފާރި ތަކަށެވެ. މިއީ އެއްވެސް ރަހުނަކާ ނުލައި އަހަރަކު ހަ ޕަސެންޓުގެ އިންޓްރެސްޓްގައި ދޫކުރާ ލޯނެކެވެ.\nމި ފައިނޭންސިން އަނބުރާ ދެއްކުމަށް6މަހުގެ ގްރޭސް ޕީރިއަޑެއް ލިބެ އެވެ. އަދި ދައްކާ ހަލާސް ކުރަން ތިން އަހަރު ލިބެ އެވެ. މި ގްރޭސް ޕީރިއަޑްގައި އިންޓްރެސްޓް އަދި ޕްރިންސިޕަލް ޕޭމަންޓް ދައްކާކަށް ނުޖެހެ އެވެ.\nބީއެމްއެލް އިން ބުނީ މި ނޫން ވިޔަފާރި ތަކަށް ކޮވިޑް-19 ރިކަވަރީ ސްކީމަށް އެދި ހުށަހެޅުމުގެ ފުރުސަތު އެހެނިހެން މާލީ އިދާރާތަ ކުން ލިބޭނެ ކަމަށެވެ. މިކަމާ ގުޅޭ އިތުރު މައުލޫމާތު މިނިސްޓްރީ އޮފް ފިނޭންސް އިން ލިބޭނެ ކަމަށެވެ.\nބީއެމްއެލް އިން ވަނީ އިގްތިސާދީ އެހީގެ ޕެކޭޖަށް ހާއްސަ އެ ބޭންކުގެ ހުރިހާ ލޯނުތަކެއް ހަ މަސް ދުވަހަށް ފަސްކޮށްދީފަ އެވެ. މީގެ ތެރޭގައި ކިޔަވަން ދަރިވަރުން ނަގާފައިވާ ސްޓޫޑެންޓް ލޯނުތައް ވެސް ހިމެނެ އެވެ.\nސަރުކާރުން ވަނީ އިގްތިސާދީ އެހީގެ ޕެކޭޖު ދޫކުރުމުގައި އެންމެ އިސްކަން ދޭނީ އެ ތަންތަނުގައި މަސައްކަތް ކުރާ މުވައްޒަފުންގެ ވަޒީފާ ހިމާޔަތް ކޮށްދޭ ފަރާތް ތަކަށް ކަމަށް ބުނެފަ އެވެ.\nބީއެމްއެލްގެ 55،000 ކަސްޓަމަރުންނަށް ލުއި ލިބޭނެ\nއައިއެފްސީން ބީއެމްއެލަށް 50 މިލިއަން ޑޮލަރުގެ ފެސިލީޓީއެއް


Dharivarunge hayaathun ahareh gellunee tha? | Mihaaru\nސްކޫލެއްގައި ކުދިންތަކެއް މަޑުކޮށްލައިގެން: ތައުލީމީ އާ އަހަރު ދެން ފަށާނީ އަހަރުގެ މެދުތެރޭގައި -- ފައިލް ފޮޓޯ: މިހާރު\n14 ޖޫން 2020 - 08:43\nމުޅި ތައުލީމީ ދާއިރާ ވެސް އޮތީ މި ވިސްނުމުގަ އެވެ؛ މި އަހަރު ދެން ވާނީ ކިހިނެއް ހެއްޔެވެ؟ ކިޔަވައިދޭނީ ކޮން ގޮތަކަށް، ކޮން އުސޫލަކުން ހެއްޔެވެ؟ މި އަހަރުގެ ބޮޑު ބައެއް ކިޔަވައިނުދެވުމުން، ދަރިވަރުންގެ ހަޔާތުން އަހަރެއް ގެއްލުނީ ހެއްޔެވެ؟ ގެއްލުނު ފިލާވަޅުތައް އަލުން ނަގާނީ ކިހިނެއް ހެއްޔެވެ؟ ތައުލީމީ އާ ނިޒާމަކަށް ކުރިމަތިލާ އިރު، ފައްތަރުވާ ބައި ހައްލު ކުރާނީ ދެން ކިހިނެއް ހެއްޔެވެ؟\nއެހެން ހުރިހާ ދާއިރާ އަކަށް ވުރެ، ކޮވިޑާ ގުޅިގެން އެންމެ ބޮޑު "ބަލިމަޑުކަމެއް" ކުރިމަތިވާނެ ދާއިރާ އަކީ ވެސް ތައުލީމީ ދާއިރާ އެވެ. ތަޖުރިބާކާރު ބައެއް ބޭފުޅުން ވިދާޅުވާ ގޮތުގައި، ތައުލީމީ ނިޒާމަށް މި އައީ ހައްލު ކުރަން އުނދަގޫ މައްސަލައެކެވެ. މިއީ ހަމައެކަނި ރާއްޖެ އަށް އެކަނި ކުރިމަތިވި މައްސަލައެއް ވެސް ނޫނެވެ. އެކަމަކު ރާއްޖެ އާއި އެހެން ބައެއް ގައުމުތަކާ ވެސް މި މައްސަލާގައި އަމަލުކުރަން ޖެހުނު ގޮތް ތަފާތެވެ. އެހެންވެ، ރާއްޖެއިން މިކަމުގައި އަޅަން ޖެހޭ ފިޔަވަޅުތައް ވެސް ހުރީ، ތަޖުރިބާކާރުން ވިދާޅުވާ ގޮތުން ނަމަ، ދުރާލާ އަޅަން ޖެހޭ ވިސްނުންތެރި ފިޔަވަޅުތަކެކެވެ.\nމިހާރު ކިޔަވައިދެވިފައި އޮތީ ފުރަތަމަ ޓާމްގެ 40 ދުވަހު އެކަންޏެވެ. އަހަރެއްގެ ތެރޭގައި ކިޔަވައިދޭން ޖެހޭ ދުވަސްތަކުގެ ތެރެއިން ނުކިޔަވައިދީ އޮތް ދުވަސްތައް އެއަށް ވުރެ ގިނަ އެވެ. ތައުލީމީ ކަލަންޑަރު ބުނާ ގޮތުން، އާންމު އުސޫލުތަކުގެ ތެރެއިން ދިޔަ ނަމަ މިއީ އަހަރުގެ ކިޔެވުން ނިންމަން ހިފަން ޖެހޭ ދުވަސްވަރެވެ.\nސްކޫލު ކުދިންތަކެއް ރިޕޯޓް ފޮތް ދިނުމުގެ އެސެމްބްލީގައި\nއެކަމަކު ކޮވިޑްގެ ބަލިމަޑުކަމާ ގުޅިގެން މިއިން އެއްވެސް ކަމެއް ދިމައެއް ނުވި އެވެ. ގެއްލިގެން ދިޔަ ފިލާވަޅުތައް ކުދިންނަކަށް އަނބުރައެއް ނުލިބުނެވެ. އެކި އުކުޅުތައް ބޭނުންކޮށްގެން ވެސް "ރަނގަޅަށް" ކިޔަވައިދެވޭ ގޮތެއް ނުވި އެވެ. އެކި ސަބަބުތައް މެދުވެރިވެގެން، ގިނަ ކުދިން ތިބީ ފޮތްތަކާ ދުރުގަ އެވެ. އެންމެންގެ ވެސް ތިބީ ދަރިން އަލުން ސްކޫލަށް ފޮނުވައިގެން ކިޔަވައިދެވޭނެ މާހައުލެއް ފަހިވަންދެން މަޑުކޮށްލައިގެންނެވެ.\nއަހަރު ދަންމާލުން: ރަނގަޅު ނިންމުމެއް\nސަރުކާރުން މިހާރު ވަނީ މި އަހަރުގެ ކިޔެވުން އަންނަ އަހަރުގެ ޖޫން/ ޖުލައިގެ ނިޔަލަށް ދަންމާލައިފަ އެވެ. މި ބަދަލު ސަރުކާރުން ގެނައީ، އޮފިޝަލަކު ވިދާޅުވި ގޮތުގައި، ވަރަށް ފުން ވިސްނުމަކަށް ފަހު އެވެ.\n"އޯލެވެލް އާއި އޭލެވެލް އާ ދޭތެރޭގައި މި އަންނަ ހުސް ކަމުގެ ވާހަކަ އަކީ މި ދާއިރާގައި އަބަދު ވެސް އޮންނަ ބަހުސެއް. އެ މުއްދަތުގެ ތެރޭގައި ވަރަށް ގިނަ ކުދިން ގޯސް ވާ ވާހަކަ އާއި ކުރާނެ ކަމެއް ނެތުމުގެ ވާހަކަތައް އަބަދު ވެސް ދެކެވޭ،" އޯލެވެލް އާއި އޭލެވެލްއާ ދޭތެރޭ ހޭދަވާ ހައެއްކަ މަހަށް އިޝާރާތް ކުރައްވައި އޭނާ ވިދާޅުވި އެވެ.\n"ފުރަތަމަ ކަމަކީ މިއީ ގެންނަން ބޭނުންވެގެން ތިބޭތާ ވަރަށް ގިނަ ދުވަސްވީ ބަދަލެއް. މިކަހަލަ ބަދަލެއް ގެންނަން މިއީ އެންމެ ރަނގަޅު ވަގުތު."\nމި ބަދަލު ގެންނަން ޖެހުނު އެހެން ސަބަބުތަކުގެ ތެރޭގައި މި އަހަރު ބައެއް ދަރިވަރުންނަށް، ހާއްސަކޮށް އޯލެވެލް އަށް ތައްޔާރުވަމުން އަންނަ ދަރިވަރުންނަށް ރަނގަޅަށް ކިޔަވައިދެވިފައި ނުވުން ހިމެނެ އެވެ. މިހާރު އޮތް ތައުލީމީ ކަލަންޑަރާ އެއްގޮތަށް މި އަހަރުގެ ކިޔެވުން ނިންމާލައިފި ނަމަ އޯލެވެލްގެ ކުދިންނަށް ދިމާވާނެ މައްސަލަތައް ބައިވަރެވެ.\n"އެހެންވެ އަހަރު ދަންމާލައި، ދުނިޔޭގެ އެހެން ގިނަ ގައުމުތަކެކޭ ވެސް އެއް ގޮތަކަށް ދިރާސީ އަހަރު މި ބަދަލުކޮށްލީ،" އޮފިޝަލް ވިދާޅުވި އެވެ.\nއޯލެވެލް ޓޮޕް 10 ހޮވުމުގެ ޖަލްސާއެއް: އޯލެވެލް އާއި އޭލެވެލް އާ ދޭތެރޭގައި އޮންނަ މުއްދަތު ދެން ނޯންނާނެ -- ފައިލް ފޮޓޯ: މިހާރު\nކޮވިޑް 19 އާ ގުޅިގެން ކުދިންނަށް އެކި ގޮތްގޮތަށް ކިޔަވައިދީފައި ވެ އެވެ. ގޫގުލް ކްލާސްރޫމާއި، ގޫގްލް މީޓްގެ އިތުރުން ޓެލެކްލާސްތައް ވެސް ބޭނުންކުރި އެވެ. ހުރިހާ ގްރޭޑަކަށް އެކި ދުވަހު އެކި ފިލާވަޅުތައް ނަގައިދިނެވެ. ބައެއް ކުދިން ގިނަ ދުވަސްތަކެއް ވަންދެން، އަދި ބައެއް ކުދިންނަށް ކުޑަ ދުވަސްކޮޅަކު ވަނީ ފިލާވަޅުތައް ދީފަ އެވެ. އެހެންވެ ކުދިން ކިޔެވިތޯ/ ނުކިޔެވިތޯ ނުވަތަ ކުދިންނަށް ހާސިލްވި މިންވަރާ ދޭތެރޭ އެޑިއުކޭޝަނަށް ވެސް އޮތީ ސުވާލު އުފެދިފަ އެވެ. އެހެންވެ، މި އަހަރުގެ ދިރާސީ އަހަރަށް އިތުރުވި މަސްތަކުގައި އެކަން ދެނެގަންނާނެ ކަމަށް އޮފިޝަލް ވިދާޅުވި އެވެ.\n"މީގައި ބައެއް ސްކޫލުތަކުން އެބަ ބުނޭ ގޭގައި ތިބެގެން ކިޔަވައިދިނަސް ބައެއް ފިލާވަޅުތައް އެބަ ހުއްޓޭ ސްކޫލުގައި ކުދިން ތިބެގެން އަލުން ނަގައިދޭން ޖެހޭ،" އޭނާ ވިދާޅުވި އެވެ.\nއަނެއްކޮޅުން މި އަހަރުގެ ވޭތުވެދިޔަ ދެ މަހެއްހާ ދުވަހުގެ ތެރޭގައި ގޭގައި ތިބެގެން ކިޔަވައިދިން އެއްޗިއްސާ ދޭތެރޭ ބެލެނިވެރިން ވެސް ސުވާލު އުފައްދަ އެވެ. ބައެއް ގޭގެއަކީ ކިޔަވައިދިނުމަށް އެކަށީގެންވާ މާހައުލަށް ނެތުމާއި އިންޓަނެޓްގެ މައްސަލަތަކާއި މިކަހަލަ ކިތަންމެ ކަމެއް މެދުވެރިވި އެވެ. ބައެއް ޓީޗަރުން ފާހަގަކުރާ ގޮތުގައި ގިނަ ކުދިން އެ ކުލާސްތަކެއް ނުވެސް ނަގަ އެވެ.\nއެކަމަކު ފިލާވަޅުތައް ރިޕީޓް ކުރުމަކީ ސަރުކާރުގެ މުޅި ވިސްނުމެއް ނޫނެވެ. އޮފިޝަލް ވިދާޅުވި ގޮތުގައި އެކަން މުޅިން ނިންމާނީ އަދި ފަހުންނެވެ. އެކަމަކު މިނިސްޓްރީން އެއް ޔަގީންކަމެއް ދިނެވެ. އެއީ އާ ފިލާވަޅުތަކެއް ތައާރަފުކުރުމެވެ.\nދޮޅު އަހަރު ކިޔަވާނީ ކޮންއެއްޗެއް؟\nއެއް ގްރޭޑެއްގައި ދޮޅު އަހަރު ހޭދަކުރުމަކީ، ރާއްޖޭގައި އަލަށް ދިމާވާނެ ކަމެކެވެ. ތައުލީމީ ކަލަންޑަރު ބުނާ ގޮތުން ނޮވެމްބަރުގައި ރިޕޯޓް ފޮތް ދީ، އަހަރު ނިންމާލައި އަންނަ އަހަރުގެ ޖެނުއަރީ 12-13 ގައި ސްކޫލުތައް އާ އަހަރަކަށް ފަށަން ޖެހެ އެވެ. އެކަމަކު މިހާރު އޮތް ގޮތުން އެއް ގްރޭޑެއްގައި އިތުރު ހަ މަސް ދުވަހު ކިޔަވަން އެބަ ޖެހެ އެވެ. މިއީ ބައެއް ބެލެނިވެރިން ވަރަށް ބޮޑަށް ފާޑު ވެސް ކިޔާފައިވާ މައްސަލައެކެެވެ. އެ މީހުންގެ އޮތީ މައިގަނޑު ދެ ސުވާލެކެވެ. އެެއް ކަމަކީ މިހާރު ހެދި ގޮތުން ދަރިވަރުންގެ ހަޔާތުން އެއް އަހަރު ގެއްލުމެވެ. އަނެއް ސުވާލަކީ ދެން އޮތް ހަ މަހު ކިޔަވައިދޭނީ ކޮން އެއްޗެއް ހެއްޔެވެ؟ ކިޔެވި އެއްޗެހި ރިޕީޓް ކުރާނީ ހެއްޔެވެ؟\n"ނޫން، ފަހަރެއްގައި ވެސް މިއީ ދަރިވަރުންގެ ހަޔާތުން ގެއްލޭ އަހަރެއް ނޫން. ދަރިވަރުގެ މުޅި ތައުލީމީ ހަަޔާތުގެ 12 އަހަރަށް ބަލާއިރު، މިހެން ހެދިޔަސް ހަމަ މި ހޭދަވަނީ 12 އަހަރު ޖުމްލަ،" އޮފިޝަލް ވިދާޅުވި އެވެ.\n"އެއީ ސުވާލެއް އޮތް ކަމެއް ނޫން. މިހެން ހެދީމަ އޯލެވެލް ހަމަ ނިންމުމާ އެކު ދެން ފަށަންވީ އޭލެވެލް އަށް. އެ ދޭތެރޭގައި މިހާރު މުއްދަތެއް ނުދާނެ."\nސްކޫލު ކުދިންތަކެއް ރިޕޯޓް ފޮތް ބަލަނީ: ތައުލީމީ އަހަރަށް ވަނީ ބޮޑު ބަދަލެއް ގެނެސްފައި -- ފައިލް ފޮޓޯ: މިހާރު\nމިނިސްޓްރީގެ އޮފިޝަލް ވިދާޅުވި ގޮތުގައި މިގޮތަށް މިކަން ދިމާވުމާ ގުޅިގެން، މިނިސްޓްރީ އަށް ވަނީ ވަރަށް ގިނަ ކަންތައްތަކެއް ފާހަގަވެފަ އެވެ. އޭގެ ތެރޭގައި ދަރިވަރުންގެ އާންމު ސިއްހަތު އެއީ އެއް ކަންތަކެވެ.\n"ކުލާސްތަކެއް ރިޕީޓެއް ނުވާނެ. އަޅުގަނޑުމެންގެ ވިސްނުން ހުރީ މި އަހަރު ބޮޑު ޗުއްޓީ އަށް ބަންދުކޮށް އަލުން ހުޅުވުމަށް ފަހު ސިއްހަތާ ބެހޭ ކުލާސްތަކެއް ވެސް އިތުރު ކުރުމަށް. އޭގެ މަސައްކަތްތައް އެބަ ކުރެވޭ،" އޭނާ ވިދާޅުވި އެވެ.\nއޮފިޝަލް ވިދާޅުވި ގޮތުން ނަމަ، މި އަހަރަށް ކަނޑައަޅާފައިވާ ތައުލީމީ މުގައްރަރު މި އަހަރުގެ ނިޔަލަށް ނިމޭނެ އެވެ. މާނައަކީ ކުރިއެކޭ އެއްގޮތަށް ސްކޫލުތައް ހަމަ ބޮޑު ޗުއްޓީ އަށް ބަންދުވާނެ އެވެ.\n"އެކަމަކު ޑިސެމްބަރުގައި ރިޕޯޓް ފޯމް ދޭނެތޯ ނުދޭނެތޯ އަދި ނުވެއް ނިމޭ. މި އަހަރުގެ ބޮޑު ޗުއްޓީ އެގޮތުގައި ހަމަ އޮންނާނެ. ސަބަބަކީ މުވައްޒަފުންގެ ގާނޫނުގައި ބުނެފައިވާ ގޮތުން އަހަރީ ޗުއްޓީ ދޭން ޖެހޭ، އޭނަ ވިދާޅުވި އެވެ.\n"އެންއައިއީ (ނެޝެނަލް އިންސްޓިޓިއުޓް އޮފް އެޑިއުކޭޝަން) އިން މިހާރު އެބަ ތައްޔާރު ކުރަމުންދޭ މި އަހަރު ކިޔަަވައިދޭނެ ފިލާވަޅުތައް. މީގައި މި ހަދާ ގޮތަކީ ކޮންމެހެން މުހިންމު ފިލާވަޅުތައް މި އަހަރު ދެން ކިޔަވައިދޭނީ. އެއީ އެ ގްރޭޑެއްގައި ކޮންމެހެން ހާސިލް ކުރަން ބޭނުންވާ ބައި އެކަނި. އެބައި މި އަހަރުގެ ތެރޭގައި އެއްކޮށް ނިންމާނެ."\nޖުލައި 1 އިން ފެށިގެން ގްރޭޑް 9-12 އަށް އުސޫލުތަކެއްގެ ދަށުން ކިޔަވައިދޭން މިހާރު އަންނަނީ ތައްޔާރުވަމުންނެވެ. އެކަމަކު އޭގެ ދަށް ގްރޭޑްްތަކުގެ ދަރިވަރުން ސްކޫލަށް ދާން ޖެހޭނެ ދުވަހެއް އަދި ނޭނގެ އެވެ. އެއީ އޮގަސްޓް މަހުގެ ތެރޭގައި ކަމަށް ވިޔަސް ނުވަތަ އެއަށް ވުރެ ފަހުން ވިޔަސް، އެޑިއުކޭޝަން މިނިސްޓްރީން ބުނަނީ އެކަމަށް އޮތީ ތައްޔާރުވެފައި ކަމަށެވެ.\n"އަޅުގަނޑުމެންނަށް މިހާރު އެބަ ވަގުތު ލިބޭ ދެއްތޯ،" އޭނާ ވިދާޅުވި އެވެ.\nސްކޫލް ތައުލީމް ކިޔަވާކުދިން ދިރާސީ އާ އަހަރު ލޮކްޑައުން ސިއްހީ ކުއްލި ނުރައްކަލުގެ ހާލަތު އެޑިއުކޭޝަން މިނިސްޓްރީ ސިއްހަތު ދިވެހި ސަރުކާރު\n17 ކޮމެންޓް, 28 ރިއެކްޝަންސް\nއަޅުގަނޑު ގުރޭޑް 10 ގަ ކިޔެވިއިރު އަޅުގަނޑާއެކު 24 އަހަރުގެ ދަރިވަރަކުވެސް ކިޔެވަމުން ދިޔަ. 16 އަހަރުގަ އޯލެވެލް ހެދުން މަޖުބޫރެއް ނޫން. އަހަރު ދަންމާލާ އަޅުގަނޑު ދަރިންގެ މުގައްރު ފުރިހަމަ ކޮށްދިނުމަކީ އަޅުގަނޑުގެ އެދުމެއް.\nމެއި- ޖޫންގަ އެގްޒާމް ހަދާފަ ޖުލައި އެއީ ބޮޑު ޗުއްޓީ. ދެން ކިޔެވުން ފަށާނީ ދުނީޔޭގެ އެހެން ގައުމުތާ އެއްގޮތަށް އޮގަސްޓްގަ. އެރު އޮންނާނީ އޯލެވެލްގެ ނަަތީޖާވެސް ލިބިފަ އަދި އޭލެވެލް އަށް ކިޔަވަން ބޭނުންވާ ކުދިންނަށް6މަސްދުވަސް ސަލާމަތްވީ.\nދުނިޔޭގައި ދިމާވާ ބައެއް ކަންކަމަކީ އެކަންކަމާ އެންމެ ފުރިހަމައަށް ކުރިމަތިނުލެވޭނެ ކަންކަން. ހުރިހާ ކަމެއް އެންމެ ސްމޫތްކޮށް އަބަދަކު ނުދާނެ. ރޭހެއްގަ ބައިވެރިވެގެން އުޅެނީކީނޫން ވަކި އުމުރަކަށް ކިޔަވާ ނިންމަން. މިހާރުގެ ގިނަ ކުދިން 12 ނިންމާއިރުވެސް އަދި ދިރިއުޅުމުގެ ކަންކަމަށް އަހުލުވެރިއެއްނުވޭ. ހަޔާތުގެ ގޮންޖެހުންތަކަށް ލޮލެއްނުހުޅުވޭ. ކިޔަވާ ނިމޭއިރު 1 އަހަރު ދޮށިވިއަސް އެއީ އަސްލު އެހާބޮޑު މައްސަލައެއްނޫން.\nމިއީ ވަރަށް ބޮޑު ގެއްލުމެއް.\nދުނިޔެއަށް ދިމާވެފައިވާ ހާލަތެއްމީ އެކަން ދަނެގެން އުޅުނީމައިއެވީ. ކިތަންމެ ޝަކުވާއެއް ކުރިޔަސް ވާނެކަމެއްނެތް. ކިޔެވުމަށްވުރެން ރައްކާތެރިކަން މުހިއްމު. ކިޔާދިނުން ހުއްޓާލީކީވެސް ނޫން ވިއްޔަ. ކޮންމެސް ގޮތަކަށް ކިޔަވައިދެމުން އެބަގެންދާކަންވެސް ނޭނގޭދޯ. ކުއްލިއަކަށް ހަމަ ހުރިހާ ކަމެއްދޫކޮށް ދުނިޔެ ދޫކުރަންވެސް ޖެހޭ. ދުނިޔެއާއިގެން ތިވަރަށް ނޫޅެ ހަމަޖެހިބަލަ\nމަށަށް ރަގަޅީޗުއްޓީނުދީ ގުރޭޑް9ގެ 10ގެ ކުދިންނަށް ފުލްކޮއްކިޔަވާދިނިއްޔާ. އަހަރެމެންގެވެސްޒިންމާއެއް ދަރިންނަށް ޓިއުޝަންދީގެން ގެއްލިގެންމިދާދުވަސްތައް ކަވަރުކުރުން ދަރިންނަށްވެވެންއޮތްއެހީއެއްވުން އެކަމަށްހިތްވަރުދިނިން . މިހާލަތުގަ ގެއްލިގެން މިދިއައީ އެކުދިންގެ ތައުލީމީހަޔާތުން ވަރަށްމުހިއްމުދުވަސްތަކެއް .ޕޮޒިޓިވް އެކަކު ހުއްޓަސް ސުކޫލަށް ފޮނުވާން ހިތްހަމައެއް ނުޖެހޭ .\nތައުލީމާ ބެހޭ ވަޒީރަކީ ދެއްކުންތެރި އަދި ހިންގުންތެރި ކަމެއް ނެތް ނާގާބިލް ވަޒީރެއް. މީއީ އެކަމަނާދެކެ ޒާތީވެގެން ބުނާ ބުނުމެއް ނޫން. ޒަމާނުއްސުރެ މިނިސްޓަރ އެންގީމަ ނޫނީ އެވެސް ކަމެއް ނުކުރެވޭހެން ސްކޫލް ތަކުގެ ހިންގުން މިއޮންނަނީ! އެހެންވީމަ ކިތަންމެ ހިންގުންތެރި އަދި ތައުލީމީ އަދި ތަޖުރިބާކާރު ސްކޫލްތަކުގެ ވެރިން ތިއްބަސް ތިބެނީ ގާވެ، ތަޅުލެވެފަ. މިއީ ހަގީގަތް.\nދަރިންނަކީ މާތްﷲ އަހަރުމެންނާ ހަވާލުކުރެއްވި އަގުހުރި އަމާނާތެއް. ކަމުގެ ނުރައްކާ އެނގިހުރެ އެކުދިން ބަލީގެ ހާއްޔަކައް ގެންދިއުމަކީ ޚިޔާނާތެއް އަދި އަނިޔާއެއް\nދަރިވަރުންގެ ކިޔެވުމަށް ހެޔޮ ބަދަލެއް ގެންނާން ބޭނުންނަމަ އޭލެވެލް އަދި އޯލެވެލް އެއް އެއް އެގްޒަމިނޭޝަން ބޮޑީއެއްގެ އެހްޒާމްތައް ހެދޭނެގޮތް ހެދުން މީވަރަށް މުހިއްމުކަމެއް. މިދުނިޔޭގެ އެއްވެސް ތަނެއްގައި އޮންނަގޮތެއްނޫން. މިހާރު ނޫހުން މިކަމާބެހޭގޮތުން ލިޔުމެއް ފެންނާނެ ކަމަށް އުއްމީދު ކުރަން.\nދެވަނަ ކަމަކަށް ފާހަގަ ކޮށްލަން ޖެހޭ ކަމަކީ މެއި ޖޫން ގަ އޯލެވެލް ހަދާފަ މެއިޖޫންގަ އޭލެވެލްއަށް ކިޔަވަން ފަށާއިރު ދަރިވަރުންގެ ނަތީޖާ ނުލިބޭނެ.\nދޮޅު އަހަރު އެއް ގްރޭޑެއްގަ ކިޔެވުމަކީ މިހާރަށް އާ ކަމެކޭ ހީވިއަސް އައްޑިހައާ ނުވަދިހައިގެ އަހަރުތަކުގަ ފާސްނުވާ ކުދިން އެ ހުރި ގްރޭޑެއްގަ ރިޕީޓްކޮށް އުޅުނު. ބައެއް ކުދިން ކޮންމެ ގްރޭޑެއްގަ2އަހަރު އުޅޭ. ސްކޫލް ނިންމާއިރު ބައެއް ކުދިން ތިބެނީ ވަރަށް އުމުރުން ދޮށިވެފަ.\nކޮވިޑް ގެ ސަސްޕެކްޓެޑް ނޫނީ ޕޮޒިޓިވް ކޭސް އެއް ނުފެންނަ، މޮނިޓަރިން އަށް ނުލާ، ދަތުރު ފަތުރު މަނާ ކޮއްފަ އޮތް ރަށުގެ ސްކޫލްތައް ބަންދު ކޮއްފަ މިހާ ދުވަހު މިއޮތީ ކީއްވެތޯ؟ މުގައްދަސް މާލޭގެ ސްކޫލްތަށް ބަންދު ކުރިޔަސް އެހެން ރަށް ރަށުގެ ސްކޫލްތައް ބަންދު ކޮއްފަ ބަހައްޓަން ޖެހޭ ސަބަބެއް އަދި ނެތް.\nއެއީ ސަރުކާރު ހުރިހައި ސްކޫލެއްގައި ޓެސްޓު ދެވެނީ، އެއް ތާރީޚެއްގައި އެއް ޕޭޕަރު ތަކަކަށް ވާތީއެވެ.\nމާލޭގައި ދިރިއުޅޭ މީހުންނަށް ނުލިބޭ ޚިދުމަތެއް ރާއްޖޭގެ އެހެން ރަށެއްގެ ބަޔަކަށް ލިބޭނޭ ގޮތަކަށް ސަރުކާރުގެ އެއްވެސް ކަމެއް ރާވަންކެރޭނޭ ވެރިއެއް އަދިނާދޭ. ޓެސްޓުދެވޭނީ އެއްދުވަހަކުއޭ ކިޔައިގެން އެދައްކާ ވާހަކައަކީ ބަ ހަ ނާ. ބޭނުމަކީ ކުލި ސިސްޓަމަށް ފީޑުކުރުން. މާލޭގެ ސްކޫލުތަކުގެ ކުދީން ހަދަންޖެހޭ ޓެސްޓުތަކާއި ޓެސްޓު ދެވޭ ތާރީޚުތަކަށް ބަދަލުތައް ގެނެސްގެންވިޔަސް ރާއްޖޭގެ އެހެން ރަށްރަށުގެ ކުދީންގެ ކިޔެވުން ފަށަންޖެހުނުތާ އެތައް ދުވަހެއް ވެއްޖެ!\nތެދެއް ތީ. ރަށްރަށުގައި ބަލީގެ ކަމެއް ނެތުމުމުން ޓީޥީ ރޭޑިޔޯ އިން އެގުނު ވަރަކަށް އެގުނީ. ކުދިންނަށް މާބޮޑު އިހުސާސެއް ނެތި ކުޅިވަރަށް ހުސްވީ. ބޮޑު ޗުއްޓީއަކަށްވެ ކިޔެވުމާއި އެއްކޮށް ދުރުވީ. މީ ރަށުގަ ތިބި ކުދިންނަށް ދިން އަނިޔާއެއް. މާލެ ނުރައްކަލަށް ދިޔައީ ދަތުރު ފަތުރު ކޮންޓްރޯލް ކޮށް އެބަޔެއްގެ ރަށުގަ ކުރާކަމަކަށް ފުރުޞަތު ދިންނަމަ މިހެން ނުވީސް. ޢަދިވެސް ލާ މަރުކަޒު ގެ ވާހަކަ ދައްކާނެ. ޕްލޭނެއް އޮތްނަމަ މާބޮޑު ކަމަކަށް ނުވާނެ މާލޭގަ ވެސް


Raajje ai bidheyseen thakehge athun faisaa hoadhumah fahu magumathikuri massalaeh balanee - One Online\nރާއްޖެ އައި ބިދޭސީންތަކެއްގެ އަތުން ފައިސާ ހޯދުމަށް ފަހު މަގުމަތިކުރި މައްސަލައެއް ބަލަނީ\nބިދޭސީންތަކެއް ރާއްޖެ ގެނެސް މަގުމަތި ކުރި މައްސަލައެއް ފުލުހުން ބަލަން ފަށައިފިއެވެ.\nހެންވޭރުގައި ހުންނަ ގެސްޓްހައުސެއް ކައިރީގައި ފޮށިތަންމައްޗާއެކު ބިދޭސީންތަކެއް މަގުމަތީގަައި ތިބުމުން އެކަން އިމިގްރޭޝަނާއި ފުލުހުންގެ ސަމާލުކަމަށް އައުމުން އެ ސަރަހައްދުގައި އަންނަނީ ހަރަކާތްތެރިވަމުންނެވެ.\nމަންޒަރު ދުށް މީހަކު "ވަން" އަށް ބުނި ގޮތުގައި އެމީހުންނަކީ ޕާކިސްތާނުން ރާއްޖެ އައި ބައެކެވެ. އަދި އެމީހުން އައީ ހޮޓަލަކަށް ފައިސާ ދައްކާފައި ކަމަށާއި ނަމަވެސް ރާއްޖެ އައުމުން އެމީހުންނާ ހަވާލުވި އެޖެންޓު އެމީހުން އެތަނަށް ބޭލުމަށް ފަހު ވަންނާނެ ތަނެއް ނުދައްކައި ފިލީ ކަމަށް އޭނާ ބުންޏެވެ.\nއެނގިފައިވާ ގޮތުގައި ކުޑަކުދިން ހިމެނޭހެން 27 މީހަކު މަގުމަތިވެފައިވެއެވެ.\n"ވަން" އަށް އެނގިފައިވާ ގޮތުގައި އިމިގްރޭޝަނާއި ފުލުހުންނާ ގުޅިގެން މިހާރު އަންނަނީ އެމީހުންނަށް އެހީތެރިކަން ފޯރުކޮށްދެމުންނެވެ. އަދި އެމީހުން މާފުއްޓަށް ފުރުވާލުމުގެ މަސައްކަތް ކުރަމުން އަންނަ ކަމަށްވެސް އެނގިފައިވެއެވެ.\nމި މައްސަލައިގައި ފުލުހުން ބުނީ އެފަދަ ޝަކުވާއެއް ލިބިފައިވާ ކަމަށެވެ. އަދި އެކަމާ ގުޅޭ މައުލޫމާތު ކަމާ ގުޅޭ އެހެން އިދާރާތަކާ ހިއްސާކޮށްފައިވާ ކަމަށާއި އެ އިދާރާތަކާ ގުޅިގެން ބަލަންޖެހޭ ކަންކަން ބަލަމުންދާއިރު މައްސަލަ ހައްލު ކުރެވޭތޯ މަސައްކަތް ކުރަމުންދާ ކަމަށެވެ.\nކަރަންޓީންގެ ބޭނުމަށް ރާއްޖެއަށް މިދުވަސްވަރު ގިނަ އަދަދެއްގެ ފަތުރުވެރިން އިންޑިއާއިންނާއި ޕާކިސްތާނުން ދަނީ އަންނަމުންނެވެ.\nގުޅޭ ޓެގު މާލެ ޕާކިސްތާން ޓުއަރިޒަމް މޯލްޑިވްސް އިމިގްރޭޝަން


Ooredoo ah 15 aharu: Hidhumaiythakugai dhevana eh neiy | Mihaaru\nއުރީދޫގެ އިސް މުވައްޒަފުންގެ ޓީމު: މިދިއަ 15 އަހަރުގައި ރާއްޖެއަށް ގިނަ ހިދުމަތްތަކެއް ތައާރަފުކޮށްދިން\nއުރީދޫއަށް 15 އަހަރު: ހިދުމަތްތަކުގައި ދެވަނައެއް ނެތް\n01 އޯގަސްޓް 2020 - 15:39 11 comments\nރާއްޖޭގައި މުއާސަލާތީ ހިދުމަތް ދިނުމުގެ މުސްކުޅި ގޮތް ބަދަލުކޮށްލަދިނީ އޮގަސްޓް 1، 2005 ގައި ހިދުމަތް ދޭން ފެށި ވަތަނިއްޔާ އަދި މިހާރު ނަމަ އުރީދޫންނެވެ. އެންމެ ޒަމާނީ ވަސީލަތްތަކާއި އެކު އަތް ފޯރާ އަގުތަކުގައި އޭރު ހިދުމަތްތައް ތައާރަފްކުރި ވަތަނިއްޔާ 2013 ގައި އުރީދޫ މޯލްޑިވްސް އަށް ރީބްރޭންޑްކުރި އެވެ.\nމިވީ 15 އަހަރުގެ ތެރޭ އުރީދޫން ރާއްޖޭގެ ޒަމާނީ މުވާސަލާތީ ހިދުމަތް ބަދަލުކޮށްލި އެވެ. އެންމެ ބޮޑަށް ފާހަގަކޮށްލެވެނީ ޒަމާނީ ޓެކްނޮލޮޖީތަކާ އެކު އަގު ހެޔޮ ހިދުމަތްތަކެއް ތައާރަފުކޮށްދިނުމެވެ.\nރާއްޖެއަށް 2008 ގައި 3ޖީ ހިދުމަތް ގެނެސްދިނުމަކީ އުރީދޫން އެޅި ވަރަށް ބޮޑު ފިޔަވަޅެކެވެ. އަދި 2014 ގައި ފުރަތަމަ ފަހަރަށް ރާއްޖެއަށް 4ޖީގެ ހިދުމަތްތައް ދޭން ފެށީ ވެސް އުރީދޫންނެވެ. އަވަސް ސްޕީޑުގައި މުޅި ރާއްޖެއަށް ހިދުމަތް ފުޅާކުރުމަކީ އުރީދޫން ހޯދި އެންމެ ބޮޑު ކާމިޔާބީ އެވެ. ރަށްރަށުގެ މީހުންނަށް ފަސޭހަކަމާ އެކު މުއާމަލާތްކޮށް، އިގްތިސާދީ ތަފާތު ހަރަކާތްތައް ހިންގުމުގައި މޮބައިލް އާއި އިންޓަނެޓްގެ ހިދުމަތް ލިބުމުގައި އުރީދޫން ކުރި މަސައްކަތް، ފަނަރަ އަހަރުގެ ކުރު ތާރީޚުގައި ވަރަށް ބޮޑަށް ފާހަގަކުރެވެ އެވެ.\nރަށްރަށަށް މޮބައިލް ފޯނުގެ ހިދުމަތް ފެށުމުގެ ކުރިން އުރިދޫން ރަށެއްގައި އެންޓަނާއެއް ހަރުކުރަނީ\nޒަމާނީ ޓެކްްނޮލޮޖީގައި ދެވަނައެއް ނެތް\nއުރީދޫން 2018 ގައި ރާއްޖެއަށް 5ޖީގެ ޑެމޯއެއް ދައްކާލި އެވެ. އަދި 5ޖީގެ ފޯނުތަކާ އެކު އުރީދޫން އެ ބާރުމިނުގައި އެ ހިދުމަތް ދޭން ފެށޭވަރަށް މިހާރު ވަނީ ތައްޔާރުވެފަ އެވެ. މީގެ އިތުރުން މި އަހަރު ވަނީ ސައިން ލެންގުއޭޖްގެ ކަސްޓަމާ ކެއާގެ ހިދުމަތް ދޭން ފެށި މުއާސަލާތީ ކުންފުނީގެ ޝަރަފު ވެސް ހޯދައިފަ އެވެ.\nއުރީދޫގެ ސީއީއޯ އަދި މެނޭޖިން ޑިރެކްޓަރު ނަޖީބު ޚާން، ރަސްމީ ހަފުލާއެއްގައި ވާހަކަ ދައްކަވަނީ: އޭނާ އަބަދުވެސް ވިދާޅުވަނީ އުރީދޫން ޒަމާނީ ޓެކްނޮލޮޖީ ރާއްޖެއަށް ގެނެސްދޭނެ ކަމަށް.\nދިވެހިންގެ މެދުގައި އޮންލައިން ވިޔަފާރިއަށް ޝައުގުވެރިކަން އާލާކޮށް އެފަދަ ސަގާފަތެއް އަށަގަންނެވުމުގެ ގޮތުން އުރީދޫން މިދިއަ އަހަރު ތައާރަފުކުރި "މޫލީ" އޮންލައިން ޕްލެޓްފޯމަކީ ވެސް، އިންގިލާބެކެވެ. އޮންލައިން މި ޕްލެޓްފޯމު މެދުވެރިކޮށް އުރީދޫން ވިއްކާ އަމިއްލަ ޕްރޮޑަކްޓްތަކާއި ރާއްޖޭގެ ގިނަ ކުންފުނިތަކުން ވިއްކާ ގިނަ ބާވަތްތަކެއް ލިބެން ހުރެ އެވެ.\nNiyaz ge dhulun Ooredoo ge dhathuru\nމޫލީގެ ސަބަބުން ދިވެހިންގެ މެދުގައި އޮންލައިން ވިޔަފާރިކުރާ މީހުން ވަނީ އިތުރުވެފަ އެވެ.\nވާވޭ އީޒީ މައިކްރޯގެ ނަމުގައި ތިމާވެއްޓާ ރައްޓެހި ޓެކްނޮލޮޖީއެއް ރާއްޖެއަށް ގެނައުމަކީ ވެސް އުރީދޫގެ ކާމިޔާބީގެ ސަފުހާއެކެވެ. މީގެ އިތުރުން ޕޭސްބުކާ ގުޅިގެން ފްރީ ބޭސިކްސް ސާވިސްގެ ނަމުގައި ހާއްސަ ހިދުމަތެއް ވެސް ވަނީ ތައާރަފްކޮށްފަ އެވެ.\nއުރީދޫން ރާއްޖެއަށް ގެނެސްދޭ އާ ޓެކްނޮލޮޖީތަކާ އެކު، ދިވެހިންގެ ދިރިއުޅުމަށް ވަރަށް ބޮޑު ލުއިފަސޭހަކަމެއް ލިބުނު ކަމަށް، އެ ކުންފުނިން ގަބޫލުކުރެ އެވެ.\nއުރީދޫގެ ކަސްޓަމަރުންނަށް ހިދުމަތް ފޯރުކޮށްދެނީ: ޒަމާނީ އެތައް ފަސޭހައެއް ދިވެހިންނާ ހަމައަށް ގެނެސްދިން\nއިޖުތިމާއީ ބޮޑު އެހީތެރިއެއް\nއުރީދުއަކީ ކޯޕަރޭޓް ސޯޝަލް ރެސްޕޮންސިބިލިޓީ (ސީއެސްއާރު) މެދުވެރިކޮށް، ވަރަށް ގިނަ ދާއިރާތަކުން ދިވެހިންގެ އެހީތެރިއެކެވެ. މިހާރު ކުރިމަތިވެފައި މި އޮތް ކޮވިޑް-19 އާ ގުޅިގެން ވެސް އުރީދޫން އެކި ގޮތްގޮތުން ބޮޑު އެހީތެރިކަމެއް އަންނަނީ ވަމުންނެވެ. ރާއްޖޭގެ އިގުތިސާދު ފުންވަޅުގަނޑަކަށް ވެއްޓިފައި މި އޮތް ހާލަތުގައި އެހީތެރިވުމުގެ ގޮތުން ސަރުކާރަށް 2.5 މިލިއަން ރުފިޔާ ހަދިޔާކުރި އެވެ. އަދި 50 އިންޓިއުބޭޝަން ބޮކްސްތައް އެކި ހޮސްޕިޓަލްތަކަށް ހަދިޔާކުރި އެވެ.\nލޮކްޑައުންގައި އާންމުން އެކަކު އަނެކަކަށް ގުޅުވާލަދިނުމާއި މުނިފޫހިފިލުވުމާއި މައުލޫމާތު ހޯދުމުގެ އެއް ވަސީލަތަކީ އުރީދޫގެ ހިދުމަތްތަކެވެ. ގޭގައި ތިބެގެން ކިޔެވުމާއި ވަޒީފާ އަދާކުރަން އެހީތެރިވާން ބޯނަސް ޑޭޓާ ޕެކޭޖުތަކާއި ބިލް ދެއްކުމުގައި ވެސް ބޮޑު ލުއިތަކެއް ކަސްޓަމަރުންނަށް ދިނެވެ. ދަރިވަރުންނާއި ޓީޗަރުންނަށް ގޫގުލް އެޑިއުކޭޝަން ބޭނުންކުރުމުގެ ފުރުސަތު އުރީދޫން ދިނީ ހިލެ އެވެ.\nއުރީދޫގެ ހާއްސަ ހަފުލާއެއްގައި މުވައްޒަފުން ބައިވެރިވަނީ\nއުރީދޫގެ މި ނަމޫނާގެ އިތުރުން އިޖްތިމާތީ ޒިންމާގެ ދަށުން ދިވެހި ޒުވާނުންނަށް އަމިއްލަ ވިޔަފާރިތަކާއި އާ އީޖާދީ ކަންކަން ކުރުމުގައި އުރީދޫ އަންނަނީ ގާތުން މަސައްކަތްކުރަމުންނެވެ. އެގޮތުން އެކުންފުނިން ހިންގާ ކާމިޔާބު ޕްރޮގްރާމުތަކުގެ ތެރޭގައި ޔޫއެންޑީޕީއާ ގުޅިގެން ކުރިއަށް ގެންދާ ސްމާޓް ސިޓީ ޕްރޮޖެކްޓާއި މިޔަހެލި ޕްރޮގްރާމް ފާހަގަކޮށްލެވެ އެވެ. މިއީ ވެސް މުޖުތަމައަށް ފައިދާވާނެ ފަދަ ވިޔަފާރިތަކާއި އާ ކަންކަން ތައާރަފްކުރުމުގައި އެހީތެރިކަން ފޯރުކޮށްދޭ ޕްރޮގްރާމެކެވެ. މިޔަހެލީގެ ދަށުން އިޖްތިމާއީ މުހިންމު ގިނަ ކަންތައްތަކެއް ތައާރަފްކުރަން އުރީދޫގެ ބައިވެރިވުން ވަރަށް ބޮޑެވެ.\nނިރު އެކްސެލެރޭޓާ ޕްރޮގްރާމަކީ ވެސް އުރީދޫގެ މުހިންމު ބައިވެރިވުމެކެވެ. އެއީ ދެމެހެއްޓެނިވި ގޮތެއްގައި ކާމިޔާބު ވިޔަފާރިއެއް ފަށައިގަތުމަށް ޒުވާނުންނަށް ލިބޭ ފުރުސަތެކެވެ. އެންމެ ދެ އަހަރުގެ ތެރޭގައި ނިރު އެކްސަލަރޭޓާ ޕްރޮގްރާމުގެ ދަށުން އާ ކުންފުނިތަކެއް ވަނީ އުފެދިފަ އެވެ. އެކުންފުނިތަކުގެ ސަބަބުން ދިވެހިންނަށް ޒަމާނީ އެތައް ފަސޭހަތަކެއް ލިބޭނެ ކަމަށް ބެލެވެ އެވެ.\nއުރީދޫގެ 15 އަހަރު، ރާއްޖޭގެ މުވާސަލާތީ ހިދުމަތުގައި ލިއެވިގެންދާނީ، ޒަމާނީ ޓެކްނޮލޮޖީގައި ދިވެހިންނަށް އާ ފުރުސަތުތައް ހޯދައިދިން، އަދި ހޯދައިދޭނެ ކުންފުންޏެއްގެ ގޮތުގަ އެވެ. މޮބައިލްގެ ހިދުމަތް، އާންމު ދިވެހިންގެ އަތްފޯރާ ފަށަށް ގެނެސްދިން ކުންފުނީގެ ގޮތުގަ އެވެ. އަދި ދިވެހިންނާ އެކު އަބަދުވެސް ދެމިއޮންނާނެ ކުންފުންޏެއްގެ ގޮތުގައި ވެސް މެ އެވެ.\nއިތުރު ލިޔުންތައް އެޑްވަޓޯރިއަލް އުރީދޫ


ޕީޕީއެމް ފިޔަވައި އެހެން ޕާޓީތަކަށް ފައިސާ ދޫކޮށްފި – Haftha\nThu,4June, 2020, 12:18 am\nއިދިކޮޅު މައި ޕާޓީ ޕީޕީއެމް ފިޔަވައި އެހެން ތިން ޕާޓީއަކަށް ދައުލަތުގެ ބަޖެޓުން ދޭ ފައިސާ މިއަދު ފިނޭންސް މިނިސްޓްރީން ދޫކޮށްފި އެވެ.\nފިނޭންސް މިނިސްޓްރީން ބުނީ އިލެކްޝަންސް ކޮމިޝަން (އީސީ) އިން ފޮނުވި ގޮތަށް ތިން ޕާޓީއަކަށް ދައުލަތުގެ ބަޖެޓުން 16 މިލިއަނަށްވުރެ ގިނަ ރުފިޔާ ދޫކޮށްފައިވާ ކަމަށެވެ.\nއެގޮތުން މެމްބަރުން އެންމެ ގިނަ އެމްޑީޕީ އަށް 12 މިލިއަނަށް ވުރެ ގިނަ ރުފިޔާ ދިން އިރު ޖޭޕީ އަދި އެމްޑީއޭ އަށް ދެ މިލިއަނަށް ވުރެ ގިނަ ރުފިޔާ، ފިނޭންސް މިނިސްޓްރީން ވަނީ ޖަމާކޮށްދީފައިވެ އެވެ.\nޕީޕީއެމް ހިމަނައިގެން ހަތަރު ޕާޓީއަކަށް ދައުލަތުގެ ބަޖެޓުން މި އަހަރު 26.2 މިލިއަން ރުފިޔާ ދޭން އޮތީ ކަނޑައަޅައިފަ އެވެ. ނަމަވެސް ޕީޕީއެމަށް ލިބެންޖެހޭ ނުވަ މިލިއަނަށް ވުރެ ގިނަ ރުފިޔާ ނުދީ ހިފަހައްޓާފައިވާ ސަބަބެއް އަދި އެނގިފައެއް ނުވެ އެވެ.\nއީސީގެ މެމްބަރު އަދި ތަރުޖަމާނު އަހުމަދު އަކްރަމް ވިދާޅުވީ އަހަރީ ރިޕޯޓު ހުށަހަޅާފައިވާ ހުރިހާ ޕާޓީއަކަށް ފައިސާ ދޫކޮށްދޭން އެދި ފިނޭންސަށް ފޮނުވާފައިވާ ކަމަށާއި ފިނޭންސަށް ފޮނުވި އިރު، އެއްވެސް ޕާޓީއެއް އުނުކޮށްފައު ނުވާނެ ކަމަށެވެ.\nދައުލަތުގެ ބަޖެޓުން ފައިސާ ދޫކުރަނީ 10،000 އަށް ވުރެ ގިނަ މެމްބަރުން ތިބޭ ޕާޓީތަކަށް އެކަންޏެވެ. އީސީގައި ނުވަ ޕާޓީއެއް ރަޖިސްޓްރީކޮށްފައިވާއިރު މި އަހަރު ފައިސާ ލިބޭނީ، މިދިޔަ އަހަރު ބަޖެޓް ފާސްކުރި އިރު، އެ އަދަދަށް މެމްބަރުން ހަމަވާ ހަތަރު ޕާޓީ އަށެވެ.


Sony ge Beyhadh2dhen nugenes dheyne | Mihaaru\nސޮނީ ޓީވީގެ ސިލްސިލާ "ބޭހަދު 2" ދެން ނުގެނެސްދޭނެ\nކޮރޯނާވައިރަހާ ހެދި ޝޫޓް ނުކުރެވިގެން، ދެއްކުން މެދުކަނޑާލި ސޮނީ ޓީވީގެ ސިލްސިލާ "ބޭހަދު 2" ދެން ނުހަދާނެ ކަމަށް އެ ޗެނެލުން ބުނެފި އެވެ.\nސޮނީން ނެރުނު ބަޔާނެއްގައި ބުނީ ކުރިން ނިންމައިފައި އޮތީ އިންޑިއާގައި އިއުލާންކޮށްފައިި އޮތް ލޮކްޑައުން އުވައިލުމުން ސިލްސިލާގެ މަސައްކަތް ފަށާށެވެ. ނަމަވެސް މިހާރު "ބޭހަދު 2" ގެ މުޅި ޓީމާ މަޝްވަރާކުރުމަށް ފަހު، އެ ސިލްސިލާ ދެން އަލުން ކުރިއަށް ނުގެންދަން ނިންމާފައިވާ ކަމަށް ބުންޏެވެ.\nސޮނީން ބުނީ މި ނިންމުމަކީ ބެލުންތެރިން އުފާވާނެ ނިންމުމެއް ނޫން ކަމަށް ގަބޫލުކުރާ ކަމަށާއި މިގޮތަށް ނިންމި އިރު، "ބޭހަދު 2" ގެ ވާހަކަ ވެސް އޮންނާނީ ކޮޅެއްގައި ނުޖެހި ކަމަށެވެ.\n"އެކަމަކު މިހާރު އަހަރެމެންގެ ޕްރޮޑިއުސަރުން ވަނީ ސިލްސިލާ ދެން ކުރިއަށް ނުގެންދަން އެއްބަސްވުމަކަށް އައިސްފައި،" ޗެނެލުގެ ބަޔާނުގައި ބުންޏެވެ. "އަދި ބެލުންތެރިން ޝޯ އަށް ދިން ތަރުހީބަށް ޝުކުރު އަދާކުރަން."\n"ބޭހަދު 2" އަކީ ސޮނީން މިދިޔަ އަހަރުގެ ޑިސެމްބަރު2ގައި ދައްކަން ފެށި ސިލްސިލާއެކެވެ. މިއީ އެ ޗެނެލުން ބަަތަލާ ޖެނިފާ ވިންގެޓާ އެކު 2016-2017 އަށް ގެނެސްދިން "ބޭހަދު" ގެ ދެވަނަ ސީޒަނެވެ.\nމި ފަހަރު ޖެނިފާ އެކު ސިލްސިލާގެ މައިގަނޑު ކާސްޓުން ފެނިފައި ވަނީ ޝިވިންގް ނަރަންގް އާއި ބޮލީވުޑްގެ ފިލްމުތަކުން ވެސް މަދުމަދުން ފެންނަ އެކްޓަރު އަޝިޝް ޗައުދަރީ އެވެ.\n"ބޭހަދު 2" މެދުކަނޑާލި އިރު، ސިލްސިލާގެ ޖުމްލަ 86 އެޕިސޯޑް ދައްކާފައިވެ އެވެ. އަދި ޝޯ ހުއްޓުމަކަށް އައި އިރު، މީގެ ވާހަކަ އަށް ވަނީ ވަރަށް ބޮޑު ޓްވިސްޓެއް އައިސްފަ އެވެ. އެގޮތުން ޖެނިފާ (މާޔާ) ގެ ފިރިއެއްގެ ގޮތުގައި އަންކިތު ސިވާޗް (ވިކްރަމް ޖެއިސިންގް) ކިޔާ "ޕޮސެސިވް" ފިރިހެނެއްގެ ކެރެކްޓާ އިތުރުވެފައިވެ އެވެ.\n"ބޭހަދު 2" ގެ މައިގަނޑު ޕްލޮޓަކީ ލިޔުންތެރިޔާ މާޔާއާ ހިތާވެ އޭނާގެ އެންމެ ޒުވާން އުމުރުގެ ދުވަސްތައް ހިތުން ނުފިލާވަރުގެ ހިތްދަތި މާޒީއަކަށް ބަދަލުކޮށްލި، ނުޒޫފު ވިޔަފާރިވެރިޔާ މިތުން ޖޭ ރޯއި/އެމްޖޭ (އަޝިޝް) އާއި އޭނާގެ އާއިލާ އިން ބަދަލުހިފުމަށް މާޔާ، އެމްޖޭގެ ދަރިއަކާ ކައިވެނިކުރުމަށް ފަހު، ކުޅޭ ކުޅިގަނޑެވެ. މާޔާގެ ފިރިމީހާ (ރުދުރު) ގެ ރޯލް ކުޅެފައި ވަނީ ޝިވިންގެވެ.\nމި ސިލްސިލާއާ އެކު ސޮނީން ވަނީ އިތުރު އެހެން ދެ ސިލްސިލާއެއް ވެސް އަލުން ނުގެނެސްދޭން ނިންމައިފަ އެވެ. އެއީ 2018 ގައި ދައްކަން ފެށި "ޕަޓިއާލާ ބޭބްސް" އާއި މިދިޔަ އަހަރު ގެނެސްދޭން ފެށި "އިޝާރޯ އިޝާރޯ މޭ" އެވެ.


fithuru zakat dhahkan dhiraagu inn faseyha gotheh\nފިތުރު ޒަކާތް ދައްކަން ދިރާގުން ފަސޭހަ ގޮތެއް\nފިތުރު ޒަކާތް ދެއްކޭނެ ލުއި ގޮތް ތަކެއް ދިރާގުން މިއަހަރު ވެސް ހަމަޖައްސައިފި އެވެ.\nދިރާގުން ބުނީ ކޮވިޑް-19 އާއި ގުޅިގެން ލޮކްޑައުން ކޮށްފައިވާއިރު ގޭގައި ތިބެގެން ފިތުރު ޒަކާތް ދެއްކޭނެ ގިނަ ގޮތް ތަކެއް މި ތައާރަފު ކޮށްފައިވާނެ ކަމަށެވެ.\nއެގޮތުން ދިރާގުން ބުނީ ދިރާގު ޕޭ މެދުވެރިކޮށް ފިތުރު ޒަކާތް ދެއްކުމަށް އެކަމަށް ހާއްސަ ލިންކަށް ފިތާލުމުން އަންނަ ބައިތަށް ފުރިހަމަ ކުރުމުން ޒަކާތް ދެއްކޭނެ ކަމަށެވެ. ނަމަވެސް ޒަކާތް ދެއްކޭނީ ދިރާގު ޕޭ އަދި މޮބައިލް ވޮލެޓްގައި ނުވަތަ އެކައުންޓުގައި ފައިސާ ހުރެގެންނެވެ.\nނަމަވެސް ޒަކާތް ދެއްކޭނީ ދިރާގު ޕޭ އަދި މޮބައިލް ވޮލެޓްގައި ނުވަތަ އެކައުންޓުގައި ފައިސާ ހުރެގެންނެވެ.


Noorul-islam.NET :: ޤުރުއާން އިޙްޔާކުރާނީ ކިހިނެއް؟\nޤުރުއާން އިޙްޔާކުރާނީ ކިހިނެއް؟\nތާރީޚް: 24 ޑިސެމްބަރު 2010\nތަޢާރަފް:<?xml:namespace prefix = "o" ns = "urn:schemas-microsoft-com:office:office" />\nއުއްމަތުގެ ސަލަފުއްޞާލިޙުން ޤުރުއާނާއި މެދު ޢަމަލުފުޅު ބެހެއްޓެވީ ކޮންގޮތަކަށްތޯއެވެ؟ އަދި އެ ޤުރުއާނާއި އަޅުގަނޑުމެންނާއި ދެމެދު އޮތީ ކިހާވަރެއްގެ ގުޅުމެއްތޯއެވެ؟ އެއާއި މެދު އަޅުގަނޑުމެންނަށް މުޢާމަލާތުކުރެވެނީ ކޮންގޮތަކަށްތޯއެވެ؟ ޖަވާބު ވަރަށްވެސް ސާފެވެ.\nއެހެންކަމުން، އެހެން ސުވާލެއް، އަޅުގަނޑުމެންގެ ނަފްސުތަކާއި ކޮށްލަމާ ހިނގާށެވެ. އެގުޅުން ހީނަރުވެފައިވަނީ ކީއްވެތޯއެވެ؟ ފޮތާއި ނޫސްމަޖައްލާ ފަދަ ތަކެތި ކިޔަން ކޮންމެ ދުވަހަކުވެސް އެތައް ގަޑި އިރެއް އަޅުގަނޑުމެން ހޭދަކުރަމޫއެވެ. ނަމަވެސް، އެ މާތް ފޮތް ކިޔަވާ ތިލާވަތުކޮށްލަން އަޅުގަނޑުމެންނަށް ވަޤުތު ނުވަނީ ކީއްވެތޯއެވެ؟\nހަމަކަށަވަރުން، އުއްމަތުގެ ވަރުގަދަކަމާއި ބަލިކަށިކަން އަދި ޢިއްޒަތާއި ނިކަމެތިކަން ކިރާލެވޭނެ މީޒާނަކީ، ހަމަ މި މާތް ޤުރުއާނެވެ. މިކަމަށް ޢިޝާރާތްކުރައްވާ ކީރިތި ރަސޫލާ صلى الله عليه وسلم ޙަދީޘްކުރައްވައިފައިވަނީ މިފަދައިންނެވެ. «إنَّ الله - تعالى - يرفع بهذا الكتاب أقواماً، ويضع به آخرين». މާނައީ:" މި ފޮތުގެ ޒަރީޔާއިން މާތް ﷲ ބަޔަކު މީހުން މަތިވެރިކުރައްވާނެއެވެ. އަދި އަނެއްބައިމީހުން ނިކަމެތިކުރައްވާނެއެވެ". ( ޞަޙީޙް މުސްލިމް)\nވީމާ، ވަކިވަކި ފަރުދުންނާއި ޤައުމުތައްވެސް، މި މީޒާނުގައި ހިމެނިގެންދާނެއެވެ. އެހެންކަމުން، ކީރިތި ޤުރުއާނާއި ގުޅުން ބަދަހިކޮށްފި މީހެއްނަމަ އެމީހަކަށް މަތިވެރިކަމާއި ޢިއްޒަތްލިބޭނެއެވެ. އަދި މި ޤުރުއާނަށް ފުރަގަސްދީ މޫނު އަނބުރާލައިފި މީހެއްނަމަ ނިކަމެތިކަމާއި އިހާނެތިކަން އެމީހަކަށް ލިބޭނެއެވެ.\nހަމަކަށަވަރުން، އިސްވެދިޔަ ނަބަވީ އިރުޝާދުގައި ހިއްޕަވައި، އުއްމަތުގެ ސަލަފުއްޞާލިހުންވަނީ ޤުރުއާނުގެ މަޤާމަކީ ކޮބައިކަން ވަރަށް ރަނގަޅަށް ދެނެވަޑައިގެންފައެވެ. އެގޮތުން، އެބޭކަލުން ދެކެވަޑައިގަތީ، ޤުރުއާނަކީ އެބޭކަލުންގެ ހަޔާތް އޭގެ މައްޗަށް ބިނާވާ ތަނބެއްކަމުގައެވެ. އެއީ ހަމައެކަނި ތިލާވަތުކުރުމަކުން ނޫނެވެ. ތިލާވަތުކުރުމާއި އެފޮތުގައިވާ ޙުކުމްތައް ކިޔަވާ ދިރަސާކުރުމާއި، މީސްތަކުންނަށް އެފޮތް ކިޔަވައިދެއްވާ، އަދި އެފޮތުގައިވާ ޙުކުމްތަކަށް ޢަމަލީ މައިދާނުގައި ތަޠްބީޤުކުރުމާއި އެކުގައެވެ.\nހަމަ އެފަދައިން، އެބޭކަލުންގެ ދަރީން، އެންމެ ފުރަތަމަ އުނގެނި ދަސްކުރާ އެއްޗަކީ ޤުރުއާނު ކަމުގައި ހެއްދެވިއެވެ. އެގޮތުން، ޤުރުއާނުގެ މައްޗަށް އެބޭކަލުންގެ ގެތައް ތަރުބިއްޔަތު ވެގެން ދިޔައެވެ. އަދި މަދަރުސާތަކުގެ އަސާސަކީ ނުވަތަ ތަނބަކީ ޤުރުއާންކަމުގައި ހިމެނިގެންދިޔައެވެ. މިސްކިތްތައް، ޤުރުއާނުގެ ހަލަޤާތަކުން އިޙްޔާވެ ދިރިގެން ދިޔައެވެ. އެހެންކަމުން، އެބައިމީހުންގެ އަޅުކަންތަކާއި، ނަމާދާއި، ދަތުރުފަތުރާއި، ﷲ ގެ މަގުގައި ޖިހާދުކުރުމާއި، މިނޫންވެސް ހުރިހާ ކަމެއް ބިނާވެގެންވަނީ ޤުރުއާނުގެ މައްޗަށެވެ.\nހަޤީޤަތުގައިވެސް، އެބައިމީހުންނަކީ، ޤުރުއާނުން އެބައިމީހުންގެ ހަޔާތްތައް އިޙްޔާކުރައްވާ އުޅުއްވި ބައެކެވެ. އެގޮތުން، މާތް ﷲ، އެބައިމީހުންގެ ޙަޔާތަކީ ޤަދަރުވެރި މަތިވެރި ޙަޔާތެއް ކަމުގައި ލެއްވިއެވެ.\nއަލްހަސަނުލްބަސްރީ رحمه الله - އުއްމަތުގެ ސަލަފުން ސިފަކުރައްވަމުން- ވިދާޅުވެފައިވަނީ މިފަދައިންނެވެ. " ހަމަކަށަވަރުން، ކަލޭމެންގެ ކުރީގެމީހުން ޤުރުއާނާއިމެދު ދެކުނީ އެއީ އެބައިމީހުންގެ ވެރި ރައްބުގެ މެސެއްޖެއްގެ ގޮތުގައެވެ. އެގޮތުން ރޭގަނޑު އެޤުރުއާނުގެ މޫރިތި އާޔަތްތަކާއިމެދު އެބައިމީހުން ވިސްނާ ފިކުރުކުރެއެވެ. އަދި ދުވާލު ގަނޑީގައި އެ އާޔަތްތަކުގައިވާ ޙުކުމްތަކަށް ބޯލަނބައި ކިޔަމަންވެ، އެ ޙުކުމްތައް ޙަޔާތުގެ މައިދާންތަކުގައި އެބައިމީހުން ތަންފީޒުކުރެއެވެ".\nމާތްވި ޤުރުއާނާއިމެދު މުޢާމަލާތް ކުރަންޖެހޭ ގޮތަކީ އެއީއެވެ. ލައްޒަތާއި ފޮނިކަން ލިބޭ އަޅުކަމެއްގެ ގޮތުގައެވެ. މާތް ﷲ ހަނދުމަކޮށް، ކުރެވޭ ޒިކުރެއްގެ ގޮތުގައެވެ. އަދި، އެ ޤުރުއާނާއި މެދު ވިސްނާ ފިކުރުކޮށް، ޢަމަލީ މައިދާނުގައި އޭގައިވާ މެސެޖު ތަންފީޒުކުރެވޭ އެއްޗެއްގެ ގޮތުގައެވެ.\nބަޔާންވެދިޔަ ފަދައިން، އުއްމަތުގެ ސަލަފުއްޞާލިޙުން، އެބައިމީހުންގެ ހަޔާތުގެ މަންހަޖެއްގެ ގޮތުގައި ބެއްލެވީ ކީރިތި ޤުރުއާނެވެ. އެގޮތުން، ކީރިތި ޤުރުއާނުގެ ޢިލްމަކީ އެބޭކަލުން އެންމެ ފުރަތަމަ އުނގެނި ދަސްކުރާ ޢިލްމެވެ. ޤުރުއާނުގެ ޢިލްމު ރަނގަޅަށް ދަސްކުރެއްވުމަށްފަހު ނޫނީ އެހެން އެއްވެސް ޢިލްމަކާ ދިމާލަށް އެބޭކަލުންނެއް ދަތުރެއް ނުކުރައްވައެވެ. އެހެނީ، އެހެނިހެން ޢިލްމުތަކާއި، ފަންނުތަކަކީ، އެއީ، ޤުރުއާނުގެ ޢިލްމާއި ޖެހިގެން، އެއަށް ތާބިޢުވެގެން އަންނަ އެއްޗެކެވެ.\nކީރިތި ރަސޫލާ صلى الله عليه وسلمގެ ޒަމާނުގައި، އެކަލޭގެފާނުގެ އަރިހަށް އިސްލާމްވުމަށްޓަކައި، އެކިއެކި ތަންތަނުން އަންނަ ވަފުދުތައް، އިސްލާމްވެ، ބައިޢަތު ހިފުމަށްފަހު، ދެން ކުރާ އެންމެ ފުރަތަމަ ކަމަކީ، ދީނުގެ ރުކުންތައް ދަސްކުރުމެވެ. ދެން ޤުރުއާން ކިޔަވަން ދަސްކުރުމެވެ. އަދި އެއަށްފަހު، އެމީހުންނަށް ފުރުޞަތު ލިބުނު މިންވަރަކުން، އެކަލޭގެފާނުގެ މާތްވި އަޚްލާޤާއި ސުންނަތް ދަސްކުރުމެވެ. ދެން އެއަށްފަހު، އިސްލާމްދީނުގެ ޝިޢާރާއިގެން، ކީރިތި ޤުރުއާނާއި، މާތް ނަބިއްޔާ صلى الله عليه وسلم ގެ އިރުޝާދާއިގެން، އެނބުރި އެބައިމީހުންގެ އަވަށްތަކާއި ރަށްރަށަށް، ދާޢީންގެ ގޮތުގައި ދަތުރުކުރެއެވެ.\nއެހެންކަމުން، ސަލަފުއްޞާލިހުންގެ ޢިލްމުވެރީންގެ އަރިހުގައި، ޝަރުޢީ ޢިލްމު އުނގެނެން ބޭނުންވާ ކުއްޖާ، އެންމެ ފުރަތަމަ ދާން ޖެހެނީ ޤުރުއާން ހިތު ދަސްކުރާ ކުލާހަކަށެވެ. އެގޮތުން، ޝަރުޢީ ޢިލްމާއި އަދިވެސް އެހެނިހެން ފަންނުތަކުގެ ޢިލްމު، ޤުރުއާން ހިތު ދަސްކުރުމުގެ ކުރީން އުގެނުމަކީ، އުއްމަތުގެ ސަލަފުންގެ އަރިހުގައި ޢައިބުކަން ބޮޑު، ހުތުރުވެގެންވާ ކަމެކެވެ.\nޤުރުއާނާއި އަޅުގަނޑުމެން ގުޅުން ބަދަހިކުރާނީ ކިހިނެއް؟\nއުއްމަތުގެ ސަލަފުން ޤުރުއާނަށް ދެއްވި އަހައްމިއްޔަތުގެ ވާހަކަތައް ބަޔާންވެގެން ހިގައްޖެއެވެ. ދެން އެބޭކަލުންނާއި އަޅުގަނޑުމެންނާއި ހުރި ތަފާތު ވަޒަންކޮށްލައްވާށެވެ. އެހެންކަމުން، ދެން އުފެދޭ ސުވާލަކީ، އަޅުގަނޑުމެންގެ މި ބަލިކަށިކަމާއި، މި މާތް މަތިވެރި ފޮތާއި ދެމެދުގައި ގުޅުން ބަދަހިކޮށްލެވޭނެ ގޮތްތަކަކީ ކޮބައިތޯއެވެ؟\nއެގޮތުން، ޖަވާބަކީ، އާދޭހެވެ. ވަރަށް ގިނަ ގޮތްތަކެއް އެބަހުއްޓެވެ. އެހެނީ، ކީރިތި ޤުރުއާނަށް އެއްވެސް ބަދަލެއް، އުނި އިތުރެއް ނައިސް، މާތް ﷲ ބާއްވައިލެއްވި ގޮތަށް އަދިވެސް އަޅުގަނޑުމެންގެ އަތްމަތީގައި އެބައޮތެވެ. ނަމަވެސް، ބަދަލުވީ، އަޅުގަނޑުމެންނެވެ. ބަދަލު އައީ، ޤުރުއާނާއި މެދުގައި އަޅުގަނޑުމެން ގެންގުޅެންޖެހޭ މިންގަޑާއި ސުލޫކާއި އަދަބަށެވެ.\nއެގޮތުން މި ގުޅުން ރަނގަޅު ކުރުމަށްޓަކައި އަންނަވި ކަންތައްތައް ކުރެވިދާނެއެވެ.\n· ކީރިތި ޤުރުއާނުގެ މާޤާމާއި ކޮބައިކަން ރަނގަޅަށް ދަނެގަތުން. އެގޮތުން، އެއީ މާތް ﷲ ގެ ކަލާމްފުޅުކާމާއި އެއްވެސް އިންސިއެއްގެ އަދި ޖިންނިއެއްގެވެސް ކަލާމާއި އެއާއި އެއްފަދަ ނުކުރެވޭނެކަން ދަތުން.\n· ކީރިތި ޤުރުއާނުގައިވާ ހުރިހާ ޙުކުމްތަކަކަކީ އެއަށް އަޅުގަނޑުމެންގެ ބޯ ލަނބައި، ކިޔަމަންވާންޖެހޭ އެއްޗެހިކަން ދަތުން. އެފޮތުގައި އިންސާނީ ޙަޔާތަށް ބޭނުންވާނެ ހުރިހާ ކަމެއް، އަޚްލާޤިއްޔާތާއި ޝަރީޢަތާއި އިޖްތިމާޢިއްޔާތާއި މުޢާމަލާތާއި ހުރިހާ ކަމެއް ޝާމިލުވެފައިވާ ކަން ދަނެގަތުން.\n· ކީރިތި ޤުރުއާނުގެ އާޔަތްތަކުގެ މާނައާއި މެދު ވިސްނާ ފިކުރުކުރުން. ޢަރަބަ އެނގޭ މީހަކު ނަމަ ތަފްސީރު ކިޔުން. ޢަރަބި ނޭނގޭ މީހަކުނަމަ، ދިވެހި ތަރުޖަމާ ނުވަތަ އިނގިރޭސި ތަރުޖަމާއެއް މެދުވެރިކޮށް، އާޔަތްތަކުގެ މުރާދާ މެދު ވިސްނުން.\n· ކީރިތި ޤުރުއާން ތަޖުވީދު މަގުން ކިޔަވަން މަސައްކަތް ކުރުން. އެފަދައިން ދަސްކޮށްދޭ ކުލާސްތަކުގައި ބައިވެރިވުން. އަދި އެއަށްފަހު ޤުރުއާން ހިތު ދަސްކުރުމަށް މަސައްކަތްކުރުން.\n· ކީރިތި ޤުރުއާން ކިޔަވާއިރު، ތިމަންނާގެ މި ޢަމަލު، މާތް ﷲ ބައްލަވާ ވޮޑިގެންވާކަން ދަނެ ހުރެ ކިޔެވުން.\n· ކީރިތި ޤުރުއާނުގެ އެންމެ އަކުރެއް ކިޔެވުމުގެ ޘަވާބަކީ 10 ޘަވާބުކަން ދަނެ އެކަމަށް އެދިހުރެ ކިޔެވުން.\n· ކީރިތި ޤުރުއާނުގެ މާތް ކަމާއި މަތިވެރި ކަމާއި ބެހޭ ގޮތުން ކީރިތި ރަސޫލާ... ޙަދީޘްކުރައްވާފައިވާ ޙަދީޘްތައް ބަލާ ދިރާސާކުރުން.\n· ކީރިތި ޤުރުއާނަކީ ޝިފާއެއްކަން ދަނެގަތުން. އަދި ރަޙްމަތެއްކަން ދަނެގަތުން. އެކިޔެވޭ ގެއެކަށް ރަޙްމަތުގެ މަލާއިކަތުން ކުއްތަންވާނެކަން ދަތުން. އަދި ނުބައި ނުލަފާ ޖިންނި ޝައިޠާނުން އެތަނަކުން ފިލާ ރައްކާވާނެކަން ދަތުން.\n· ގެތައް ޤުރުއާނުން އިޙްޔާ ކުރުން.


Harukashi fikurah lenbi, hayaaiy barubaadhuvee masthuvaathakehchaa dhurah elhi fiyavalhun! | Jazeera\tހަރުކަށި ފިކުރަށް ލެނބި، ހަޔާތް ބަރުބާދުވީ މަސްތުވާތަކެއްޗާ ދުރަށް އެޅި ފިޔަވަޅުން! - Jazeera\nހަރުކަށި ފިކުރަށް ލެނބި، ހަޔާތް ބަރުބާދުވީ މަސްތުވާތަކެއްޗާ ދުރަށް އެޅި ފިޔަވަޅުން!\nހަމަލާ ދިނީ ހަރުކަށި ފިކުރަށް ވާގި ދޭތާ ހަތަރު އަހަރު ފަހުން\nއޭނާ ހުރީ ޖާނުން ފިދާވެގެން ހަމަލާދޭން ވެސް ތައްޔާރަށް\nކުރެވުނީ ކިހާވަރެއްގެ ކަމެއްކަން އިހުސާސްވީ ބޮން ގޮވި ފަހުން\nމަރިޔަމް ނިމާ ހަސަން May 11, 2022 2242 views1\n2022 ވަނަ އަހަރުގެ ދުވަސްތައް ގުނަމުންދާއިރު، ކުރިއަރާފައިވާ މި ޒަމާނުގެ އެންމެ ހިތި ހަގީގަތަކީ ގައުމުގެ ގިނަ ޒުވާނުން މަސްތުގެ ކަނޑަކަށް ޣަރަގުވަމުންދާކަމެވެ. އެ ރޮނގުން ބަލާއިރު، އަދުގެ ގިނަ ޒުވާނުންނަކާ އަދުހަމް އަހުމަދު ރަޝީދަކާ ވެސް މާބޮޑު ތަފާތެއް ނެތެވެ. އުމުރުން 18 އަހަރު ނުވަނީއްސުރެ މަސްތުވާތަކެތީގެ އަވާގައި ޖެހި އުޅުނު އަދުހަމާ އެހެން ގިނަ ބަޔަކާ ތަފާތުވަނީ އޭނާ އެކަމާ ދުރަށްދާން މަސައްކަތްކުރި ކަމެވެ. ނަމަވެސް މަސްތުވާތަކެއްޗާ ދުރަށް ދާން އޭނާ އަޅާނެ ފިޔަވަޅަކީ ކައްޗަށް އެޅޭ ފިޔަވަޅަކަށްވެ އޭނާގެ ހަޔާތް ބަރުބާދުކޮށްލާނެ ފިޔަވަޅެއް ކަމެއް ހުދު އަދުހަމަކަށް ވެސް އޭރު ނޭނގެއެވެ.\n2021، މޭ ހަ ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް، މުހައްމަދު ނަޝީދު އަވަހާރަކޮށްލުމަށް ބޮމުގެ ހަމަލާއަށްފަހު އެ ކުށުގެ އަބަދު ތަންފީޒު ކުރަމަށް މިއަދު ޖަލުގެ ތޭރިތަކުގެ ތެރޭގައި ރެއާ ދުވާލު ގުނަމުންދާ އަދުހަމަށް މިއަދު އެކަން އިހުސާސް ކުރެވޭނެއެވެ. ބޮން ގޮއްވާލި މައްސަލާގައި ހައްޔަރުކުރުމާއެކު އޭނާއަށް ކުރެވުނީ ކުށެއްކަން އިހުސާސް ކުރެވި، ފުލުހުންނަށް ހުރިހާ ކަމެއް ތެދު ތެދަށް ކިޔައި ދިނުމަކީ އޭނާގެ ހަޔާތުން ޖަލަށް ހަދިޔާކުރަން ޖެހުނު ދުވަސްތައް މަދުވި ކަމެކެވެ.\nމިހާރު އުމުރުން 26 އަހަރުވެފައިވާ އަދުހަމް، މަސްތުވާތަކެއްޗާ ދުރަށް ދާން ނިންމީ މީގެ ފަސް އަހަރު ކުރިންނެވެ. އަމިއްލައަށް ފެނިގެން އޭނާ ކުރި މަސައްކަތަކީ ގަވައިދުން ފަރުޟު ފަސް ނަމާދު އަދާކުރުމަށް މިސްކިތަށް އަރަން ފެށުމެވެ. ނަމާދު ކުރަން ފެށުމުން އޭނާގެ މަގްސަދާ އެއްގޮތަށް މަސްތުވާތަކެއްޗާ ދުރުވި ނަމަވެސް، ވަދެވުނީ އެއަށްވުރެ ބޮޑު އަނދިރިގަނޑެއްގެ ތެރެއަށެވެ. ހަރުކަށި ފިކުރަށް އަދުހަމް ލެންބުމަށްޓަކައި އޭނާއަށް އެންމެ ފުރަތަމަ ދައުވަތު އެރުވީ މިސްކިތުން ދިމާވި ކުރީގެ ރައްޓެއްސެކެވެ.\nމާލެ ސިޓީ، 15 އޭޕްރިލް 2021: ރޯދަ މަހުގެ ތެރޭ މާލޭ މިސްކިތެއްގައި މީހުން އަޅުކަން ކުރުމުގައި -- ފޮޓޯ: މުހައްމަދު އަފްރާހް | ޖަޒީރާ\n"އިސްލާމް ދިނަށް" ވެއްދުމަށް ކަމަށް ބުނެ ލިބުނު ދައުވަތަކީ އަދުހަމް ހަރުކަށި ފިކުރަށް ލެނބުމުގެ ފެށުމެވެ. ޖަމާއަތުގައި ނަމާދުކޮށް ނިމުމުން، މިސްކިތްތަކަށް އަރާ "ސުންނަތް" ދަސްކުރާ ކްލާސްތަކުގައި އަދުހަމް ބައިވެރިވާން ފެށީ އެހިސާބުންނެވެ. އަދި ހަރުކަށި ފިކުރަށް ވާގިދޭ އެކި އެކި ލިޔުންތަކާއި ފޮތްތައް ކިޔުމުން ޑިމޮކްރަސީއަކީ ރަނގަޅު އެއްޗެއް ނޫން ކަމަށާއި، ﷲގެ ހުކުމުން ބޭރުން ހުކުމް ކުރާ މީހުން ތޯޢޫތުން ކަމާއި، އެފަދަ މީހުންނާމެދު ރުޅިވެރިކަމާއި އަދާވާތްތެރިކަން ބާއްވަން ޖެހޭނެ ކަމަށް އޭނާއަށް ގަބޫލު ކުރެވުނެވެ.\nއަދުހަމް ހަރުކށި ފިކުރަށް ވާގިދޭ މީހަކަށް ބަދަލުވި ގޮތާއި، އެހެން އިންސާނެއްގެ ފުރާނަ ނަގާލަން މަސައްކަތްކުރާ ހިސާބަށް ކަންތައް ދިޔަގޮތް އޭނާ ވަނީ ފުލުހުންނަށް ދިން ބަޔާނުގައި ތަފްސީލުކޮށް ކިޔައިދީފައެވެ. އެކި އެކި ލިޔުންތަކާއި، ފޮތްތަކާއި، ޓެލެގްރާމްގެ އެކި އެކި ގްރުޕްތަކާއި މިސްކިތުން ދިމާވި އެ ފިކުރުގެ މީހުންނާއި، އެކަމުގައި އިސްކޮށް އުޅޭ މީހުންގެ ކިބައިން އަދުހަމް ދިޔައީ ދީނުގެ ކަންކަން އޮޅުންފިލުވަމުންނެވެ. އެ ފިކުރުގެ މީހުންގެ ފަރާތުން ލިބޭ އެއްވެސް އިލްމެއް ކަށަވަރުކުރަން އަދުހަމް ރާއްޖޭގެ އެއްވެސް ދީނީ އިލްމުވެރިއެއް ކައިރިއަށް ގޮސްފައި ނުވަނީ ރާއްޖޭގައި އުޅޭ ހުރިހާ ދީނީ އިލްމުވެރިންނަކީ ޑިމޮކްރަސީ ތެރޭގައި އުޅޭ މީހުން ކަމަށް ދެކިގެންނެވެ.\nއަދުހަމާއެކު ހަރަކާތްތެރިވި މީހުންގެ ތެރެއިން އަމަލީގޮތުން އިސްކޮށް ހަރަކާތްތެރިވި މީހެއް ކަމަށް އޭނާ ބުނެފައި ވަނީ ތަސްލީމް އަހުމަދެވެ. ރައީސް ނަޝީދު އަވަހާރަކޮށްލަން ޖެހޭ ކަމާއި، އެމަނިކުފާނުގެ ލޭ ހުއްދަވާނެ ކަމަށް ބުނެ އަދުހަމާ ވާހަކަދެއްކީ ވެސް ތަސްލީމް ކަމަށް އޭނާ ބުނެއެވެ. އަދުހަމް ބޭނުންކޮށްގެން ބޮމުގެ ހަމަލާއެއް ދިނުމުގެ ވާހަކަ ދައްކަން ފެށީ ތަސްލީމުގެ ނަސޭހަތާއި، ހަރުކަށި ފިކުރަށް ވާގިދޭ އެހެނިގެން މީހުންގެ ވާހަކަތައް އަޑުއަހަމުން ދިޔަ އަދުހަމްގެ ސިކުނޑި ދޮވެލިތާ ހަތަރު އަހަރު ފަހުންނެވެ.\nރައީސް ނަޝީދުގެ ގެކޮޅު ކައިރީ އެއްޗެއް ގޮއްވާލާފައި\nހަތަރު އަހަރު ވީއިރު އޭނާހުރީ ޖާނުން ފިދާވެގެން ރައީސް ނަޝީދު އަވަހާރަކޮށްލަން ޖެހޭ ކަމަށް ބުނުމުން، އެއްވެސް އިތުރު ސުވާލެއް ނުކޮށް، އެއްވެސް ފަސްޖެހުމެއް ނެތި އަމިއްލަ ފުރާނަ ގުރުބާންކޮށްގެން އެކަން ކުރާށެވެ. އެއީ އޭނާ ނިސްބަތްވާ އައިއެސް ޖަމާއަތުގެ މީހުން ބާރުއަޅާ ކަމަކަށް ވެފައި، ﷲއަށްޓަކައި ޖިހާދުވުން ކަމަށް އޭނާއަށް ގަބޫލު ކުރެވިފައި ވާތީއެވެ.\nއަދުހަމްގެ އިތުރުން ގިނަ ބަޔަކު ހިމެނޭހެން ހަމަލާ ރާވާ، އިންތިޒާމް ކުރުމަށްފަހު، ރައީސް ނަޝީދު އަވަހާރަކޮށްލަން އެންމެ ފުރަތަމަ މަސައްކަތް ކުރީ އެމަނިކުފާނުގެ ކުރީގެ އަނބިކަނބަލުންގެ ގެކޮޅު، މ. ޔާގޫތުގޭ ކައިރީގައެވެ. ބޮން ތައްޔާރުކޮށް، ހަތަރު ދުވަސް ވަންދެން ފާރަލައިގެންވެސް އެކަން ކާމިޔާބު ނުވުމުން ދެން މިސްރާބު އަނބުރާލީ އެމަނިކުފާނު ހެނދުނު ކަސްރަތު ކުރައްވަން ނިކުމެވަޑައިގަންނަވާ ގަޑީގައި އެކަން ކުރުމަށެވެ. އެގޮތުން މެރީ ބްރައުން ކައިރީގައި ބޮން ހަރުކޮށްފައި ހުރި ސައިކަލު ބައިންދައިގެން ގޮއްވާލަން ވެސް މަސައްކަތް ކުރިއެވެ.\nރައީސް ނަޝީދަށް ހަމަލާ ދިނުމުގެ ރޭވުން ކާމިޔާބުވީ ގ. ކެނެރީގެ ކައިރީގައި ބޮން ހަރުކުރި ސައިކަލު ބައިންދައިގެން ގޮއްވާލަން އުޅުނު ދެވަނަ ދުވަހުއެވެ. އެ ހަމަލާގައި އެމަނިކުފާނަށް ބޮޑެތި ޒަހަމްތަކެއް ލިބިވަޑައިގެންނެވި ނަމަވެސް އެމަނިކުފާނު އަވަހާރަކޮށްލެވޭ ގޮތެއް ނުވިއެވެ.\nފޮޓޯއިން: ބޮންގޮވި ސަރަހައްދު ބަންދުކޮށްފައި، ބޮންގޮވުމުގެ ސަބަބުން ކުރީގެ ރައީސް އަދި މިހާރުގަ މަޖިލީހުގެ ރައީސް، އަދި ބޮޑީގާޑުންނާއި އާނމުން ހިމެނޭހެން5މީހަކަށް އަނިޔާވެފައި ވާއިރު މި ހަމަލާގެ ސަބަބުން ރައީސް ނަޝީދު ވަނީ އޭޑީކޭ ހޮސްޕިޓަލްގައި އެޑްމިޓްކޮށް ފަރުވާދޭންފަށާފައި--7މެއި 2021\nއަދުހަމަށް ކުރެވުނު ކަމުގެ ބޮޑުކަން އޭނާއަށް އިހުސާސްވީ އެކަން ކުރިފަހުންނެވެ. ކުރިން ރާވާފައި އޮތްގޮތުން ބޮން ގޮވުމުން އޭނާވެސް އެ ސަރަހައްދުގައި އެހީތެރިއެއް ގޮތުގައި ހަރަކާތްތެރިވާނީއެވެ. ނަމަވެސް ކުރެވުނީ ކިހާވަރެއްގެ ކަމެއްކަން ރޭކާލާ، އަދުހަމް މަސައްކަތް ކުރީ އެ ސަރަހައްދުން ފިލާށެވެ. އޭނާގެ ހިތަށް ވެރިވި ބިރުވެރިކަމަކީ، އޭނާ އަތުލައިގަތުމަށް ފުލުހުންނަށް ފަސޭހަވި އެއްކަމެވެ.\nއަދުހަމް އަތުލައިގަނެވި، އޭނާ ކުރި ކުށަށް އިއުތިރާފު ވުމަކީ މި މައްސަލާގައި ބާކީ ތިބި މީހުން ދެނެގަތުމަށް ބޮޑު އެހީއަކަށް ވެގެން ދިޔަ ކަމެކެވެ. މިއަދު އަދުހަމަށް ހެޔޮ ވިސްނުން ލިބި، އޭނާއާއެކު އުޅުނު ކޮންބައެއްކަން ކިޔައިދިނުމަކީ މި މުޖުތަމައުގައި ތިބި ހަރުކަށި ފިކުރަށް ވާގިދޭ އެތައް ބަޔަކު ހުއްޓުވުނު ކަމެކެވެ. އެހެން ނަމަވެސް ކަންބޮޑުވާން ޖެހޭ ކަމަކީ، ޖާނުން ފިދާވެގެން ޓެރަރިސްޓް ހަމަލާއެއް ދޭން އަންގައިފިނަމަ، އެއްވެސް އިތުރު ސުވާލެއް ނުކޮށް އެކަން ކުރަން ތައްޔާރަށް ތިބި އެތައް ހާސް ބަޔަކު އަޅުގަނޑުމެންގެ މުޖުތަމައުގައި އަދިވެސްތިބި ކަމެވެ.\nމި އަދުހަމް އަތުލައިގަނެވިއްޖެއެވެ. ނަމަވެސް މުޖުތަމައުގައި އެފަދަ ކިތައް އަދުހަމް ތިބޭނެ ހެއްޔެވެ؟ ކައްޗަށް އެޅޭ އެންމެ ފިޔަވަޅަކުން ހަރުކަށި ފިކުރު ތެރެއަށް ވަދެވި، އެކަމަށް ގެއްލޭނީ ކިތައް އަދުހަމް ހެއްޔެވެ؟\nއާއިލާބެހޭ ބައި says:\nނަޝީދު ލައިލާ ވަރިކުރީތަ؟ ކުރީގެ އަނބިކަބަލުންނޭ ލިޔެފަ އޮތީމަ.


India gai mifaharu rape kuree 8 mahuge kuhjeh\nއިންޑިއާގައި މިފަހަރު ރޭޕް ކުރީ އަށް މަހުގެ ކުއްޖެއް\nރޭޕް ކުރުން ހުއްޓުވައިދިނުމަށް ގޮވާލައި އިންޑިއާ އަންހެނުންތަކެއް މުޒާހަރާ ކުރަނީ. ފޮޓޯ: ބީބީސީ\nއިންޑިއާގެ ވެރިރަށް ނިއުދިއްލީގައި އުމުރުން އެންމެ އަށް މަހުގެ ތުއްތު އަންހެން ކުއްޖަކު ރޭޕް ކޮށްލައިފި އެވެ. ބީބީސީ ބުނީ ތުއްތު ކުއްޖާ ރޭަޕް ކުރިކަމުގެ ތުހުމަތު ވަނީ އެކުއްޖާއާ ދެބެންގެ ދެެދަރި މީހަކަށް ކަަމަށެވެ. އުމުރުން 28 އަހަރުގެ އެމީހާ މިހާރު ހުރީ ހަައްޔަރު ކޮށްފައެވެ.\nރޭޕްކޮށްލުމުގެ ސަބަބުން ބޮޑެތި ގެއްލުންތައް ލިބިފައިވާ ތުއްތު ކުއްޖާއަށް ހޮސްޕިޓަލެއްގައި އަންނަނީ ފަރުވާ ދެމުންނެވެ. ނަމަވެސް އެކުއްޖާ އަދި ވެސް އޮތީ ވަރަށް ނާޒުކު ހަލަތެއްގަ އެވެެ.\nއަންހެނުންގެ ހައްގުތަކަށް މަސައްކަތް ކުރާ ޖަމިއްޔާއެއް ކަަމަށްވާ "ދިއްލީ ކޮމިޝަން ފޯ ވޮމެން" ގެ ވެރިޔާ ސްވާތީ މަލިވާލްް ވިދާޅުވެފައިވާ ގޮތުގައިި އެކުއްޖާ އޮތީ ބިރުންް ފިއްކަނޑައިގެންދާ ފަދަ ހާލަތެއްގަ އެވެ. އެ ކުއްޖާގެ ތިން ގަޑި އިރުގެ އޮޕަރޭޝަނެއްް ކުރަން ޖެހުނު ކަމަށް މަލިވާލީ ކުރެއްވި ޓްވީޓެއްގައި ވިދާޅުވެފައި ވެއެވެ.\nރޭޕްގެ ޖަރީމާތައް އިންޑިއާގައި ވަނީ އިތުރު\nއެހާދިސާ ހިނގީ މިދިޔަ އާދީއްތަ ދުވަހު ކަމަށް ވިޔަސް މީޑިއާގެ ސަމާލުކަމަށް އެކަން އައީ އިއްޔެ އެވެ. އެ ހާދިސާއާ ގުޅިގެން ޝޮކެއް ލިބިފައިވާ ކަަމަށް ބުނަމުން ދިޔަސް އިންޑިއާގެ ކަމާ ބެހޭ އިދާރާތަކުގެ ތަފާސް ހިސާބުތައް ދައްކާ ގޮތުން އެ ގައުމުގައި އެފަދަ ގިނަ ހާދިސާތަކެއް ވަނީ ހިނގާފައެވެ.\nއިންޑިއާގެ ނެޝަނަލް ކްރައިމް ރެކޯޑްސް ބިއުރޯގެ ތަފާސް ހިސާބުތައް ދައްކާ ގޮތުން އެގައުމުގައި 2016 ވަނަ އަހަރު ކުޑަކުދިން ރޭޕް ކުރުމުގެ 19765 ހާދިސާ ރިޕޯޓް ކޮށްފައި ވެއެވެ. އެއީ އޭގެ ކުރީ 2015 ވަނަ އަހަރަށް ވުރެ 82 ޕަސެންޓް އިތުރު އަދަދެކެވެ. ދެހާސް ފަނަރަ ވަނަ އަހަރު ރިޕޯޓްކޮށްފައި ވަނީ އެފަދަ 10854 މައްސަލައެވެ.\nތުއްތު ކުއްޖަކު ރޭޕް ކުރުމުގެ ވަރަށް އަނިޔާވެރި ހާދިސާއެއް ކުރިން ވެސް ވަނީ ހިނގާފައެވެ. އެ ފަހަރުގެ ހާދިސާގައި ހިންގި ޖަރީމާއަކީ މައެއްގެ ކައިރީގައި ނިދާފައި އޮތް އުމުރުން އެންމެ 11 މަަހުގެ ކުއްޖަކު ވަގަށް ނަގައިގެން ގެން ގޮސް ދެ ގަޑި އިރުވަންދެން ރޭޕް ކުރުމެވެ.\nދޮންމަންމަ ބުނެގެން އިންޑިއާގައި ކުއްޖެއް ރޭޕްކޮށް މަރާލައިފި


ހދ. ކުޅުދުއްފުށީގައި އިމާރާތްކޮށްފައިވާ 40 ރޯހައުސް މަރާމާތު ކޮށްދޭނެ ފަރާތެއް ހޯދުމަށް\n1. މިނިސްޓްރީ އޮފް ހައުސިންގ އެންޑް އަރބަން ޑެވެލޮޕްމަންޓުގެ އެދިލެއްވުމުގެ މަތިން ހދ. ކުޅުދުއްފުށީގައި އިމާރާތްކޮށްފައިވާ 40 ރޯހައުސް މަރާމާތު ކޮށްދޭނެ ފަރާތެއް ހޯދަން ބޭނުންވެއެވެ. ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\n2. 30 މާރިޗު 2019 އިން ފެށިގެން މި މިނިސްޓްރީއިން ކުރިއަށް ގެންދެވޭ ބީލަންތަކުގައި ބައިވެރި ވެވޭނީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ "ޢިމާރާތްކުރުމުގެ ޢަމަލީ މަސައްކަތްކުރާ ފަރާތްތަކުގެ ޤަވާއިދު" ގައިވާ ގޮތުގެމަތީން ރަޖިސްޓަރީ ވެފައިވާ ފަރާތްތަކަށެވެ. މިބީލަމުގައި ބައިވެރިވެވޭނީ އެރަޖިސްޓަރީގެ GC01-01 ،GC01-02 އަދިGC01-03އަށް ޝަރުތުހަމަވާ ދިވެހި ކުންފުނިތަކަށެވެ.\n3. ބީލަމުގައި ބައިވެރިވުމަށް -/1500ރުފިޔާ (ފަނަރަސަތޭކަ ރުފިޔާ) ނޮންރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 26 ސެޕްޓެންބަރު 2019 އިން 16 އޮކްޓޫބަރު 2019 އަށް، ބަންދުނޫން ކޮންމެ ދުވަހަކު 08:30 އިން 12:00އަށް މިމިނިސްޓްރީ އިންނެވެ.\n4. މި މަސައްކަތާއި ބެހޭ އެންމެހައި ލިޔެކިޔުންތައް ސޮފްޓްކޮޕީ ފޯރމެޓުގައި 26 ސެޕްޓެންބަރު 2019 އިން ފެށިގެން މި މިނިސްޓްރީގެ ވެބްސައިޓް www.finance.gov.mv އިން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n5. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ5އޮކްޓޫބަރު 2019 ވާ ބުރާސްފަތި ދުވަހުގެ 14:00 ގެ ކުރިން، ތިރީގައިވާ އީމެއިލް އެޑްރެހަށެވެ.\n6. މިޕްރޮޖެކްޓުގެ ބިޑް ސެކިޔުރިޓީގެ ގޮތުގައި 140,000.00ރުފިޔާ ( އެއްލައްކަ ސާޅީސްހާސްރުފިޔާ) ހުށަހަޅުއްވަންވާނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n7. ބީލަން ހުޅުވުން އޮންނާނީ 17 އޮކްޓޫބަރު 2019 ވާ ބުރާސްފަތި ދުވަހުގެ11:00 ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nސުންގަޑި: 17 އޮކްޓޫބަރު 2019 1100


Tiger 3: Salman aai Shah Rukh ge ekuverikamuge ramzeh!\nސަލްމާން ޚާން ލީޑް ރޯލުކުޅޭ "ޓައިގާ 3"ގެ ޝޫޓިން މިހާރު ފެށިގެން ކުރިއަށް އެބަދެ އެވެ. ފަހުގެ ޚަބަރުތައް ބުނާ ގޮތުގައި ޝާހް ރުކް ޚާން ވެސް މި ފިލްމުން ފެންނާނެ އެވެ. އޭނާ ބައިވެރިވަނީ ސަލްމާނާއެކު އޮތް ޚާއްސަ އެކުވެރިކަމުގެ ރަމްޒެއްގެ ގޮތުން ކަމަށް ވެއެވެ.\nޓައިގާ ފްރެންޗައިސްގެ ފަހު ފިލްމުގައި ޝާހްރުކާއި ސަލްމާން ސްކްރީނުން ބަލާލުމުގެ ފުރުސަތު ފޭނުންނަށް ލިބޭނެ އެވެ.\nމި ފިލްމުގައި ޝާހް ރުކް ކުޅެނީ ސިއްރު އެޖެންޓެއްގެ ރޯލެވެ. ކުރިއަށް އޮތް ފެބްރުއަރީ މަހުން ފެށިގެން އޭނާ މި ފިލްމުގެ ޝޫޓިންގްގައި ބައިވެރިވާނެ ކަމަށް ޚަބަރުތައް ބުނެ އެވެ.\n"ޓައިގާ 3" އަކީ ޚިޔާލީ ވަރަށް ވަރުގަދަ ދެ ކެރެކްޓާއެއްގެ ވާހަކަ އެވެ. އެތަނުން އެކަކީ އިންޑިއާގެ ޖާސޫސެއް ކަމަށްވާ އަވިނާޝް ސިންގް ރާތޯރު ނުވަތަ ޓައިގާ އެވެ. އަނެކަކީ ޕާކިސްތާނުގެ ޖާސޫސެއް ކަމަށްވާ ޒޯޔާ ހުމާނީ އެވެ. ޒޯޔާގެ ކެރެކްޓާ ކުޅެނީ ކެޓުރީނާ ކައިފް އެވެ.\nއެ ދެ މީހުންނަކީ ވަރަށް ތަފާތު ބޮޑު މިޝަންއަކަށް ނުކުމެ އުޅޭ ބަޔަކަށް ވިޔަސް ދެ މީހުން ބައްދަލުވެ ލޯބި ވެވި އެމީހުންގެ ތަގްދީރު ބަދަލުވާ ގޮތް ފިލްމުގައި ދައްކާނެ އެވެ.\nމި ސްޕައި ތުރިލާ ޑައިރެކްޓް ކުރަނީ މަނީޝް ޝަރުމާ އެވެ. އިމްރާން ހާޝިމީ އާއި ނައުފަލް އަޒްމީރު ޚާން ވެސް ފިލްމުގައި ވަރަށް މުހިއްމު ރޯލުތަކެއް ކުޅެ އެވެ.\nސަލްމާންގެ "ޓައިގާ 3"ގައި ޝާހްރުކް ބައިވެރިވާއިރު ޝާހް ރުކްގެ "ޕަތާން"ގައި ސަލްމާން ބައިވެރިވެ އެވެ. އަދި މި ފިލްމުގައި ސަލްމާން ކުޅެން ޖެހޭ ބައިގެ ޝޫޓިން މިހާރު ނިމިފައިވާ ކަމަށް ވެސް އިންޑިއާގެ ނޫސްތަކުން ބުނެފައި ވެއެވެ.\n"ޒީރޯ" ފްލޮޕްވުމުން ޝާހް ރުކް ފިލްމު ނުކުޅެ ގިނަ ދުވަސް ތަކަކު ހުރެފައި މިހާރު އަލުން މަސައްކަތް ފަށާފައިވާއިރު ގިނަ ފިލްމުތަކެއް އޭނާ ކުޅެން ހަމަޖެހިފައި ވެއެވެ. އޭގެ ތެރޭގައި "ޕަތާން"ގެ މަސައްކަތް ވަނީ ފަށާފަ އެވެ. ދެން މަސައްކަތްކުރާނީ ސައުތު އިންޑިއާގެ މަޝްހޫރު ޑައިރެކްޓަރު އަޓްލީގެ ފިލްމެއްގަ އެވެ. އަދި ރާޖް ކުމާރު ހިރާނީ އާއެކު ވެސް ފިލްމެއް ކުޅެން ހަމަޖެހިފައި ވެއެވެ.


SunOnline: Thinadhoo gai huri Touristaku Corona ah shakku vegen ekaheri kohffi\nތިނަދޫގައި ހުރި ޓޫރިސްޓަކު ކޮރޯނާއަށް ޝައްކު ވެގެން އެކަހެރިކޮށްފި\n06 Mar 2020, 15:31\nކޮވިޑް19އަށް ޝައްކުކުރެވޭ މީހަކު ރާއްޖެއިން ފެނިއްޖެ ހާލަތެއްގައި އަމަލުކުރާނެ ގޮތާ ގުޅޭ ޑްރިލްއެއް މާލޭގައި ކުރިއަށް ގެންދިއުން -- ސަން ފޮޓޯ/ ފަޔާޒު މޫސާ\nވ. ތިނަދޫގައި ޗުއްޓީ ހޭދަކުރަމުން އައި އިޓަލީ ފަތުރުވެރިއަކު ކޮވިޑް-19 ނުވަތަ ކޮރޯނާވައިރަސްއަށް ޝައްކު ވެގެން އޭނާ އެކަހެރިކޮށްފި އެވެ.\nއެޗްޕީއޭއިން މިއަދު ކުރި ޓްވީޓެއްގައި ބުނީ ވ. ތިނަދޫގައި ޗުއްޓީ ހޭދަކުރަމުން އައި އިޓަލީ ފަތުރުވެރިއެއްގެ ފަރާތުން ކޮރޯނާ ގެ އަލާމާތްތަކެއް ފާހަގަވެފައިވާތީ، އޭނާ ކަރަންޓީނު ސެންޓަރަށް ގެނައުމުގެ މަސައްކަތް މިހާރު ކުރަމުން އަންނަ ކަމަށެވެ.\nމިއީ، މިދިޔަ ހަފްތާއެއްހާ ދުވަސް ތެރޭ ކޮރޯނާއަށް ޝައްކު ވެގެން އެކަހެރި ކުރި ތިން ވަނަ މީހާ އެވެ.\nއެޗްޕީއޭއިން ރޭ ބުނެފައިވާ ގޮތުގައި، އިޓަލީއިން އައިތަނުން ކަރަންޓީނު ކުރި ދިވެހި މީހާ އެ ބައްޔަށް ނެގެޓިވްވުމުން އޭނާ ވަނީ މިހާރު ކަރަންޓީނު ދޫކޮށްލައިފަ އެވެ. އެހެން ނަމަވެސް، އިތުރު ދިވެއްސެއްގެ ފަރާތުން އެބަލީގެ އަލާމާތްތައް ފެނިގެން އެ މީހާ ކަރަންޓީނުކޮށްފައިވާ ކަމަށް ވެސް އެޗްޕީއޭއިން ބުންޏެވެ.\nއިޓަލީވިލާތުގެ އުތުރުގައި ވަރަށް ބާރު މިނުގައި ކޮރޯނާ ވައިރަސް ފެތުރެމުން އަންނަ އިރު، 3،858 މީހަކަށް އެ ބަލި ޖެހި 148 މީހަކު ވަނީ އެ ބަލީގައި މަރުވެފަ އެވެ.\nކޮރޯނާއަށް ހާއްސަ ކަރަންޓީނު ސެންޓަރުތައް ގާއިމްކޮށްފައި ވަނީ، ހުޅުމާލޭގެ ދެވަނަ ފޭސްގެ ފަރުކޮޅުފުށީގަ އާއި އެސްޓީއޯގެ ތެޔޮ ރައްކާ ކުރާ ފުނަދޫގަ އެވެ.\nދުނިޔޭގެ އެކި ސަރަހައްދުތަކުގައި ވަރަށް ބާރުމިނުގައި ކޮރޯނާ ފެތުރެމުން ދާތީ އަދި ރާއްޖެއަށް އެ ބަލި އައުމުގެ ފުރުސަތު ބޮޑުވެފައި ވާތީ، އެޗްޕީއޭ އާއި ނޭޝަނަލް ޑިސާސްޓާ މެނޭޖްމަންޓް ސެންޓަރު ގުޅިގެން ވަނީ ކޮރޯނާ އެމަޖެންސީ ރެސްޕޮންސް ސެންޓަރެއް ގާއިމްކޮށްފަ އެވެ.\nއެ ސެންޓަރުން ކޮރޯނާ ވައިރަސްގެ ހާލަތު މޮނީޓާ ކުރުމުގެ އިތުރުން، ރާއްޖެއިން ބޭރަށް ދަތުރުކޮށްފައި އަންނަ މީހުން މޮނީޓާކޮށް ބައްޔަށް ސްކްރީން ޓްރެވަލް ކުލިނިކެއް ވަނީ ގާއިމްކޮށްފަ އެވެ. އަދި މިދުވަސްވަރު މާލެ ތެރޭގައި އުޅޭ އެކި ކަހަލަ ރޯގާތަކަށް ފަރުވާދޭން ހާއްސަކޮށް، ސެނަހިޔާ ހޮސްޕިޓަލްގައި ފްލޫ ކުލިނިކެއް ވަނީ ގާއިމްކޮށްފަ އެވެ.\nމީގެ އިތުރުން، ކޮރޯނާއަށް ޝައްކުވާ މީހަކު ފެނިއްޖެ ހާލަތެއްގައި އަމަލު ކުރާނެ ގޮތްތަކަށް ފަރިތަވުމަށް މާލޭގައި ހާއްސަ ޑްރިލްތަކެއް ވެސް ވަނީ ކުރިއަށް ގެންގޮސްފަ އެވެ.\nއެޗްޕީއޭއިން ރޭ ބުނެފައި ވަނީ ރާއްޖެވެސް ޒިޔާރަތްކުރި ޗިލީ މީހަކަށް ކޮރޯނާ ވައިރަސް ޖެހިފައި ވާތީ، އެ މީހާ އަކީ ކާކު ކަމާއި އޭނާ ރާއްޖޭގައި ހުރި ސަރަހައްދުތައް ދެނެގަނެ، މޮނީޓާ ކުރުމުގެ މަސައްކަތް މިހާރު ކުރަމުން އަންނަ ކަމަށެވެ.\n"2019ގެ ބެޑްނައިޓްސް ރިކޯޑް މިއަހަރު މުގުރާލެވޭނެ"\nބަލްކަން ރީޖަން ފަތުރުވެރިންނަށް ހާއްސަ ކެމްޕެއިނެއް\nކުރޫޒް ލައިނާތައް ނާންނަ ސަބަބު ޓޫރިޒަމުން ބަލަނީ


Maimoonaa Ge Aailaa Ah Raees Solih Aai, Raees Nasheed Thauziyaa Fonuvvaifi - Vaguthu\nޑިރެކްޓަރު ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރުގެ މަންމަ، ހއ. އިހަވަންދޫ، ވައިޖެހޭގެ ޖަމީލާ ހުސެއިން 82، އަވަހާރަވުމުން އެ އާއިލާއަށް ރައްޔިތުންގެ ރައީސުލްޖުމްހޫރިއްޔާ އިނމަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ތައުޒިޔާ ދަންނަވައިފިއެވެ.\nރައީސް ސާލިހު ކުރެއްވި ޓްވީޓްގައި ވަނީ ޖަމީލާ އަވަހާރަވުމާއި ގުޅިގެން ތައުޒިޔާ ދަންނަވާކަމަށް ވިދާޅުވެފައެވެ.\nހއ. އިހަވަންދޫ ވައިޖެހޭގޭ އަލްފާޞިލާ ޖަމީލާ ޙުސެއިން އަވަހާރަވުމާ ގުޅިގެން އާއިލާއަށް އިޚްލާސްތެރި ތައުޒިޔާ ދަންނަވަން. މާތް الله އާއިލާއަށް ކެތްތެރިކަން ދެއްވައި މަރުހޫމާއަށް ސުވަރުގޭގެ ދާއިމީ ނިޢުމަތް މިންވަރު ކުރައްވާށި. އާމީން.\nރައީސް ނަޝީދު ކުރެއްވި ޓްވީޓެއްގައި ވިދާޅުވީ މައިމޫނާގެ މަންމަ ނިޔާވި ހަބަރު އައްސަވައި މައިމޫނާއާއި އާއިލާއަށް ލިބިވަޑައިގެންނެވި ހިތާމައިގައި އިހްލާސްތެރި ތައުޒިޔާ ދަންނަވާ ކަމަށެވެ.\nJameela Hussain, Vaijeheyge / HA. Ihavandhoo, @MaimoonaAbubakr ge lobuvethi mamma niyaavi khabar ahai Maimoona ashai aailaa ah libivadaigai hithaama ah iklhaastheri thauziya dhannavan adhi marhooma ah suvaruge minvaru kurevvevumah edhi dhua dhannavan. Aameen\n— Mohamed Nasheed (@MohamedNasheed) November 28, 2020\nޖަމީލާއަކީ މައިމޫނާގެ އިތުރުން ކުރީގެ ފިޝަރީޒް މިނިސްޓަރ ޑރ. އަހުމަދު ޝަފީއުގެ ވެސް މަންމައެވެ. އަދި ކުރިން ދ.އަތޮޅުގެ އަތޮޅުވެރިކަން ކުރެއްވި އަދި ފަހުން އޭސީސީގެ މެންބަރުކަން ކުރެއްވި މުހައްމަދު ޝަފީއުގެ ވެސް މަންމައެވެ.\nޖަމީލާއަކީ ރައީސް އޮފީހުގެ އޮފީހުގެ ޗީފް ޓެކްނޮލޮޖީ އޮފިސަރުގެ މަގާމުގައި މިހާރު ހުންނެވި ހާމިދު ޝަފީއުއާއި މީރާގެ ޑެޕިއުޓީ ކޮމިޝަނަ ޖެނެރަލް އަސްމާ ޝަފީއުގެ ވެސް މަންމައެވެ.\nމައިމޫނާގެ މަންމަ މިއަދު އަވަހާރަވި އިރު، މިދިޔަ ސެޕްޓެމްބަރު މަހު 13 ވަނަ ދުވަހު ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވަނީ ޖަމީލާ އަވަހާރަވި ކަމަށް ވިދާޅުވެ އާއިލާ އަށް ތައުޒިޔާ ފޮނުވައި ޓުވީޓެއް ކުރައްވައިފައެވެ. ނަމަވެސް ފަހުން އެ ޓުވީޓު އެމަނިކުފާނު ޑިލީޓް ކުރެއްވިއެވެ.\nއެކަމާ ގުޅިގެން ނަޝީދު ވަނީ މައިމޫނާ ކިބައިން މައާފަށް ވެސް އެދިވަޑައިގެންފައެވެ. ނަޝީދު ވިދާޅުވީ ކޮންމެ ދުވަހަކު މައިމޫނާ ކުރައްވާ ބުރަ މަސައްކަތް ހިތްޕުޅަށް އަރާވަޑައިގަންނަވާ ކަމަށާއި ހާއްސަކޮށް މި ދަނޑިވަޅުގައި މަންމަ ބަލިވުމުން ވާނެ ގޮތް އިހުސާސް ކުރެއްވޭ ކަމަށެވެ. އަދި ތައުޒިޔާ ވިދާޅުވެވުނީ ލިބިވަޑައިގެންނެވި ނުރަނގަޅު މައުލޫމާތަކުން ކަމަށް ވިދާޅުވިއެވެ.\nރައީސް ނަޝީދު ކުރެއްވި ޓްވީޓެއްގައި ވިދާޅުވީ މައިމޫނާގެ މަންމަ ނިޔާވި ހަބަރު އައްސަވައި މައިމޫނާއާއި އާއިލާއަށް ލިބިވަޑައިގެންނެވި ހިތާމައިގައި އިހްލާސްތެރި ތައުޒިޔާ ދަންނަވާ ކަމަށެވެ. އެ މަނިކުފާަނުގެ ދެވަނަ ޓްވިޓް ލަދުން ސަހަރާއަށްވެސް ދާން ނުޖެރުނު


Laadheenee Govun Kushakah Hedhumaai Dhekolhah Vaahaka Dhahkaanan - Shuja - Vaguthu\nލާދީނީ ގޮވުން ކުށަކަށް ހެދުމާއި ދެކޮޅަށް ވާހަކަދައްކާނަން - ޝުޖާ\nދީނަށް ފުރައްސާރަ ކުރީ މީހުންނަށް ލާދީނީ ގޮވުން ކުށަކަށް ހެދުމާއި ދެކޮޅަށް ވާހަކަދައްކާނަން ކަމަށް މާލޭ ކައުންސިލްގެ މެންބަރު އިބްރާހިމް ޝުޖާއު ވިދާޅުވެއްޖެއެވެ.\nނަފްރަތު އުފެއްދުން މާނަކޮށް ރައްޔިތުންގެ މަޖިލީހަށް ސަރުކާރުން ހުށަހެޅި ބިލެއްގެ މައްސަލަ ވަނީ ވަރަށް ބޮޑަށް ހޫނުވެފައެވެ. އެބިލްގައި ބުނެފައި އޮންނަނީ ޢާންމު ތަނެއްގައި، ވަކި މީހަކީ އިސްލާމްދީނާ ޚިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތުކުރުމަކީ ވެސް ކުށެއް ކަމަށެވެ.\nސަރުކާރުން ހުށަހެޅި ބިލާއި ދެކޮޅަށް އަޑުއުފުލާ ފަރާތްތަކުން ބުނާ ގޮތުގައި މިއީ ލާދީނީ މީހުންނަށް ހިމާޔަތާއި ރައްކާތެރިކަން ދިނުމަށް ސަރުކާރުން ހުށަހެޅި ބިލެއް ކަމަށެވެ.\nބިލްގެ މައްސަލަ ހޫނުވެފައި ވަނިކޮށް ކައުންސިލަރު ޝުޖާއު ކުރެއްވި ޓްވީޓެއްގައި ވިދާޅުވީ މުސްލިމެއްގެ ގޮތުގައި ހުރެ ދީނަށް ފުރައްސާރަ ކުރާ މީހަކަށް ލާދީނީ މީހެކޭ ގޮވުމަކީ ޤާނޫނީ ކުށެއް ކަމަށް ކަނޑައަޅަން ހުށައެޅި ބިލާއި ދެކޮޅަށް ހުޅުމާލެ ކައުންސިލަރު ފާޅުގައި ވާހަކަ ދައްކާނެ ކަމުގައި ޔަޤީންކަން ހުޅުމާލެ ރައްޔިތުންނަށް އަރުވާ ކަމަށެވެ.\nމުސްލިމެއްގެ ގޮތުގައި ހުރެ ދީނަށް ފުރައްސާރަ ކުރާ މީހަކަށް ލާދީނީ މީހެކޭ ގޮވުމަކީ ޤާނޫނީ ކުށެއް ކަމަށް ކަނޑައަޅަން ހުށައެޅި ބިލާއި ދެކޮޅަށް ހުޅުމާލެ ކައުންސިލަރ ފާޅުގައި ވާހަކަ ދައްކާނެ ކަމުގައި ޔަޤީންކަން ހުޅުމާލެ ރައްޔިތުންނަށް އަރުވަން.☝🏼#މީމަގޭރާއްޖެ@ProgressPartyMV pic.twitter.com/Vh9R7Hxvxt\n— Ibrahim Shujau (@shuja3831) June 1, 2021\nޢާންމު ތަނެއްގައި، ވަކި މީހަކީ އިސްލާމްދީނާ ޚިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތުކުރުމަކީ ވެސް ކުށެއް ކަމަށް ކަނޑައަޅަން ސަރުކާރުން މަސައްކަތް ފެށުމުން ކުރިމަތިވި ފާޑުކިޔުންތަކާއިއެކު ވެސް ބިލަށް ބަދަލެއް ގެންނަން އަދި ސަރުކާރުން ނުނިންމައެވެ. މިހާރު ސަރުކާރުން ހުށަހަޅާފައި އޮތް ގޮތައް ބިލް ފާސް ކުރުމާއިއެކު ސަރުކާރުން މިހާރު ވަނީ އިތުރު ބިލެއް މަޖިލީހަށް ހުށަހަޅަން ނިންމާފައެވެ.\nއެއީ ދީނަށް ހަޖޫ ޖެހުމުގެ ކުށް އިތުރަށް ސާފުކޮށްދިނުމަށް ހުށަހަޅާ ބިލެކެއެވެ. މިބިލް ފާސްވި ނަމަވެސް އަދިވެސް އިސްލާމްދީނާ ޚިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް މީހެއްގެ މައްޗަށް ތުހުމަތުކުރުމަކީ ޖަލު ހުކުމެއް އަންނާނެ ކުށެކެވެ.\nޖޫން 2, 2021 00:46\nހެއް ހެއް! ކަލޭމެން ދުވަހަކު ވެސް އެއްކޮޅަށް ވާހަކަ ދެއްކިންތަ؟\nޖޫން 2, 2021 01:09\nހެޔޮ ކުށަކަށް ހެދިއަސް. ގޮވާނަން ލާދީނީ އޭ. ލާދީނީ ދު.\nޖޫން 2, 2021 03:06\nމީ އެމް އެމް ޕީ އާރުސީ ގެ ފައިސާގައި ޖެހުނު މީހުންގެ ލިސްޓުގައި އޮތް ބޭފުޅެއް. މައްސަލަ ކޯޓަށް ވައްދަން ވާއިރަށް އެބަލަނީ ....\nޖޫން 2, 2021 04:55\nއމއމޕއރސ ފައިސާ ގިނައިން ނަގައިން ތިބީ މިސަރުކާރު ކުދިންކަން ހަނދާން ކޮއްލަދެން.\nޖޫން 2, 2021 05:52\nސާބަސް ސުޖާ ގޮވަންވީ މަވެސް ގޮވާނަން\nޖޫން 2, 2021 07:47\nލާދީނީ ނުލާދީނީއަ ކަށްނުވާނެދޯ ؟\nކީ ކޭ ޝުޖާބުނާނީ ؟ މިބައިގަނޑު މިތިބައުޅެނީމޮޔަވެގެން.\nޖޫން 2, 2021 09:02\nކާފަރުވީމާ ކާފަރެކޭ ބުނެވޭނެ. މުރުތައްދުވީމާ މުރުތައްދުވެފައޭ ހުރީ ބުނެވޭނެ. ލާދީނީވީމާ ލާދީނީ މީހެކޭ ބުނެވޭނެ. ވައްކަންކުރީމާ ވަގެކޭ ބުނެވޭނެ. ރާބުއިމާ ރާބޯ މީހެކޭ ބުނެވޭނެ. މަސްތުވާތަކެތީގެ އަޅަކަށްވީމާ މަސްތުވާ މީހެކޭ ބުނެވޭނެ. މިހެން ނުބުނެވޭނެ ކަމަށް ގާނޫނު ހަދަން ނުކުމެ ތިބޭނީ ފައްކާ ޖާހިލުން. ޖާހިލުން ހަދާ ގާނޫނެއް ނުހިނގާނެ.\nޖޫން 2, 2021 09:08\nޔޭސް ގޮވޭނެ މަޖިލީހުން އަބުރުގެދައުވާ ބިލް އުވާލުމުގެ ބޭނުން ބުނެދީ. ކުރާނެކަމެއް ނޭގިގެން އުޅޭހެން ހީވަނީ\nމީހުންގެ ގުދަނުގަހުންނަމުދާ ވަގަށް ނަގައި ރަށުބޯޓަށް އުރުވުމާ ގޭންގް އޮޕަރޭޓް ކުރުމަ ކީ ކޮންދީނެއްގައޮއްނަ ކަމެއްބާ.\nޖޫން 2, 2021 11:04\nބުނާމީހާ ދޯ ގޯސްވަނީ....ގޮތްގޮތަށް އުޅޭ މީހާ އެއްނޫން...ސަދޫމް އިންސާފް...ހިމާރުގެ ވެރިމީހާ ގޯސްވީ ހިމާރު ވަގަށްނެގި މީހާ އެއްނޫން\nޖޫން 2, 2021 11:05\nކައުންސިލަރުންގެ ޒިންމާއަކީ ލާދީނީ މީހުން ހޯދުމެއް ނޫނެވެ. ކަލޭމެން ދީންވެރިވަނީ ވަކިމީހަކާ ޖައްސާލަންވީމަ އެވެ. އިސްލާމްދީން ހިމާޔަތް ކުރެވޭނީ ދީނުގައި އަންގަވާފައި ވާގޮތަށް އުޅެގެންނެވެ. ފާޑުފާޑަށް މީހުންނަށް ފުރައްސާރަކޮށް، ތިމާ ނުރުހޭ މީހަކަށް ލާދީނީ އޭ، ކާފަރެކޭ ބުނުމުގެ ޙައްޤެއް އިސްލާމްދީނަކު ނުދެއެވެ. ފުރައްސާރަ ކުރުމަކީ އިސްލާމްދީން ނަހީ ކުރާ ކަމެކެވެ.


Hajr-e-Aswad ge mihaathanah negi enme saafu photo thah! | Mihaaru\nޚަބަރު / މަސްޖިދުލް ހަރާމް\nމިއީ ހަޖަރުލް އަސްވަދު: މިހާތަނަށް ނެގި އެންމެ ސާފު ފޮޓޯތައް!\nމިއީ ހަޖަރުލް އަސްވަދުގެ މިހާތަނަށް ނެގި އެންމެ ސާފު ފޮޓޯތަކުގެ ތެރެއިން ފޮޓޯއެއް. -- ފޮޓޯ: ރިއާސަތުލް ހަރަމައިން\n04 މެއި 2021 - 10:34\nގެފުޅުގެ ދޮރުކޮޅުގެ ވާތްފަރާތުގައިވާ ކަނުގައި ހާމަޔަށް އެ ފެންނަ ރިހި ކުލައިގެ ހިލަ އަކީ ގިނަ ބަޔަކަށް ހީވެފައި އޮންނަ ގޮތުން ހަޖަރުލް އަސްވަދެވެ. އެކަމަކު އަސްލު ހަޖަރުލް އަސްވަދު ބެހެއްޓިފައިވަނީ އެ ހިލައިގެ ފްރޭމު އެތެރޭގަ އެވެ. އޭގެ ތެރޭގައި ހަރުކޮށްފައި އޮންނަ އަށް ހިލަކޮޅަކީ ހަޖަރުލް އަސްވަދެވެ. ހަޖަރުލް އަސްވަދަށް ބޮސްދީ އޭގައި ބީހިލާން ބޭނުންވާ މީހުންގެ ގިނަކަމުން، އެތަނަށް ދެވޭ މީހަކަށް ވެސް މީގެ ކުރިން އެހާ ސާފު ރީތި ފޮޓޯއެއް ނެގިފައެއް ނެތެވެ. އެކަމަކު ސައޫދީ އޮފިޝަލުން މިހާރު މި ވަނީ މީގެ ކުރިން ދުވަހަކު ވެސް ނަގާފައި ނުވާ ވަރުގެ ސާފު، ފުރިހަމަ ފޮޓޯތަކެއް ނަގައި އާންމުކޮށްފަ އެވެ.\nސައޫދީ އިންފޮމޭޝަން މިނިސްޓްރީން އިއްޔެ ނެރުނު ބަޔާނެއްގައި ބުނީ މި ފޮޓޯތައް ނަގަން ހަތް ގަޑިއިރު ހޭދަވި ކަމަށާއި މިއީ 49،000 މެގަޕިލްކެސްގެ ފޮޓޯތަކެއް ކަމަށެވެ. އެ މިނިސްޓްރީގެ ބަޔާނުގައި ބުނެފައިވަނީ ފޮޓޯއިން މިހާރު ސާފުކޮށް އެ ފެންނަނީ ސުވަރުގޭގެ ހިލަކޮޅުތަކެއް ކަމަށާއި ސުވަރުގެ ފުރިހަމަވާނެ މިންވަރު މި ފޮޓޯތަކުން ހިތަށް ގެނެވޭނެ ކަމަށެވެ.\nއޮފިޝަލުން ވިދާޅުވި ގޮތުގައި އެތައް ބައިވަރު ފޮޓޯއެއް ނަގައި އެއްކޮށްގެން މި ފުރިހަމަ ފޮޓޯތައް ހެދުމަށް 50 ގަޑިއިރަށް ވުރެ ގިނަ އިރު ހޭދަވި އެވެ.\nއަހަރެމެންނަށް މި ފެންނަ، މޫނު ޖައްސައި އެތެރެ ބަލައިލެވޭ ގޮތަށް އޮންނަ ހިލައިގެ ތެރޭގައި އޮންނަނީ އަށް ހިލަކޮޅެވެ. މީގެ ތެރެއިން އެންމެ ކުޑަ ހިލަކޮޅު 1 ސެންޓިމީޓަރަށް ވުރެ ބޮޑެވެ. އަދި އެންމެ ބޮޑު ހިލަކޮޅު2ސެންޓިމީޓަރަށް ވުރެ ބޮޑެއް ނޫނެވެ. މި ހިލަކޮޅުތައް ހަރުކޮށްފައި އެ ހުރީ މީރު ވަސް ދުވާ ގޮތަށް އެއްޗެހި ބެހެއްޓުމަށް އަރަބިން ޒަމާނުންސުރެ ހަދައި އުޅޭ އެއްޗެއްގެ ތެރޭގަ އެވެ. ގަދަ ތެރަހެއް ގޮތަށް އެ ހުރީ ހިލަތަކާ އެކު ހަރުވެފަ އެވެ.\nމި ހިލަކޮޅުތަކުގެ ހިމާޔަތަށް ބޭރުގައި ލާފައި އެ ވަނީ ޚާލިސް ރިހީގެ ފްރޭމެކެވެ. އެއީ ހަޖަރުލް އަސްވަދެއް ނޫނެވެ. ހަޖަރުލް އަސްވަދު ބަހައްޓާފައިވާ ތަނަށް މީގެ ބައި ގަރުނު ކުރިން ބަދަލުތަކެއް ގެނައުމުގެ ކުރިން 12 ހިލަކޮޅު ފެންނަން އޮތް ކަމަށްވެ އެވެ. އެކަމަކު ތަނަށް ގެނައި ބަދަލު ބައެއް ހިލަކޮޅުތައް ފެންނަން ނެތީ އެވެ.\nގެފުޅުގެ ދޮރުކޮޅުގެ ވާތްފަރާތުގައިވާ ހަޖަރުލް އަސްވަދު\nހަޖަރުލް އަސްވަދަކީ މާތްﷲގެ އަމުފުޅަށް ގެފުޅު ބިނާކުރެއްވި ސަލާމްލެއްވި އިބްރާހިމްގެފާނަށް، ސުވަރުގެއިން ޖިބްރީލްގެފާނު މެދުވެރިކުރައްވައި ގެނެސްދެއްވި އެއްޗެއް ކަމަށް އެނގެން އޮވެ އެވެ. އެންމެ ފުރަތަމަ އެއީ އެއްކޮށް އޮތް ހިލައެއް ނަމަވެސް މިހާރު އެތިކޮޅުތަކެއް ގޮތަށް އެ އޮތީ، ހަޖަރުލް އަސްވަދު ވަގަށް ނެގުމުގެ އެތައް ހާދިސާއަކަށް ފަހުގަ އެވެ. އޭގެ ތެރެއިން ވެސް އެންމެ ފާހަގަ ކޮށްލެވެނީ، ފާތިމީ ދައުލަތުން ވަކިވެގަނެގެން އުފެދުނު ޤުރްމުޠީ ދައުލަތުން، ހިޖްރައިން 317 ވަނަ އަހަރުގެ ހައްޖު މަހުގެ އަށް ވަނަ ދުވަހު މައްކާ އަށް ހަމަލާދީ ހަޖަރުލް އަސްވަދު ވަގަށް ނެގި ހާދިސާ އެވެ. އޭގެ 22 އަހަރު ފަހުން އެ ހިލަ އޭގެ މަގާމަށް ރުޖޫއަ ކުރެވުނީ ހިޖްރައިން 339 ވަނަ އަހަރުގެ ތެރޭގަ އެވެ.\nހަޖަރުލް އަސްވަދު އެއްކޮށް އޮތް އިރު އޭގެ ބޮޑުމިނުގައި 110 ސެންޓިމީޓަރު ހުންނާނެ ކަމަށް ބެލެވެ އެވެ.\nމިހާރު އޮތް ގޮތަށް ހިލަކޮޅުތައް އަތުރައި، އެ އޮތް ތަނުގައި ބާއްވާފައި އެ ވަނީ ކީރިތި ރަސޫލާގެ އަތްޕުޅުންނެވެ.\nމައްކާ އިސްލާމް މަސްޖިދުލް ހަރާމް\n32 ކޮމެންޓް, 107 ރިއެކްޝަންސް\nކީރިތިރަސޫލާގެ ސިޔަރަތު އަޑުއަހާލާށެވެ. އޭރުން ޙަޖަރުލްއަސްވަދަކީ ކޮބައިކަމާއި އެކަން ހިނގާދިޔަގޮތް ސާފުވާނެއެވެ.\nއެ ރިހި ފުރޭމު އެ ހުންނަނީ ކޮން ސިފައެއްގަތަ؟\nއަސްވަދުގެ މާނައަކީ ކަޅު ޙަޖަރު ގެ މާނަ އަކީ ހިލަ\nރަސޫލް ސއވ ސުވަރުގެ ވަޑައިގެން ތާ 300 ވަރަކަށް އަހަރުފަހުން ހަޖަރުލް އަސްވަދު ވަގައް ނެގި ކަމަށް ލިޔުމުގައި އެވަނީ. އަދި އޭގެ 22 އަކ އަހަރުފަހުން ފެނުނީމަ އެ ގެނެސް ރަސޫލާ ގެ އަތްޕުޅުން ހަމަ އެތާ ބޭއްވޭނެ ކަމަށް ލިޔުމުގައި އޮތުމުން ސުވާލު އުފެދޭ.\nތިީ ކޮންތާކުން ފެނުނު ލިޔުމެހް؟ ލިންކް އެއް ޝެއާރ ކޮއްލަބަ......\nހަޖަރުލް އަސްވަދަކީ އަސްލު ސާފު ހުދުކުލައިގެ ހިލައެއް. ނަމަވެސް ދުނިޔެއަށް ގެނައި ފަހުން އިންސާނުންގެ ފާފަތަކުގެ ސަބަބުން އެހިލަކޮޅުގައި ކަޅުކުލައިގެ ލައްތަކުން އެހިލަކޮޅު ފުރުނީ.\nހިލަ ވަގައް ނަގައިގެން ގެންގޮސް.. އަބުރާ ގެނެވުނު އިރު ވަނީ ފުނޑުވެފަ ކަމަށް ބުނެއުޅެނީ.. ހިލަ އަސްލުކަން ޔަގީން ކުރެވުނީ ފެނައް ލައިގެން.. ހިލަ ފްލޯޓް ކުރާ މިންވަރައް ބަލައިގެން ކަމައް ބުނެއުޅެނީ...\nނޭނގޭ ކޮންމެ ކަމަކީ ނުވާ ކަމެއް ނޫން. ނުފެންނަ ކޮންމެ އެއްޗަކީ ނެތް އެއްޗެއް ނޫން. ނޭނގޭ ކޮންމެ ކަމަކީ ހިނގާފައި ނުވާނެ ކަމެއް ނޫން. ގެފުޅުގެ ވެރި ކަލާނގެ މައްކާ މާތްކުރެއްވި ފަދައިން ގެފުޅު ޚާއްޞަ ކުރެއްވި ފަދައިން ޒަމްޒަމް ވަޅުކޮޅު ޚާއްޞަ ކުރެއްވި ފަދައިން ކުޑަކުޑަ ހިލަކޮޅެއްވެސް ޚާއްޞަ ކުރެއްވި. ތިމާމެންނަށް އޭގެ ސިއްރުތައް ނޭގުނަސް އޭގައި މަތިވެރި ސިއްރުތަކެއްވާނެ. އިންސާނުންނަށް ހުރިހާ ސިއްރެއް ނޭނގޭނެ. ކިތަންމެ ވަރަކަށް ހޯދިޔަސް ނޭނގޭނެ.\nސުވަރުގޭގެ ހިލަކޮޅުތަކެއް ކަމަށާއި ސުވަރުގެ ފުރިހަމަވާނެ މިންވަރު މި ފޮޓޯތަކުން ހިތަށް ގެނެވޭނެ ކަމަށެވެ. ލިއުމުގަ މިގޮތައް އޮތީމަ ހަދާންވީ މިއުރާޖު މާލޫދުގަ ބޫނާގޮތައް ސުވަރުގެ ހުންނަނީ އެއްގައު ރަނުން ކަމަށާއީ އަނެއް ގައު ރިހިންކަމައް! އަޅުގަނޑު ހިތައް އަރާ ރިއްސާ ރަނާ މިއީ އިންސާނުން ހޯދައި އިންސާނުން އަގުއަރުވައިން އުޅޭ މައުދަނެކޭ\nހަޖަރުލް އަސްވަދަކީ 8ކަ ކުދި ހިލަކޮޅުކަން މުސްލިމުންގެ މެޖޯރިޓީ އަކަށް ނޭގޭނެ. ހަގީގަތް އޮޅުވާލައިގެން ދީނުގެ ކަންކަން މީހުނަށް އުގަންނައިދެވިފައި މިވަނީ.\nކީކޭ ބުނަނީ ދޯ؟


Ingireysinnah Liyan Kiyan Neygey - Borisge Bappa - Vaguthu\nއިނގިރޭސިންނަށް ލިޔަން، ކިޔަން ނޭނގޭ : ބޮރިސްގެ ބައްޕަ\nއިނގިރޭސިވިލާތުގެ މީހުންނަށް ލިޔަން، ކިޔަން ނޭނގޭ ކަމަށް އެޤައުމުގެ ބޮޑުވަޒީރު، ބޮރިސް ޖޯންސަންގެ ބައްޕަ، ސްޓޭންލީ ޖޯންސަން ބުނެފިއެވެ.\nސްޓޭންލީ ޖޯންސަން މިގޮތަށް ބުނެފައިވަނީ އިނގިރޭސި ޓީވީ ޝޯއެއްގެ ތެރެއިން އޭނާގެ ދަރިފުޅާ ދިމާލަށް 'ޕިނޯކިއޯ' އަށް ނިސްބަތްކޮށް ވާހަކަ ދެއްކުމުން، އެކަމާ ގުޅިގެންނެވެ. އިނގިރޭސި ޓީވީ ޗެނަލް، ބީބީސީ އިން ގެނެސްދޭ ވިކްޓޯރިއާ ލައިވް ޓީވީ ޝޯގެ ތެރެއިން އެ ޝޯ ހުށަހަޅައިދޭ، ވިކްޓޯރިއާ ވަނީ ޝޯ ބެލުންތެރިއެއް ފާޅުކުރި ޙިޔާލެއް ކަމަށް ބުނެ، އިނގިރޭސިވިލާތުގެ ކުރީގެ ބޮޑު ވަޒީރަކީ ޕިނޯކިއޯ އޭ ބުނެފައިވާ ކޮމެންޓެއް ކިޔާފައެވެ.\n"ތިހެން ބުނެވޭނީ ރަނގަޅަށް ލިޔަން ކިޔަން އެނގޭ ބަޔަކަށް. އަހަރެން ޤަބޫލެއް ނުކުރަން އިނގިރޭސިންނަކީ އެ ފެންވަރު ހުރި ބައެއް ކަމަކަށް. އެމީހުންނަކަށް ޕިނޯކިއޯގެ ސްޕެލިންގް ވެސް ރަނގަޅަކަށް ނޭނގޭނެ ކިތަންމެ ވަރަކަށް މަސައްކަތް ކުރިއަސް،" ސްޓޭންލީ ބުންޏެވެ. ޝޯގެ ހުށަހަޅައިދޭ ވިކްޓޯރިއާ ވަނީ އެހެން އިނގިރޭސި ރައްޔިތުންނާ ދިމާލަށް ސްޓޭންލީ ބުނީ ކީއްވެތޯ އަހާފައެވެ. ސްޓޭންލީ އޭގެ ރައްދެއްގެ ގޮތުން ވިކްޓޯރިއާ ކައިރިންވެސް ޕިނޯކިއޯގެ ސްޕެލިންގް އެނގޭތޯ ސުވާލުކުރިއެވެ.\nސްޓޭންލީ ފަހުން އެ ޝޯ ތެރޭގައި އޭނާ އިނގިރޭސި ރައްޔިތުންނަށް ނިސްބަތްކޮށް އެހެން ބުނި ސަބަބާ ބެހޭގޮތުން ބުނީ ލައިވް ޓީވީ ޝޯއެއްގެ ތެރެއިން މީހެއްގެ ޙިޔާލެއް ކަމަށް ބުނެ، އިނގިރޭސި ބޮޑު ވަޒީރާއި، ޕިނޯކިއޯ އާ ގުޅުވައިގެން ވާހަކަ ދެއްކުމަކީ އެއީ ހިތާމަކުރަން ޖެހޭ، ބޮޑު މައްސަލައެއް ކަމަށެވެ. ސްޓޭންލީ ބުނީ އޭނާ ޙައިރާންވެއްޖެ ކަމަށެވެ.\nއިނގިރޭސިވިލާތް، ވިލާތުގެ އިއްތިހާދުން ވަކިވުން، ބްރެކްސިޓްގެ ކަންތަކުގެ ތެރޭގައި ބޮރިސް ޖޯންސަން އަށް އެޤައުމުގެ ރައްޔިތުންގެ ފަރާތުން ކުރިމަތިވެފައިވާ ގޮންޖެހުންތައް ނުހަނު ބޮޑެވެ. ނަމަވެސް، އޭނާ ދަނީ އިނގިރޭސި ގިނަ ބަޔަކު މިހާރު އެކަމަކާ ދެކޮޅު ހަދަމުންދާ ބްރެކްސިޓް ހަގީގަތަކަށް ހެދުމުގެ ފަހު މަރުޙަލާގައެވެ.\nކޮވިޑް-19: ލުއިތަކެއް ދިންއިރު އިނގިރޭސިވިލާތް ނާޒުކު ހާލަތެއްގައި


އެރަޓޮސްތަނީޒް - ވިކިޕީޑިއާ\nއެރަޓޮސްތަނީޒް (ޤަދީމީ ޔޫނާނީބަހުން:Ἐρατοσθένης) އަކީ މީލާދުގެ ކުރީން 276 އަހަރާއި 195 އަހަރުގެ ދެމެދުގައި ދުނިޔޭގައި އުޅުނު ޔޫނާނީ ޖުޣުރާފީ، ހިސާބު އަދި ނުޖޫމީ ޢިލްމުވެރިއެކެވެ. އަދި ކުޅަދާނަ ޅެންވެރިއެކެވެ.\nއޭނާ އަކީ އެންމެ ފުރަތަމަ ޔޫނާނީބަހުން (Geography) މިބަސް ބޭނުންކުރި ފަރާތެވެ. އަދި އެންމެ ފުރަތަމަ ދުނިޔޭގެ ވަށަމިން ހިސާބުކުރި ފަރާތެވެ. އަދި ދުނިޔެ އަރިވެފައިވާ ދަރަޖަވެސް ހިސާބު ކުރިއެވެ. އެންމެ ފުރަތަމަ ދުނިޔޭގެ ޗާޓެއް ކުރެހީވެސް އެރަޓޮސްތަނީޒް އެވެ.\n2 ފުރަ ޢަދަދު\n4 އެރަޓޮސްތަނީޒްގެ ނަމުން ނަން ދެވިފައިވާ ތަކެތި\nއެރަޓޮސްތަނީޒް އުފަންވީ ސައިރީން ގައެވެ. އެއީ މިހާރުގެ ލީބިޔާގެ ޝަހަރެކެވެ. އަވަހާރަވީ އިސްކަންދަރިއްޔާ ގައެވެ. އަދި ޢިލްމު އުނގެނިވަޑައިގަތީ ވެސް އިސްކަންދަރިއްޔާއިންނެވެ. މީލާދުގެ 195 އަހަރުކުރިން އެރަޓޮސްތަނީޒް ލޯފަންވިއެވެ. އަދި އަވަހާރަވީ އުމުރުން 82 އަހަރުގައި މީލާދުގެ 195 އަހަރުކުރިންނެވެ.\nސީވް އޮފް އެރަޓޮސްތަނީޒް\nފުރަ ޢަދަދު ހޯދުމަށް ޓަކައި އެރަޓޮސްތަނީޒް ގޮތެއް ހޯދިއެވެ. އެއީ އެރަޓޮސްތަނީޒް ގެ ފުރޭނި (ނުވަތަ އިނގިރޭސި ބަހުން: Sieve of Eratosthenes) އެވެ.\nΠερὶ τῆς ἀναμετρήσεως τῆς γῆς (ދުނިޔޭގެ މިންތަކާ މެދު)\nArsinoe (ރާނީ އާސިނޯ އާ ބެހޭ ގޮތުން)\nΚαταστερισμοί (ނަކަތް ތަކާ ބެހޭ ގޮތުން)\nއެރަޓޮސްތަނީޒްގެ ނަމުން ނަން ދެވިފައިވާ ތަކެތިEdit\nLast edited on 17 މެއި 2015, at 00:58\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 މެއި 2015، 00:58 ގައެވެ.


SunOnline: VIDEO: Nasheed ge ''holhi'' hamalathakah Muizzuge himeyn rahdheh\nމުހައްމަދު މުޒައްޔިން ނާޒިމް 25 Feb 2020, 22:19\nމިދިޔަ ހުކުރު ދުވަހުގެ ރޭ އެމްޑީޕީން ކާނިވާ ސަރައްދުގައި ބޭއްވި ކައުންސިލް އިންތިހާބުގެ "ރަށްވެހި ފަތިސް" ކެމްޕެއިން ޖަލްސާގައި ރައްޔިތުންގެ މަޖިލިސް ރައީސް އަދި ކުރީގެ ރައީސް މުހައްމަދު ނަޝިދު ވަނީ، އިދިކޮޅު ޕީޕީއެމްގެ މާލޭ މޭޔަރުކަމަށް ވާދަ ކުރާ ކުރީގެ ހައުސިން މިނިސްޓަރު މުހައްމަދު މުއިއްޒުއަށް ނިސްބަކޮށް ބަހުގެ ހޫނު ހަމަލާތަކެއް ދެއްވާފައެވެ. އެމްޑީޕީގެ ރައީސް ކަންވެސް ކުރައްވަމުން ގެންދަވާ ނަޝީދު ވިދާޅުވީ، މާލެ ހަލާކުކޮށްލުމުގެ އެންމެ ބޮޑު މޭސްތިރިއަކީ މުއިއްޒު ކަމަށެވެ. މުއިއްޒުއަށް އެމަނިކުފާނު ނިސްބަތްކުރެއްވީ "ހޮޅި މުއިއްޒު"ގެ ނަމުންނެވެ. މުއިއްޒުއަކީ މާލޭ ހއ. ވަށަފަރު މީހެއް ކަމަށާއި އޭނާއަށް މާލެ މީހުން ވޯޓު ނުދޭނެ ކަމަށް ނަޝީދު ވިދާޅުވިއެވެ.\nރައީސް ނަޝީދުގެ ބަހުގެ ހަމަލާތަކަށް މުއިއްޒު ދެއްވީ ހިމެން ރައްދެކެވެ. މިދިޔަ އާދިއްތަ ދުވަހު ޕީޕީއެމް އިން ބޭއްވި ޖަލްސާގައި ޅެންބައިތަކުން މުއިއްޒު ވިދާޅުވީ، ތިމާމެން މާ މޮޅު ނަސަބަކުން އައުމުން ބަޔަކު ކިބުރުވަނީ ކަމަށެވެ. އަދި ތިމާ އުފަންވާ ރަށް ނުވަތަ އަންނަ ނަސަބު މުހިންމު ނޫން ކަމަށްވެސް މުއިއްޒު ވިދާޅުވިއެވެ.\nނަޝީދުގެ ބަހުގެ ހޫނު ހަމަލާތައް މުއިއްޒު ސިފަ ކުރެއްވީ އެންޓި ކެމްޕެއިންގެ ގޮތުގައެވެ. އަދި މާލެއާއި ރާއްޖެތެރެ ތަފާތު ކުރަނީ ކަމަށްވެސް މުއިއްޒު ވިދާޅުވިއެވެ. މުއިއްޒު ވިދާޅުވި ގޮތުގައި ވަށަފަރަށް ނިސްބަތްކޮށް ނަޝިދު އެގޮތަށް ވާހަކަ ދެއްކީ ދެރަކޮށްލުމުގެ ގޮތުންނެވެ. އަދި އެވާހަކައިގައި ހަގީގަތެއް ނެތް ކަމަވެސް މުއިއްޒު ވިދާޅުވިއެވެ. އެގޮތުން އޭނާގެ ބައްޕައަކީ ވަށަފަރު މީހެއް ކަމަށާއި މަންމަ އަކީ މާލެ މީހެއް ކަމަށް މުއިއްޒު ވިދާޅުވިއެވެ.